## Hosea

Chapter: 1 2 3 4 5 6 7 8 9 10 11 12 13 14

-Reset+

### Chapter 14

1 Samaria harôh teuhuköm sabab jibeurontak jilawan Ulôn. Rakyat jihnyan maté dimideuen prang; aneuëk-aneuëk manyak awaknyan teugileng, dan ureuëng-ureuëng inong nyang mume teuplah pruet jih."
2 Tawoe kheueh ubak TUHAN Allah gata, he bansa Israel! Lé sabab desya gata ka meusabab gata meugantoh dan reubah.
3 Tawoe kheueh ubak TUHAN dan tapeusampoe kheueh doá nyoe sibagoe peuseumahan gata keu Gobnyan, "TUHAN, peuamphon bubena desya kamoe, dan teurimong kheueh doá kamoe nyoe, dan kamoe teuma kamoe pujoe Droeneueh lagée nyang ka kamoe meujanji.
4 Asyur hana hase jipeuseulamat kamoe, dan guda prang hana sanggob jitulông kamoe. Kamoe hana kamoe peugah le ubak patong-patong nyang kamoe peugét keudroe bahwa patong nyan Allah kamoe. Ya TUHAN, Droeneueh neugaséh ubak ureuëng-ureuëng nyang hana ubak soe nyang jeuet awaknyan meubangga."
5 TUHAN meufeureuman, "Umat Ulôn nyang meunyeuleweng, Ulôn cok lom dan Ulôn gaséh sipeunoh até; awaknyan hana Ulôn beungéh le.
6 Ubak ureuëng Israel Ulôn lagée ujeuen nyang peubasah tanoh nyang ka tho kreng. Awaknyan teuma meukeumang lagée bungöng keupula dan lagée bak ceumara nyang lhok ukeue.
7 Awaknyan udeb dan meutamah lagée seunaman nyang meutarok dumpat nyang na, lagée bak zaiton nyang ceudah rupa mangat bée lagée bak ceumara!
8 Awaknyan jiwoe ubak Ulôn dan tinggai lam lindongan Lôn. Deungon bagaih awaknyan meutamah makmu, lagée gandom nyang timoh bak ladang nyang subô dan lagée bak anggô. Lagée ié anggô Libanon nan awaknyan meutamah meusyeuhu.
9 Ureuëng Israel geuböih bubena patong beurala jih keudroe; awaknyan Ulôn peulara dan Ulôn kabui banmandum doá. Lagée bak kayée nyang sabe jimeuôn rampak, Ulôn Lôn peupayong awaknyan. Ulôn kheueh punca banmandum beureukat awaknyan. Ulôn, TUHAN, ka Lôn peugah haba."
10 Seumoga bandum ureuëng nyang bijaksana jipeuphom peue-peue mantong nyang teutuléh lam nyoe, dan jisimak beujroh-jroh. Peutunyok-peutunyok nibak TUHAN na kheueh beuna, dan ureuëng nyang saleh udeb meunurot peutunyok nyan. Teuma ureuëng meudesya jipeujayéh mantong peue-peue nyang na teutuléh nyan sampoe awaknyan meugantoh dan reubah.