## 2 Samuel

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24

-Reset+

### Chapter 4

1 Keuturonan Saul nyang laén na kheueh Mefiboset, aneuëk agam nibak Yonatan. Aneuëk nyan capiek watée umu jih limong thon, bak watée Saul dan Yonatan meuninggai donya. Sabab bak watée haba keuhai awaknyan meuninggai teuka nibak banda Yizreel, deundayang nyang useuha Mefiboset nyan laju jiplueng; teuma sabab inong nyan bak jiplueng lumpah meudab-dab, aneuëk nyan rhot bak tanoh sampoe gaki jih capiek. Bak watée Isyboset aneuëk agam Saul nyan jideungoe bahwa Abner ka teupoh maté di Hebron, teuma rhot kheueh seumangat gobnyan, dan ban saboh bansa Israel ka jeuet keu geumpa. Isyboset nyan na dua droe peuwira nyang jeuet keu ulée pasokan seureubu; nyang sidroe nan jih Baana, dan nyang sidroe teuk nan jih Rekhab. Awaknyan na kheueh aneuëk Rimon, nibak Beerot dan asai nibak sukée Benyamin. (Beerot nyan rhoh lam daerah Benyamin. Peududuek aseuli nyang na disinan jipeuplueng droe u daerah Gitaim dan laju tinggai disinan phon saát nyan.)
5 Ban dua droe si peuwiranyan, na kheueh si Rekhab dan Baana jijak laju u rumoh Isyboset dan trok keunan bak watée cot uroe timang, bak watée Isyboset teungoh jipiôh hek watée uroe.
6 Ureuëng inong nyang jaga rumoh nyan teugantuek that mata watée nyan teungoh jitampoe boh gandom, nibak teugantuek nyan laju gobnyan teugéut. Sabab nyan Rekhab dan Baana hase deungon mudah jitamong u dalam.
7 Awaknyan laju jitamong ubak kama éh di teumpat Isyboset teungoh teungéut meukanga, lé awaknyan laju jitob Isyboset nyan sampoe maté. Óh lheuehnyan ulée ureuëng nyang ka maté nyan laju jikoh meukhan dan jiba laju nibak teumpatnyan. Simalam beungoh awaknyan jijak ngon tapak meulalu Pantôn Yordan.
8 Óh lheuehnyan ulée Isyboset nyan jijok laju ubak Nabi Daud di Hebron sira jipeugah, "Nyoe kheueh ulée Isyboset aneuëk agam si Saul, musoh Teungku Amphon nyang teungoh ji useuha jikeuneuk poh maté Teungku Amphon. Bak uroenyoe TUHAN ka geubalaih buet si Saul dan keuturonan gobnyan keu Teungku Amphon."
9 Teuma Nabi Daud geujaweueb, "TUHAN nyang udeb, nyang ka geupeuseulamat ulôn nibak sigala mara bahya, Gobnyan geuteupeue bahwa nyang ulôn peugah nyoe beutôi.
10 Bak watée di Ziklag na ureuëng nyang jijak britée ubak ulôn keuhai Saul ka wafeuet, jipike lé jih bahwa gobnyan jiba haba nyang jroh. Teuma jihnyan ka ulôn drob dan ulôn poh maté. Nyang kheueh upah nyang ulôn bri keu jihnyan sibagoe imbalan ateueh haba nyang ka jipeugah ubak ulôn nyan.
11 Padubna leubeh brat lom huköm nyang teuma ulôn peurhot ateueh ureuëng jeuhet nyang ka jipoh maté ureuëng nyang hana meusalah dan lom teungoh jiteungeut di rumoh jih keudroe! Jinoenyoe ulôn tueng bila ateueh peue nyang ka gata peubuet nyan, dan ulôn peuranab gata nibak ateueh muka bumoenyoe!"
12 Óh lheueh geupeugah nyan Nabi Daud laju geupeurintah ubak aneuëk buah gobnyan mangat jijak poh maté si Rekhab dan Baana. Óh ka lheueh teupoh maté, jaroe dan gaki awaknyan laju jikoh ngon jigantung teuma nibak binéh kulam. Teuma ulée Isyboset jicok dan laju jitanom di banda nyan cit teuma didalam kubu Abner.