## Ester

Chapter: 1 2 3 4 5 6 7 8 9 10

-Reset+

### Chapter 7

1 Dan keu nyang keudua goe jih raja dan Haman geumakheun dan geujieb ié meusajan-sajan deungon Ester.
2 Sira geujieb ié, raja geutanyong lom ubak Ester, "Hai, Peureumaisuri ulôn, peue nyang gata lakée? Gata peugah kheueh laju! Pasti ulônbri bahpi nyang gata lakée siteungoh nibak keurajeuen ulôn."
3 Geujaweueb Ratu Ester, "Meunyoe Teungku Amphon neutem, ulôn lakée mangat jeuet ulôn dan bansa ulôn hase udeb.
4 Sabab ulôn dan bansa ulôn ka jipeubloe keuneuk jipeu maté. Seukira jih kamoe jipeubloe keu jicok keunamiet, hainyan ulôn iemdroe dan hana ulôn peukaru Teungku Amphon. Teuma jinoenyoe kamoe jikeuneuk peubinasa dan jipeu habéh trok bak ukeue-ukeue jih!"
5 Dan geutanyong kheueh laju lé Raja Ahasyweros ubak Ratu Ester, "Soe nyang beuhe that jipeubuet lagée nyan? Dan dipat ureuëng nyan?"
6 Geujaweueb lé Ester, "Haman nyang paleng jeuhet nyoe kheueh musoh dan nyang iénanya kamoe!" Deungon teumakot nyang hana teukira Haman laju jingieng u ateueh raja dan Ratu Ester.
7 Raja beungéh lumpah na, laju geubeudôh geutinggai meuja dan laju geuteubiet uluwa, ubak leuen meuligoe. Haman jiteupeue bahwa raja ka geucok keuputosan keuneuk geuhuköm gobnyan, sabab nyan gobnyan teutab tinggai deungon Ratu Ester keu jilakée amphon mangat gobnyan hase geupeuseulamat.
8 Deungon rasa putôh asa Haman laju geupeureubah droe di ateueh kurusi Ratu Ester mangat jilakée amphon, teuma paih bak watéenyan cit teuma raja ka geugisa nibak lam taman meuligoe. Ban geu kalon Haman lagée nyan, laju geupeugah lé Raja, "Peue? Mantong cit jihnyan jijeut peukosa peureumaisuri ulôn, dikeue ulôn dan didalam meuligoe ulôn keudroe?" Dan haba nyan pih habéh geupeugah lé raja, napadub droe peujabat pi jitamong udalam dan laju jipeukulubong ulée Haman.
9 Dan jikheun laju lé Harbona, sidroe lamkawan peujabat nyan, "Teungku Amphon, nibak binéh rumoh Haman na saboh taméh gantungan nyang manyang jih dua ploh dua metée. Atranyan ka lheueh jipeudong lé Haman keuteumpat jigantung Mordekhai, ureuëng nyang ka jipeuseulamat nyawöng Teungku Amphon." Dan geupeurintah laju lé raja, "Jak gantung laju Haman nibak taméh nyan!"
10 Meunan kheueh riwayat Haman habéh teugantung nibak taméh nyang jikeuneuk gantung Mordekhai. Dan óh lheuehnyan reuda kheueh mureuka raja.