## Nabi Yeremia

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52

-Reset+

### Chapter 26

1 Watéenyan cit teuma óh ka lheueh Yoyakim bin Yosia jeuet keu raja Yehuda,
2 TUHAN meufeureuman ubak ulôn, "Gata dong laju bak seuramoe Baét Ulôn dan mariet kheueh ngon peunduduek Yehuda nyang teuka jijak meuiébadat keunan. Tapeusampoe kheueh ubak awaknyan banmandum nyang Ulôn peurintah ubak gata mangat teujok keu awaknyan. Bék peukureueng bahpi meubacut pi.
3 Mungkin bansa nyan jitem deungoe, laju jipiôh jipeubuet jeuhet, sampoe ulôn peubateue niet Ulôn keuneuk peuhanco awaknyan nyang saban ngon buet awaknyan nyang jeuhet."
4 TUHAN meufeureuman ubak ulôn geuyue peusampoe haba nyang lagée nyoe ubak awaknyan, "Ulôn, TUHAN, ka Lôn peurintah mangat gata taát ubak Ulôn dan tapeujak banmandum huköm-huköm nyang ka Ulôn bri keu gata.
5 Gata harôh tawoe tajak deungoe peue nyang ka geupeugah lé hamba-hamba Lôn, bubena nabi hana putôh-putôh Ulôn kirém ubak gata. Teuma gata teutab hana tatem deungoe peue nyang geupeugah lé nabi-nabi nyan.
6 Meunyoe gata teutab meubantah, rumoh iébadat nyoe Lôn peujeuet lagée Silo, seuhingga bubena bansa ateueh rueng donya jipeuguna nan Yerusalem nyoe sibagoe kutokan."
7 Banmandum nyang ulôn peugah di Baét TUHAN nyan jideungoe lé banmandum teungku imeum, bubena nabi dan rakyat.
8 Watée nyan cit óh ka lheueh lôn peusampoe banmandum peusan TUHAN lagée nyang ka geupeurintah ubak ulôn nyan, awaknyan laju jidrob ulôn sira ji kliek-kliek "Gata harôh maté!
9 Beuhe that gata peugah ateueh nan TUHAN bahwa Baét Gobnyan nyoe jeuet lagée Silo, dan bahwa banda nyoe geupeuhanco dan jeuet keu teumpat nyang hana ureuëng duek le." Laju ulôn jihudöm lé ureuëng ramé.
10 Watée peujabat-peujabat peumeurintah Yehuda jideungoe peue nyang ka teujadi, awaknyan bagaih-bagaih jiteubiet nibak meuligoe raja dan jijak u Baét TUHAN, dan jiduek bak babah Pintoe Geureubang Barô.
11 Bubena teungku-teungku imeum dan nabi-nabi geupeugah ubak rakyat, "Ureuëng nyoe patot that teuhuköm maté sabab gobnyan ka geupeuteubiet haba nyang jilawan banda geutanyoe nyoe. Gata keudroe ka tadeungoe."
12 Laju ulôn peugah lagée nyoe, "TUHAN kheueh nyang yue ubak ulôn mangat lôn peusampoe peusan keuhai Baét TUHAN dan banda nyoe lagée nyang gata deungoe.
13 Sabab nyan ubah kheueh cara udeb gata dan buet-buet gata; taát kheueh ubak TUHAN Po teu Allah gata, mangat Gobnyan geupeubateue niet Gobnyan keu geupeuceulaka gata.
14 Keuhai droe ulôn, bit na lam kuasa gata keu tapeubuet peue mantong meunurot nyang gata galak.
15 Teuma ingat, meunyoe gata tapoh maté lôn, gata dan peunduduek banda nyoe tatanggong buet nyang salah ateueh tapeu maté ureuëng nyang hana meusalah. Sabab, TUHAN kheueh nyang yue ulôn keulôn jakba peuingat keu gata."
16 Dan bubena peujabat peumeurintah jipeugah ubak teungku-teungku imeum dan nabi-nabi nyan, "Ureuëng nyoe jimeututoe ateueh nan TUHAN Po teu Allah geutanyoe; hana patot ureuëng nyoe tahuköm maté."
17 Óh ka lheueh nyan na meupadub droe lamkawan peumimpén bansa jimaju ukeue sira jipeugah ubak ureuëng-ureuëng nyang na meusapat disinan,
18 "Watée Hizkia jeuet keu raja Yehuda, Nabi Mikha nibak Moresyet geupeutrok ubak rakyat haba nyoe nibak TUHAN Nyang Mahakuasa, 'Sion teumeu-ué lagée teumeu-ué blang, Yerusalem jeuet lagée sinamon bangke rumoh nyang reuloh, dan bukét Baét TUHAN jeuet lagée uteun.'
19 Teuma Raja Hizkia dan ureuëng Yehuda hana geupoh maté Mikha. Hizkia geutakot ubak TUHAN dan geulakée geugaséh lé Gobnyan. Dan TUHAN geutarek lom peue nyang ka geupeugah keu geupeuceulaka awaknyan. Dan bak saát nyoe, rab geutanyoe tapeuteuka ceulaka ateueh droe geutanyoe keudroe."
20 Na cit ureuëng laén jimeututoe jipeuceulaka banda dan bansa nyoe ateueh nan TUHAN, lagée nyang ulôn peubuet. Ureuëng nyan nan jih Uria bin Semaya asai di Kiryat-Yearim.
21 Bak watée Raja Yoyakim meusajan deungon peuwira-peuwira gobnyan dan banmandum peujabat peumeurintah jideungoe peue nyang jipeugah lé Uria nyan, raja meu-useuha keuneuk poh maté gobnyan. Teuma Uria jideungoe haba nyan laju teuka teumakot dan jiplueng u nanggroe Meusé.
22 Teuma Raja Yoyakim jiyue ubak Elnatan bin Akhbor meusajan deungon napadub droe ureuëng laén u nanggroe Meusé dan jiyue cok Uria.
23 Laju Uria nyan jiba lom ubak Raja Yoyakim. Óh lheueh nyan raja geuyue poh maté jihnyan, dan manyét nyan geuyue böih bak lampôh jrat umum.
24 Teuma bak saát nyoe beureukat geutulông lé Ahikam bin Safan, ulôn, Yeremia hana jiseurah ubak rakyat keu jipoh maté.