## Zabur

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66 67 68 69 70 71 72 73 74 75 76 77 78 79 80 81 82 83 84 85 86 87 88 89 90 91 92 93 94 95 96 97 98 99 100 101 102 103 104 105 106 107 108 109 110 111 112 113 114 115 116 117 118 119 120 121 122 123 124 125 126 127 128 129 130 131 132 133 134 135 136 137 138 139 140 141 142 143 144 145 146 147 148 149 150

-Reset+

### Chapter 59

1 Keu teupimpén kor. Meunurot lagu: Bék peumuseunah. Zabur Nabi Daud, bak watée Saul geuyue ureuëng laén jak kawai rumoh gobnyan sabab jikeuneuk poh maté gobnyan.
2 Ya Allah ulôn, peuseulamat kheueh ulôn nibak bandum musoh lôn, neulindong kheueh ulôn nibak ureuëng nyang keuneuk jak seurang ulôn.
3 Neupeulheuh kheueh ulôn nibak ureuëng nyang keuneuk peubuet jeuhet, neupeusie kheueh ulôn nibak ureuëng-ureuëng nyang keuneuk poh maté lôn.
4 Ngieng kheueh, awaknyan ka jihampeueng keuneuk jipoh maté lôn, ureuëng-ureuëng keujam meusaho keuneuk lawan lôn; padahai kon sabab ulôn ka lôn peubuet desya atawa ulôn peubuet peulanggaran, ya TUHAN.
5 Meunan cit kon teuma sabab salah lôn, awaknyan meudab-dab dan meusiab-siab.
6 Beudôh kheueh, Allah Nyang Mahamanyang, tulông kheueh ulôn. Ya Allah Israel, neukalon keudroe. Beudôh kheueh dan neuhuköm kheueh bansa-bansa, bék neugaséh keu ureuëng jeuhet nyang meukhianat.
7 Bak watée uroe ka sinja awaknyan jiwo lom teuma, meuôe-ôe lagée asée sira jikeulileng banda.
8 Hana jipiôh awaknyan nariet meupansi sira meuhina; tutoe haba awaknyan tajam lagée mata peudeueng, jipike lé awaknyan hana nyang deungoe peue nyang jipeugah nyan.
9 Teuma Droeneueh neupeukém awaknyan, ya TUHAN, banmandum bansa nyan Droeneueh peuhina.
10 Droeneueh kheueh teunaga ulôn, ulôn meuharab that ubak Droeneueh, Droeneueh teumpat ulôn meungungsé, ya Allah.
11 Sabab keubaíekan Allah kheueh, Gobnyan teuka ubak ulôn, Gobnyan geupeubiyeu mantong lôn kalon bubena musoh lôn teupeutaloe.
12 Bék kheueh neupoh maté awaknyan, ya TUHAN, mangat bansa ulôn hana jituwoe. Peu crebre kheueh dan neupeutaloe kheueh awaknyan deungon kuasa Droeneueh, ya TUHAN peulindong ulôn.
13 Sabab awaknyan meudesya deungon tutoe haba jih keudroe; bah kheueh awaknyan meucarueh deungon meubagoe keusombongan jih, sabab awaknyan galak that jiseurapa dan meusulet ngon haba nyang hana beuna.
14 Peubinasa kheueh awaknyan lam beungéh Droeneueh, ya Allah, peubinasa kheueh awaknyan sampoe án habéh. Dan tieb-tieb ureuëng jiteupeue bahwa Allah geupeurintah Israel, dan peumeurintah Gobnyan luwah jimeu éue bansaboh bumoe.
15 Óh watée sinja awaknyan jigisa, meuôe-ôe lagée su asée sira jikeulileng banda.
16 Awaknyan jimeurawoh keudeh keunoe sira jimita uempeuen, dan laju jimeurawöng meunyoe pruet jih hana troe.
17 Teuma di ulôn meuca-e keuhai teunaga Droeneueh; tieb-tieb beungoh ulôn meuca-e deungon su nyang nyareng keuhai gaséh dan seutia Droeneueh. Sabab Droeneueh kheueh teumpat ulôn peusiblah droe, teumpat ulôn meulindong bak watée susah.
18 Ya Allah, teunaga lôn, ulôn meuca-e lagu puja ngon pujoe ubak Droeneueh, sabab Droeneueh kheueh teumpat ulôn meulindong. Ya Allah, geunaséh ulôn.