## 2 Samuel

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24

-Reset+

### Chapter 5

1 Óh ka lheueh nyan teuka kheueh ubak Nabi Daud bubena peumimpén-peumimpén nibak sukée Israel di Hebron dan jipeugah ubak gobnyan, "Kamoe nyoe na kheueh rakan Teungku Amphon.
2 Phon yoh masa ilée, dan yoh mantong Saul geumat peurintah ateueh kamoe, Teungku Amphon cit teuma nyang pimpén tantra Israel tieb-tieb watée awaknyan jijak maju u mideuen prang, meunan cit teuma TUHAN ka geumeujanji ubak Teungku Amphon bahwa Teungku Amphon kheueh nyang pimpén umat Gobnyan dan jeuet keu raja awaknyan."
3 Nabi Daud laju geupeuna peujanjian deungon bubena peumimpén-peumimpén nyan, laju awaknyan jibaiát gobnyan jeuet keu raja Israel.
4 Nabi Daud meu-umu lhée ploh thon bak watée gobnyan teulantek jeuet keu raja, dan gobnyan geumat peurintah peuet ploh thon treb jih.
5 Di Hebron gobnyan geumat peurintah ateueh Yehuda tujoh thon siteungoh treb jih, dan di Yerusalem gobnyan geumat peurintah ateueh banmandum Israel dan Yehuda nyang treb jih lhée ploh lhée thon.
6 Bak siuroe Nabi Raja Daud dan aneuëk buah gobnyan geubeudôh geubeurangkat keuneuk jak prang Yerusalem. Ureuëng Yebus peunduduek banda nyan, jipike bahwa Nabi Daud hana ek geupeutaloe Yerusalem. Sabab nyan awaknyan jipeugah ubak gobnyan, "Gata nyoe hana teuma leupah tatamong keunoe; ureuëng-ureuëng buta ngon ureuëng capiek pih hase ji-use gata."
7 Nabi Daud geupeugah ubak aneuëk buah gobnyan, "Peu kheueh na disinoe ureuëng nyang banci ubak ureuëng Yebus lagée ulôn nyoe lôn banci keu awaknyan? Peu kheueh ka lumpah jibanci that awaknyan sampoe jihnyan jikeuneuk poh awaknyan? Meunyoe meunan, tatamong kheueh laju rot guha ié dan taprang kheueh bubena ureuëng buta ngon ureuëng capiek nyang that-that ulôn banci nyan." (Nyang kheueh sabab jih ureuëng laén jipeugah, "Ureuëng buta dan ureuëng capiek hana jeuet jitamong u dalam Baét TUHAN.") Nabi Daud meuhase geureubot kuta Sion dan geuduek laju disinan. Laju geuboh nan nyan "Banda Nabi Daud". Banda nyan geupeudong nibak ban sikeulileng kuta nyan, phon nibak siblaih u timu bukét nyang ka teupeu manyang deungon tanoh.
10 Nabi Daud maken treb maken teuga, sabab TUHAN, Po teu Allah Nyang Mahakuasa nyang tulông gobnyan.
11 Raja Hiram di Tirus geukirém waki-waki gobnyan ubak Nabi Daud, meunan cit deungon kayée ceumara Libanon meunan cit deungon tukang-tukang kayée dan tukang batée keu jijak peudong meuligoe.
12 Kareuna nyan Nabi Daud meutamoh yakén bahwa TUHAN ka geupeukong gobnyan sibagoe raja ateueh Israel, dan geupeukong keurajeuen gobnyan deumi keu keupeuntengan umat TUHAN.
13 Óh ka lheueh Nabi Daud geuminah nibak Hebron u Yerusalem, gobnyan geumeukawen lom deungon na meupadub droe ureuëng inong dan geucok teuma na padub droe ureuëng inong keu gundek gobnyan; deungon na lagéenyan meutamoh kheueh teuma aneuëk agam ngon aneuëk inong gobnyan.
14 Aneuëk-aneuëk agam gobnyan nyang jipeulahé di Yerusalem na kheueh: Syamua, Sobab, Natan, Salomo,
15 Yibhar, Elisua, Nefeg, Yafia,
16 Elisama, Elyada dan Elifelet.
17 Bak watée ureuëng Filistin jideungoe bahwa Nabi Daud ka teubaiát jeuet keu raja ateueh Israel, awaknyan laju jijak jikeuneuk jak drob gobnyan. Teuma Nabi Daud geudeungoe hai nyan, geubeudôh geujak laju ubak kuta.
18 Ureuëng Filistin ka trok u Pantôn Refaim dan jiduek laju disinan.
19 Nabi Daud laju geutanyong ubak TUHAN, "Peu kheueh ulôn nyoe harôh ulôn jakprang ureuëng Filistin nyan, ya TUHAN? Peu kheueh teuma TUHAN neupeumeunang ateueh ulôn?" "Jak prang kheueh!" geujaweueb lé TUHAN. "Ulôn teuma Lôn bri keu gata meunang!"
20 Óh lheueh nyan geujak kheueh laju Nabi Daud u Baal-Perasim dan disinan kheueh pasokan Filistin nyan geupeu taloe. Laju gobnyan geupeugah, "TUHAN ka geupeuhanco peutahanan musoh lôn, lagée ié raya nyang jipeu hanyot ngon jisampôh peue-peue nyang na lam watée nyang sikeujab." Sabab nyan kheueh, teumpat nyan geuboh nan Baal-Perasim.
21 Pasokan Filistin nyan laju jiplueng dan hana jiteumeba patong-patong beurala droe jih. Banmandum patong-patong nyan laju geucok lé Nabi Daud dan aneuëk buah gobnyan.
22 Hana padubna treb teuma óh lheueh nyan teuka lom ureuëng Filistin jijakduek nibak Pantôn Rafaim.
23 Sigoteuk Nabi Daud geulakée peutunyok ubak TUHAN. TUHAN geujaweueb, "Bék gata prang jihnyan phon disinoe, teuma tajak kheueh meuputa dan gata prang kheueh awaknyan rot likot, to deungon bak kayée murbei.
24 Meunyoe na gata deungoe su lagée su langkah ureuëng meubaréh dipucok bak-bak kayée nyan, dan gata maju kheueh laju, sabab ulôn teuma ulônjak dikeue gata keu lônjak peutaloe tantra Filistin."
25 Nabi Daud laju geupeubuet peue nyang ka geupeurintah lé TUHAN, dan gobnyan meuhase geuseupôt sampoe tantra Filistin nyan jisurot nibak Geba sampoe trok u Gezer.