## Nehemia

Chapter: 1 2 3 4 5 6 7 8 9 10 11 12 13

-Reset+

### Chapter 5

1 Na padubna treb teuma óh lheueh nyan le that ureuëng Yahudi, bah ureuëng agam meunan cit ureuëng inong, awaknyan ka jipeuphon apoh apah keuhai ureuëng-ureuëng saboh bansa ngon jih.
2 Na nyang peugah, "Aneuëk ulôn jai that, kamoe peureulée that gandom mangat jeuet udeb."
3 Na lom nyang peugah, "Ulôn teupaksa lôn peugala ladang, lampôh anggô dan rumoh kamoe keungon kamoe bloe gandom mangat bék kamoe nyoe maté deuk."
4 Dan na lom nyang peugah, "Kamoe ka kamoe meu-utang péng mangat jeuet kamoe peulunaih cukée keu ladang dan lampôh anggô kamoe nyang ka geupeuteuntée lé raja.
5 Kamoenyoe kon kheueh ureuëng Yahudi cit? Kon kheueh aneuëk kamoe saban cit lagée aneuëk Yahudi nyang laén? Bahpi meunan kamoe teupaksa kamoe peubiyeu aneuëk-aneuëk kamoe jeuet keu namiet. Dan na aneuëk dara kamoe nyang teupeubloe jeuet keu namiet. Kamoe hana meudaya sabab ladang dan lampôh anggô kamoe ka kamoe peugala."
6 Watée lôn deungoe apoh apah awaknyan, ulôn beungéh lagoena
7 dan lôn cok keuputosan mangat jeuet lôn cok tendakan. Laju ulôn seugah bubena peumimpén rakyat dan ureuëng patot-patot. Laju ulôn kheun, "Gata nyoe ka tatindéeh syedara-syedara gata keudroe!" Óh lheuehnyan ulôn peuna rapat umum mangat jeuet lôn peubuet keuhai nyan,
8 dan ulôn peugah, "Deungon sihabéh teunaga tanyoe katateuboih syedara geutanyoe ureuëng Yahudi nyang teupaksa jipeubloe droe jih ubak bansa aséng. Teuma jinoenyoe gata tapaksa awaknyan mangat jipeubloe droe jih keu gata, padahai gata pih ureuëng Yahudi!" Bubena peumimpén nyan hana geujaweueb meusikrak haba pih.
9 Lheueh nyan lôn peugah lom, "Buet gata nyan hana gét! Nyang sibeuna jih gata udeb deungon na rasa teumakot ubak Po teu Allah. Deungon na lagée nyan musoh geutanyoe nyang hana meutuhan nyan hana gata bri watée keu jihina tanyoe.
10 Ulôn keudroe, syedara-syedara lôn dan rakan-rakan lôn ka jimeu-utang péng dan gandom ubak rakyat. Kamoe hana kamoe lakée atra nyan lom teuma.
11 Bah kheueh gata pi gata sampôh bubena utang-utang rakyat nyang na nibak gata, bahnyan péng meunan cit gandom, meunan cit anggô dan minyéuk zaiton. Gata pulang kheueh laju jinoenyoe cit teuma bahnyan ladang, lampôh anggô, lampôh zaiton dan rumoh awaknyan!"
12 Lé peumimpén nyan geujaweueb, "Naseuhat nyan kamoe deungoe dan kamoe seutôt. Kamoe pulang atra awaknyan banmandum dan hana kamoe lakée beujibayeue lé awaknyan." Lheueh nyan laju ulôn hôi teungku-teungku imeum dan lôn yue meusumpah peumimpén-peumimpén nyan dikeue teungku-teungku imeum nyan, bahwa peue nyang ka awaknyan peugah nyan, bit-bit beujipeubuet.
13 Lheuehnyan ulôn ploh ija seulempang nyang na nibak keuieng lôn dan laju ulôn pôt sira lôn peugah, "Meunoe kheueh jeuet jih Po teu Allah geupôt keu tieb-tieb ureuëng nyang hana jipeuteupat janji jih. Ureuëng nyan teuma rhot meularat, rumoh dan banmandum atra beunda jih teuma geucok lé Po teu Allah!" Banmandum sidang nyang na nibak meusapat nyan jijaweueb, "Amin!" lheueh nyan laju jipujoe TUHAN. Dan deungon nyan teuma dumna peumimpén nyan jipeutrok janji jih.
14 Ulôn ka jeuet keu gubunur Yehuda
12 thon treb jih, phon nibak thon nyang keu dua ploh sampoe ubak thon lhée ploh dua lam keurajeuen Raja Artahsasta. Sidubnyan treb ulôn dan syedara-syedara lôn hántom na ulôn cok tunjangan ulôn sibagoe gubunur.
15 Gubunur-gubunur sigohlom ulôn, ka jeuet keu beuban nibak rakyat sabab awaknyan jilakée
40 péng pirak siuroe keu peunajoh dan anggô. Dan peugawée-peugawée awaknyan pih jiteugon rakyat. Teuma ulôn hana lôn peubuet nyang lagéenyan bagoe sabab ulôn teumakot keu Po teu Allah.
16 Banmandum teunaga ulôn, lôn peusaho mandum keu teupeudong lom bintéh beuton dan ulôn hana meuteumé tanoh meubacut pih sibagoe hase reuôh lôn, bahpi mandum peumbantu lôn meusajan-sajan jimeubuet nibak teupeudong beuton nyan.
17 Sireutoh limong ploh droe Yahudi dan bubena ureuëng-ureuëng patot awaknyan lôn peujamé jimakheun malam nibak rumoh lôn, gohlom teuitong jamé-jamé nibak bansa teutangga kamoe.
18 Tieb-tieb uroe ulôn keubah ateueh biaya lôn keudroe saboh leumô, nam boh bubiri nyang teumbon dan le that-that manôk nyang hana teukira. Disampeng nyan, tieb-tieb siploh uroe ulôn peuleungkab keuneubah ié anggô lôn. Bahpi ka meunan ulôn hana lôn lakée tujangan jabatan lôn sibagoe gubunur, sabab ulôn kuteupeue beuban rakyat ka geuhon that-that.
19 Ulôn meulakée ya Po teu Allah, ingat kheueh banmandum nyang ka ulôn peubuet keu bansa nyoe dan neubri kheueh beureukat keu ulôn nyoe.