## Ayub

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42

-Reset+

### Chapter 31

1 Deungon sumpah ulôn ka meujanji aneuëk dara muda hana lôn kalon deungon beurahi.
2 Peu kheueh nyang geupeubuet Po teu Allah ateueh geutanyoe? Pakriban kheueh geubalaih buet manusia?
3 Bala dan malang pasti teuka ubak ureuëng nyang peubuet jeuhet!
4 Po teu Allah teupeue banmandum buet ulôn; geukalon mandum langkah-langkah lôn.
5 Ulôn meusumpah bahwa gohlom na ulôn peubuet jeuhet; meunan cit gohlom na ulôn peunget gob.
6 Bah kheueh Po teu Allah geutimang ulôn ateueh céng nyang sah, deungon nyan Gobnyan geuteupeue bahwa ulôn hana meusalah.
7 Meunyoe seukira jih ulôn ka meusimpang nibak rot nyang beutôi, atawa até ulôn teutarek ubak hai nyang kuto, meunyoe jaroe lôn ka basah deungon desya,
8 deungon nyan bah kheueh ureuëng laén jipajoh peue nyang ulôn tabu, dan banmandum hase bumoe lôn hanco.
9 Meunyoe seukira jih ulôn teutarek ubak peurumoh teutangga lôn, dan deungon musöm-musöm, ulôn luem jihnyan rot likot pintoe,
10 deungon nyan bah kheueh peurumoh lôn jitaguen bu keu ureuëng laén; bah kheueh ateueh peuratah agam laén jihnyan éh.
11 Meunyoe desya nyang jeuhet nyan biet na lôn peubuet, ulôn ka patot lôn teurimong huköman.
12 Desya nyan jeuet keubinasa lagée apui neuraka, banmandum atra ulôn habéh tutông mandum.
13 Watée namiet ulôn aloh alah sabab hak jih ulôn peusalah, ulôn deungoe jihnyan dan lôn peusaneut jihnyan deungon até jujoe.
14 Meunyoe hana, pakriban ulôn meuhadab Po teu Allah? Peue nyang ulôn jaweueb watée Gobnyan teuka geujak peusidang ulôn?
15 Bukon kheueh Po teu Allah nyang cebta ulôn, meunan cit nyang cebta namiet-namiet lôn?
16 Gohlom na hana lôntem tulông ureuëng nyang gasien meuseukien. Atawa lôn peubiyeu inong-inong balée udeb lam keuadaan putôh asa.
17 Gohlom na ulôn peubiyeu aneuëk yatem ngon meuntui udeb jih duek, seudangkan ulôn keudroe seb lôn pajoh.
18 Yoh ubit awaknyan lôn peulara; siumu udeb lôn awaknyan ulôn bimbeng.
19 Meunyoe ulôn ngieng ureuëng nyang udeb jih lam kureueng, lumpah that gasien keu teubloe peukayan.
20 Ulôn peuliembôt jihnyan mangat seu-uem ngon ija wol nibak bubiri lôn keudroe, deungon lagéenyan jihnyan jipujoe ulôn deungon sipeunoh até.
21 Meunyoe ulôn ka lheueh lôn tindéeh yatem ngon meuntui, sabab yakén teuma peukara lôn meunang,
22 deungon nyan bah kheueh bandua blaih jaroe lôn patah sampoe jiminah nibak bahô ulôn.
23 Hana ulôn peubuet lagée nyan, sabab huköman Po teu Allah keubiet teumakot that até lôn.
24 Hántom na ulôn peubangga ngon hareuta lôn,
25 atawa ulôn peubangga atra keukayaan lôn.
26 Hántom na ulôn seumah mata uroe nyang meunan trang atawa buleuen nyang hu beuble-ble ceudah.
27 Hántom na ulôn teugoda lé atra nyan, atawa ulôn keucob jaroe lôn keu lôn horeumat jih.
28 Desya nyang lagéenyan bagoe patôt meuteumé huköman maté, sabab Po teu Allah Nyang Mahakuasa ka jiiengkeue.
29 Gohlom na ulôn meumangat-mangat até sabab musoh lôn meudeurita, atawa meuduka cita sabab jihnyan meuteumé ceulaka.
30 Ulôn hana meudoá keu beumaté musoh lôn; hántom na ulôn peubuet desya nyang lagéenyan bagoe.
31 Ureuëng-ureuëng nyang meubuet bak ulôn jiteupeue, bahwa soe mantong ulôn peujamé lam rumoh ulôn.
32 Rumoh lôn teuhah sabe keu ureuëng teungoh jak; hántom na ulôn peubiyeu awaknyan jiéh ateueh rot uh.
33 Ureuëng laén jisöm-söm desya jih, teuma ulôn hántom na lôn peubuet lagéenyan bagoe.
34 Peue jikheun lé gob hana lôn takot, dan jihina lé gob, hana lôn pakoe. Hántom na ulôn tinggai dirumoh dan seungab mantong, sabab teumakot keu jihina.
35 Peu kheueh hana ureuëng nyang jitem deungoe tutoe haba lôn? Ulôn meusumpah bahwa peue nyang lôn peugah beutôi mandum. Kira jih Nyang Mahakuasa geujaweueb mandum ulôn.
36 teuma deungon bangga ulôn lat bak bahô, dan sibagoe mahkota ulôn keubah ateueh ulée.
37 Teuma ulôn britée ubak Po teu Allah banmandum nyang ulôn peubuet; teuma ulôn hadab Geuhnyan deungon bangga dan ulée teudong cot.
38 Meunyoe seukira jih tanoh nyang ulôn meu-úe ka ulôn cue, dan ulôn reupah nibak po jih nyang seujati,
39 seukira jih hase jih habéh ulôn pajoh, dan peutani nyang pula nyan ulôn peubiyeu duek,
40 bah kheueh kon jeulai atawa gandom nyang timoh lam ladang, teuma tamah meuduro dan naleueng lakoe."