## Zabur

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66 67 68 69 70 71 72 73 74 75 76 77 78 79 80 81 82 83 84 85 86 87 88 89 90 91 92 93 94 95 96 97 98 99 100 101 102 103 104 105 106 107 108 109 110 111 112 113 114 115 116 117 118 119 120 121 122 123 124 125 126 127 128 129 130 131 132 133 134 135 136 137 138 139 140 141 142 143 144 145 146 147 148 149 150

-Reset+

### Chapter 22

1 Keu teupimpén kor. Meunurot lagu: Rusa óh watée beungoh. Zabur Nabi Daud.
2 Allah ulôn, ya Allah lôn, pakon Droeneueh neutinggai ulôn? Ulôn meuhôi, teuma Droeneueh teutab jiôh dan hana neutulông ulôn.
3 Ya Allah ulôn, ulôn meuhôi óh watée uroe, teuma Droeneueh seungab mantong. Óh watée malam ulôn meudoá, até ulôn teutab meutampo-tampo.
4 Teuma Droeneueh na kheueh Raja Nyang Mahasuci, nyang jipujoe-pujoe lé Israel.
5 Indatu kamoe meuharab that ubak Droeneueh, awaknyan meuharab, dan Droeneueh neupeuseulamat awaknyan.
6 Awaknyan jimeulakée ubak Droeneueh dan peuseuliseh nibak meubagoe bala; awaknyan meuharab dan hana neupeukeucewa.
7 Teuma ulôn nyoe na kheueh glang, bukon manusia, jiteuoh-teuoh ngon jihina lé rakyatba.
8 Banmandum ureuëng nyang kalon ulôn jihina lôn, jipeuhirôt bibi dan jipeu asek ulée.
9 Kheun awaknyan, "Bah kheueh jihnyan jipeubangga TUHAN, mangat TUHAN geupeuseulamat jihnyan, meunyoe TUHAN galak keu jihnyan!"
10 Droeneueh kheueh nyang peuteubiet ulôn lam pruet ma, dan nyang peujeuet ulôn aman lam pangkée po ma.
11 Yoh phon lahé u donya nyoe, naséb ulôn na dalam jaroe Droeneueh, dan yoh mantong ulôn na lam pruet ma, Droeneueh kheueh Allah ulôn.
12 Bék kheueh jiôh, sabab bahya ka tô that-that, dan hana nyang tulông lôn.
13 Lagée kawan banteng, musoh jijak udom ulôn, lagée banteng klét di Basan awaknyan jikeupong ulôn.
14 Awaknyan jipeukeue ulôn deungon babah jih teuhah, lagée singa nyang teumauém dan jiteumeugöm.
15 Teunaga ulôn habéh lagée ié nyang rho, banmandum tuleueng ulôn leukang nibak sandi jih, até ulôn meuliléh saban lagée lilen.
16 Rukuéng ulôn tho kreng lagée pempeng kaca, lidah ulôn meuleukek nibak langét-langét babah lôn. TUHAN, neutinggai ulôn di ateueh abée lagée ureuëng nyang ka maté.
17 Ulôn jikeupong lé geurombolan ureuëng jeuhet; lagée kawan asée awaknyan jiudom ulôn, sira teutob jaroe ngon gaki.
18 Banmandum tuleueng ulôn hase lôn itong, musoh jingieng ateueh ulôn sibagoe tuntonan.
19 Awaknyan jibagi-bagi peukayan ulôn, dan ji rhom undi ateueh jubah lôn.
20 Teutapi Droeneueh, bék kheueh jiôh, ya TUHAN, neuteuka bubagah neutulông ulôn, sabab Droeneueh kheueh teunaga ulôn.
21 Neupeusie kheueh nyawöng ulôn nibak mata peudeueng, dan neupeuseulamat kheueh ulôn nibak jiteugom lé asée.
22 Ulôn hana meudaya, neupeulheueh kheueh ulôn nibak luengkée banteng dan nibak babah singa.
23 Buet Droeneueh nyan ulôn calitra ubak bubena syedara ulôn; nibak rapat umat Droeneueh ulôn puja-pujoe Droeneueh.
24 Pujoe kheueh Gobnyan, hai ureuëng-ureuëng taqwa! Peu agong kheueh Gobnyan, hai banmandum keuturonan Nabi Yakub! Sujut kheueh ubak Gobnyan, hai banmandum keuturonan Israel!
25 Sabab Gobnyan hana geupandang hina keu ureuëng nyang teuseupet, dan hana geuanggab remeh keuseungsaraan jihnyan. Gobnyan hana geupaleng nibak ureuëng nyan, teuma geudeungoe meunyoe jilakée tulông ubak Gobnyan.
26 Di teungoh ureuëng ramé nyang meusapat teutab ulôn pujoe Droeneueh, sabab banmandum nyang ka Droeneueh peubuet. Dikeue umat nyang taqwa ulôn peuseumah keureubeuen nyang ka ulôn peujanji.
27 Ureuëng gasien teuma jimakheun sampoe troe; ureuëng nyang teuka ubak TUHAN teuma jipujoe Geuhnyan. Seumoga gata seujahteura siumu masa!
28 Banmandum bansa teuma ji-ingat ubak TUHAN dan teuma jiriwang ubak Gobnyan, banmandum sukée bansa teuma jisujut jiseumah Gobnyan.
29 Sabab TUHAN kheueh nyang mat kuasa, Gobnyan nyang mat peurintah ateueh bansa-bansa.
30 Banmandum ureuëng rayeuk teuma jisujut dikeue Gobnyan, dan banmandum manusia fana teuma jisujut jiseumah Gobnyan.
31 Angkatan-angkatan nyang teuka dudoe meubakti ubak TUHAN, ureuëng nyan teuma jipeusampoe tron-meutron.
32 Ubak bansa nyang lahé dudoe teuma jipeusampoe bahwa TUHAN ka geupeuseulamat umat Gobnyan.