## Nabi Yeremia

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52

-Reset+

### Chapter 39

1 Bak buleuen nyang keu siploh thon keu sikureueng geumat keurajeuen lé Zedekia di Yehuda, Nebukadnezar raja Babel deungon banmandum angkatan prang jih jiteuka dan jijak prang Yerusalem.
2 Bak tanggai sikureueng buleuen peuet thon nyang keu siblaih geumat keurajeuen lé Raja Zedekia, bintéh beuton banda gobnyan jiheuntam ngon jidobrak lé musoh,
3 dan Yerusalem jireubot. Dan banmandum peujabat-peujabat raja Babel jiteuka dan jijak duek bak babah Pintoe Geureubang Teungoh. Lamkawan awaknyan na sidroe ureuëng nyang nan jih Nergal Sarezer, Samgar Nebo, Sarsekim ulée rumoh tangga meuligoe, Nergal Sarezer Rabmag dan peuwira-peuwira laén.
4 Bak watée Raja Zedekia dan bandum tantra gobnyan geukalon bandum nyang teungoh teujadi nyan, awaknyan meu useuha jipeuplueng droe rot Pantôn Yordan malam nyan cit teuma. Awaknyan geucok rot taman meuligoe, laju geuteubiet meulalu pintoe geureubang nyang peuhubông bandua boh beuton di teumpat nyan.
5 Teuma sipa-i Babel laju jipeucrok awaknyan dan jidrob laju Zedekia bak darat Yerikho. Óh lheueh nyan gobnyan laju jiba meuhadab Raja Nebukadnezar di banda Ribla di daerah Hamat, nibak teumpatnyan kheueh jihnyan jipeurhot huköman maté.
6 Dan dibanda nyan cit teuma aneuëk-aneuëk gobnyan jipoh maté dikeue mata gobnyan, dan bandum peujabat peumeurintah Yehuda pih jipoh maté.
7 Óh lheueh nyan Zedekia laju jicungké mata geuh, dan laju jicarueh jaroe geuh dan laju jiba u Babel.
8 Dan lé ureuëng-ureuëng Babel nyang laén laju jitot meuligoe raja dan rumoh-rumoh rakyat, dan jireuloh bubena beuton Yerusalem.
9 Akhé jih rakyat nyang mantong na tinggai di banda, meusajan ngon ureuëng-ureuëng nyang plueng u pihak Babel, laju jiangkot u Babel lé Nebuzaradan, keumandan pasokan Babel.
10 Siladum nibak rakyat nyang paleng gasien hana sapeue na, laju jitinggai di Yehuda dan jijok lampôh anggô dan ladang.
11 Raja Nebukadnezar ka jiyue bak Nebuzaradan, keumandan pasokan gobnyan, jipeuteubiet peurintah nyang su jih lagée nyoe:
12 "Tajak mita laju dipat Yeremia, dan tajaga kheueh gobnyan beu jroh-jroh. Bék tapeubuet sapeue ateueh gobnyan; dan tapeubuet kheueh peue nyang geulakée."
13 Dan lé Nebuzaradan meusajan deungon dua droe peuwira manyang gobnyan, Nebusyazban dan Nergal-Sarezer dan banmandum peuwira Babel nyang laén,
14 laju jijak cok ulôn nibak seuramoe meuligoe. Laju ulôn jijok ubak Gedalya bin Ahikam dan cucoe Safan, nyang intat ulôn woe deungon seulamat. Dan tinggai kheueh ulôn di teungoh-teungoh rakyat.
15 Watée ulôn mantong dalam glab nibak seuramoe meuligoe, TUHAN geuyue ubak ulôn
16 jak peugah ubak Ebed-Melekh ureuëng Sudan nyan bahwa TUHAN Nyang Mahakuasa, Po teu Allah Israel, geupeugah lagée nyoe, "Lagée nyang ka Ulôn peugah yoh masa dilée, Ulôn Lôn peuteuka ateueh banda nyoe beuncana, dan kon keumakmuran. Gata takalon hainyan teujadi.
17 Teuma, Ulôn, TUHAN, Lôn lindong gata. Gata hana jiseurah ubak ureuëng-ureuëng nyang gata takot.
18 Gata hana jipoh maté, sabab Ulôn Lôn peuseulamat gata. Nyawöng gata seulamat sabab gata tameusadeue ubak Ulôn. Ulôn, TUHAN, nyang peugah haba."