## Zabur

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66 67 68 69 70 71 72 73 74 75 76 77 78 79 80 81 82 83 84 85 86 87 88 89 90 91 92 93 94 95 96 97 98 99 100 101 102 103 104 105 106 107 108 109 110 111 112 113 114 115 116 117 118 119 120 121 122 123 124 125 126 127 128 129 130 131 132 133 134 135 136 137 138 139 140 141 142 143 144 145 146 147 148 149 150

-Reset+

### Chapter 7

1 Nabi Daud geumoe ba-e, nyang geupeunyanyoe keu TUHAN sabab lé Kus, ureuëng Benyamin nyan.
2 Ya TUHAN Allah ulôn, ulôn meulindong ubak Droeneueh; neupeuseulamat dan neupeulheueh kheueh ulôn nibak banmandum ureuëng nyang jitiyeub ulôn.
3 Bék neupeubiyeu awaknyan lagée singa juah jiteugom ngon jitarek ulôn dan hana nyang tulông ulôn.
4 TUHAN, Allah ulôn, meunyoe na lôn peubuet ilat, lôn peubuet nyang jeuhet ateueh rakan, atawa lôn peurugoe lawan deungon hana alasan, meunyoe na ulôn peubuet nyang lagée nyan,
6 bah kheueh lôn jipeulet dan jidrob lé musoh, laju jipoh maté dan manyét ulôn jitinggai teutiek meunan mantong di ateueh tanoh.
7 Beudôh kheueh TUHAN teungoh neubeungéh, ya TUHAN, neulawan kheueh musoh ulôn nyang teungoh jilab nyan. Neubeudôh kheueh neujak tulông ulôn, sabab Droeneueh neulakée keuadelan.
8 Neupeusapat kheueh bansa-bansa nyang na sikeulileng Droeneueh, dan meukuasa kheueh ateueh awaknyan nibak takhta Droeneueh di syeuruga.
9 Droeneueh neuhakém umat manusia; neubri kheueh keu ulôn keuadelan, ya TUHAN, sabab ulôn nyoe hana salah.
10 Neupeupiôh kheueh buet nyang jeuhet nyang jipeubuet lé ureuëng doraka dan peuseulamat kheueh iman ureuëng nyang jroh, sabab Droeneueh Allah nyang ade, nyang hase neuseunom u dalam até dan pikeran manusia.
11 Nyang lindong ulôn na kheueh Allah nyang peuseulamat ureuëng nyang jujoe até.
12 Allah na kheueh hakém nyang paleng ade, nyang tieb-tieb saát geuhuköm ureuëng jeuhet.
13 Meunyoe pi-e awaknyan hana meu-ubah, geuhnyan ka siab deungon sinjata nyang hase jipeumaté. Laju Gobnyan geuasah peudeueng dan geureuntang laju deungon busur, laju geutimbak panah-panah nyang meu apui.
15 Ngieng kheueh, ureuëng jeuhet jireuncana keuneuk peubuet nyang jeuhet; jihnyan jiatoe reuncana nyang jeuhet dan buet teumipée.
16 Ureuëng nyang kueh uruek keu ureuëng laén, teuma akhé jih ureuëng nyan keudroe nyang rhot u dalam uruek nyan.
17 Lé sababnyan, ureuëng nyan geuhuköm deungon buet nyang jeuhet nyang jipeubuet keudroe jih, dan jiseksa lé buet jeuhet droe jih keudroe.
18 Ulôn meusyukoe ubak TUHAN sabab Gobnyan ade, ulôn meuca-e ngon meunyanyoe teupujo ubak TUHAN, Nyang Mahamanyang.