## Nabi Yeremia

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52

-Reset+

### Chapter 48

1 Nyoe kheueh feureuman TUHAN Nyang Mahakuasa, Po teu Allah Israel keuhai Moab, "Ceulaka kheueh peunduduek Nebo, banda jih ka reuloh! Kiryataim ka jireubot, dan kuta jih nyang khong ka jipeuhanco, lé sababnyan peunduduek inan ka jeuet keu malée;
2 leunyab kheueh keubanggaan Moab. Musoh ka jireubot Hesybon dan disinan awaknyan ka jireuncana keuneuk jipeuleunyab banmandum bansa Moab. Su-su nyang riyoh di banda Madmen teupeupiôh, sabab banda nyan keuneuk jiprang lé sipa-i.
3 Deungoe kheueh! Peunduduek Horonaim jimeudumpék, 'Keubinasaan! Keuhancoran!'
4 Moab ka museunah! Su jikliek aneuëk-aneuëk manyak awaknyan teudeungoe sampoe u Zoar.
5 Deungoe kheueh su ureuëng mo nibak jalan teu ék u Luhit, dan su ureuëng meuba-e nibak jalan teutron u Horonaim.
6 Kheun awaknyan, 'Bagaih! Peuseulamat laju nyawöng gata! Plueng laju lagée keuleudée kleut di padang pasi!'
7 Moab! Gata peusombong droe deungon keu tangkasan dan keukayaan gata. Teuma jinoenyoe gata keudroe jipeutaloe. Kamos, dewa gata, meusigoe ngon teungku imeum dan bubena peujabat ji angkot u teumpat nyang teuböih.
8 Banmandum banda hanco, hana meusaboh pi nyang na tinggai. Pantôn dan tanoh data nyang miyueb banmandum museunah. Ulôn, TUHAN, ka Lôn peugah haba.
9 Peudong kheueh batée nisan keu Moab, sabab hana treb le nanggroe nyan geupeuhanco sapan sapa. Banda-banda nyang na disinan reuloh dan hana meusidroe pi nyang na tinggai disinan."
10 Teukutok kheueh ureuëng nyang hana jipeubuet tugaih nyang geuyue lé TUHAN deungon biet-biet. Teukutok kheueh nyang hana jisuet peudeueng jijak cang musoh sampoe maté.
11 TUHAN meufeureuman, "Phon yoh ilée Moab udeb jih aman. Hántom lom jihnyan teuba u teumpat nyang teuböih. Jihnyan lagée ié anggô nyang teupeubiyeu jidu dan hántom teuleng lam teumpat anggô nyang laén. Anggô jihnyan mantong mangat bée dan mangat.
12 Teuma, trok watée jih Ulôn yue mangat Moab teu leng lagée ié anggô, dan teumpat-teumpat ié anggô nyan teupeusöh dan teupeu beukah.
13 Moab teuma keucewa ubak Kamos, dewa awaknyan, saban lagée ureuëng Israel keucewa ubak Betel nyang awaknyan peubangga nyan.
14 Pakriban ureuëng agam Moab jijeuet peugah, 'Kamoe pahlawan, tantra peukasa nyang ka lheueh teu-ujo lam mideuen prang?'
15 Moab dan banda-banda gobnyan ka teupeuhanco, dan awak-awak muda awaknyan nyang jroh-jroh ka jipoh maté. Ulôn ka Lôn peugah haba. Ulôn raja, TUHAN Nyang Mahakuasa.
16 Mala peutaka keu Moab ka trok bak babah pintoe, hana treb le gobnyan hanco.
17 He gata nanggroe-nanggroe teutangga Moab nyang tateupeue keuhai meusyeuhu gobnyan, meukabông kheueh keu gobnyan! Tapeugah laju, 'Moab hana le meukuasa, keubeusaran dan teunaga gobnyan ka leunyab!'
18 He peunduduek Dibon, tatron kheueh nibak teupat gata nyang teuhoreumat; taduek kheueh bak tanoh dan ateueh abée. Sabab nyang peurusak Moab nanggroe gata ka trok jiteuka, dan geupeuhanco banmandum kuta gata.
19 Gata nyang tinggai di Aroër, dong kheueh bak binéh rot dan kalon kheueh! Tanyong kheueh ubak awaknyan nyang jipeu plueng droe, dan kalheueh, 'Peu kheueh nyang ka teujadi?'
20 Awaknyan jijaweueb, 'Moab ka rhot dan ka jeuet keuhina, kareuna nyan peumo ba-e kheueh geuhnyan. Peumaklum laju ban sipanyang Krueng Arnon bahwa Moab ka hanco.' "
21 "Huköman ka geupeu rhot u ateueh banda-banda di daerah dataran manyang: ateueh Holon, Yahas, Mefaat,
22 Dibon, Nebo, Bet-Diblataim,
23 Kiryataim, Bet-Gamul, Bet-Meon,
24 Keriot dan Bozra. Bandum banda Moab, jiôh dan rab, ka geuhuköm.
25 Teunaga Moab ka geuwiet, dan keukuasaan jihnyan ka geupeuhanco. Ulôn, TUHAN, ka Lôn peugah haba."
26 TUHAN meufeureuman, "Jakpeumabök kheueh Moab nyan, sabab jihnyan jipeusombong droe keu Ulôn. Jihnyan meuguleng-guleng dalam muntah jih, dan jipeukém lé ureuëng ramé.
27 Bukon kheueh yoh masa ilée Israel ka jipeukém lé si Moab dan jipeugah keudeh keunoe siulah-ulah awaknyan ka teudrob basah meusigoe ngon pancuri-pancuri?
28 Gata peunduduek Moab, tatinggai kheueh laju banda-banda gata dan tajak duek kheueh bak bukét-bukét batée lagée cicém mirah pati jipeugot uempueng bak binéh-binéh reuleueng.
29 Gata sombong that! Ulôn Lôn deungoe padub na sombong, manyang até, cungkak, dan leuha that gata!
30 Ulôn, TUHAN, Lôn teupeue keu angkohan gata. Tutoe gata kosong beulaka, dan buet gata hana areuti.
31 Sabab nyan Ulôn Lôn mo ngon su meutaga keu gata banmandum dan keu ureuëng-ureuëng nyang na di Kir-Heres, ma banda gata.
32 Ulôn leubeh Ulôn peumo bak peunduduek Sibma nibak peunduduek Yaezer. Banda Sibma lagée seunaman anggô nyang pucôk-pucôk jih jimeu éue sampoe u meurandeh Laôt Maté seujiôh Yaezer. Teuma bak saát nyoe boh-boh musém khueng dan boh anggô jih ka geupeumusnah bube nyang na.
33 Su seumurak nyang meuhubo sabab geumbira ka hana le teudeungoe di nanggroe Moab nyang subô. Ulôn peujeuet ié anggô jipiôh ji ile di teumpat ureuëng prah anggô; hana le ureuëng nyang peugot anggô dan meusurak geumbira.
34 Ureuëng di Hesybon dan Eleale jimo meu ué-ué sampoe su mo jihnyan teudeungoe trok u Yahas, dan teudeungoe cit teuma lé ureuëng-ureuëng di Zoar trok bak Horonaim dan Eglat-Selisia. Awaknyan jimo sabab ié bak aneuk Krueng Nimrim pi ka habéh tho.
35 Ulôn Lôn peujeuet ureuëng Moab jipiôh ji tot keureubeuen nibak teumpat-teumpat awaknyan seumeumah dan Lôn peupiôh awaknyan jipeuseumah keureubeuen ubak dewa-dewa awaknyan. Ulôn, TUHAN, ka Lôn peugah haba.
36 Bandum keukayaan Kir-Heres dan bansaboh Moab ka leunyab. Ulôn seudeh that watée Lôn kalon keuadaan awaknyan; Ulôn lagée ureuëng yueb suleng deungon lagu nyang duka.
37 Awaknyan banmandum ka jicukô ôk bak ulée meunan cit deungon janggot jicukô teuma, jisie jaroe, dan jingui ija krong tanda seudeh.
38 Di ateueh banmandum pagu rumoh dan tanoh lapang nyang na teudeungoe su ureuëng mo ba-e. Sabab Moab ka Ulôn peubeukah lagée guci nyang hana teupeuguna le.
39 Moab ka teupeuhanco meukeupeng-keupeng! Padubna malée jih Moab! Jihnyan jimo sabab ka teupeuhina dan ka jeuet keu peuneukém lé bansa-bansa laén nyang na bansiseunlingka jih. Ulôn, TUHAN ka Lôn peugah haba."
40 TUHAN meufeureuman, "Lagée cicém kleung seumama sayeub meukeumang, lagée nyan kheueh na saboh bansa teuka jijak sama Moab.
41 Banda-banda dan kuta jihnyan jireupah dan sipa-i jih jiteuka teumakot lagée ureuëng inong keuneuk peulahé aneuëk.
42 Moab hanco dan hana le lagée hi saboh bansa, sabab awaknyan jipeusombong droe ateueh Ulôn.
43 Awaknyan jipeuhadab keu deungon teror, uruek dan taron.
44 Ureuëng nyang peuplueng droe nibak keunong timbak rhot u dalam uruek, dan nyang teubiet lam uruek nyan keunong drob lam taron. Bandum nyan teujadi bak saát nyang ka Ulôn peuteuntée keu teupeuhanco Moab.
45 Kawöm peungungsi nyang hana meudaya jijak mita peulindongan u Hesybon, teuma banda nyan teungoh tutong dan meuligoe Raja Sihon pih teungoh jilahiéb lé apui. Apui ka habéh jipajoh nibak bataih dan gunong-gunong Moab, nanggroe ureuëng-ureuëng nyang galak bak muprang.
46 Ceulaka kheueh Moab! Peunduduek jihnyan nyang jiseumah Dewa Kamos ka jipeubinasa, dan aneuëk-aneuëk awaknyan jiangkot sibagoe tawanan.
47 Teuma óh dudoe Ulôn kupeupuléh keuadaan nanggroe Moab. Ulôn, TUHAN, ka Lôn peugah haba!" Nyan kheueh nyang geupeubuet lé TUHAN ateueh Moab.