## Peumo Ba-E

Chapter: 1 2 3 4 5

-Reset+

### Chapter 5

1 Ingat kheueh, ya TUHAN, peue nyang teujadi di ateueh kamoe, Neungieng kheueh kamoe nyang hina.
2 Hareuta waresan kamoe rhot lam jaroe ureuëng laén, rumoh-rumoh kamoe ka jiduek lé ureuëng aséng.
3 Ureuëng syiek kamoe ka jipoh lé musoh; saátnyoe ma kamoe ka jeuet keu inong balée, dan kamoe ka jeuet keu aneuëk piatu nyang hana le du.
4 Ié jieb dan kayée apui harôh kamoe bloe.
5 Lagée beulatang, kamoe jipaksa keureuja brat, kamoe hék, hana jibri watée keu meureuhat.
6 Kamoe jak geumadée u nanggroe Meusé, kamoe lakée peunajoh di Asyur.
7 Indatu kamoe ka meudesya, jinoe awaknyan ka hana le; teuma kamoe harôh meudeurita, sabab desya-desya awaknyan.
8 Kamoe jipeurintah lé ureuëng-ureuëng nyang hana leubeh nibak namiet; hana nyang meukuasa jipeulheuh kamoe nibak awaknyan.
9 Di luwa banda, ureuëng peumaté gob meuwot-wot ban saboh nyan; nyawöng kamoe teuancam watée kamoe teubiet jak mita peunajoh.
10 Kamoe meudeurita sabab ka deuk, seuhingga kulét kamoe seu uém lagée ngeue apui.
11 Ureuëng-ureuëng inong nyang na di Sion ka jipeukosa, aneuëk-aneuëk dara jinoda di gampông-gampông Yehuda.
12 Peumimpén-peumimpén kamoe jidrob dan jigantung, ureuëng-ureuëng tuha kamoe ka hana le jisanjong.
13 Ureuëng-ureuëng muda kamoe jipaksa jakmeubuet bak teumpat geumileng, aneuëk-aneuëk agam kamoe teuginton deungon geunulam kayée sampoe pansan.
14 Ureuëng tuha-tuha hana le meugumpôi bak babah pintoe geureubang banda, su musik hana le teudeungoe lamkawan ureuëng muda.
15 Kamoe ka gadôh keubahgiaan; tari ngon likak ka meu ubah jeuet meukabong nyang duka.
16 Keubanggaan kamoe ka hana le, kamoe ceulaka sabab ka meudesya.
17 Gunong Sion ka seungue dan ka jitinggai le gob; disinan asée uteuen meuraja lela. Sabab nyan até kamoe reumok dan hanco, laju kamoe mo ba-e sampoe mata keumalon kamoe ka jeuet keu sapu.
19 Teuma Droeneueh, ya TUHAN, teutab meukuasa, Droeneueh nyang mat peurintah siumu masa.
20 Ék kheueh patot neutinggai kamoe treb that-that? Peu kheueh mungken neutuwoe bak kamoe siumu masa?
21 Ya TUHAN, neuba kheueh kamoe meugisa ubak Droeneueh; kamoe meungwoe ubak Droeneueh! Neupeupuléh kheueh keuadaan kamoe lagée awaiphon.
22 Atawa ka neuböih kamoe hán neupeuduli le? Hana meubataih beungéh Droeneueh keu kamoe?