## Kitab Teu-Ulang

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34

-Reset+

### Chapter 6

1 "TUHAN Po teu Allah geuyue nibak ulôn jeuet lôn peurunoe banmandum huköm nyoe ubak gata mangat atranyan gata peubuet singoh di nanggroe nyang hana treble teuma gata duek.
2 Bah kheueh gata dan keuturonan gata siumu udeb jihoreumat TUHAN Po teu Allah gata mantong, dan meunan cit gata taát ubak banmandum huköm nyang teuma ulôn peusampoe ubak gata, mangat gata panyang umu di nanggroe nyan.
3 Sabab nyan deungoe kheueh hai syedara-syedara ulôn, gata peubuet kheueh nyan deungon seutia, mangat gata seujahtra dan jeuet keu bansa nyang raya di nanggroe nyang kaya lom tanoh jih subô, lagée nyang ka geupeujanji lé TUHAN Allah indatu geutanyoe.
4 Syedara-syedara, ingat kheueh! Teuma TUHAN, dan TUHAN mantong Allah geutanyoe!
5 Cinta kheueh TUHAN Allah gata deungon sipeunoh até gata: tunyok kheueh nyan lam cara udeb gata siuroe-uroe dan nibak buet gata.
6 Bék kheueh sagai-sagai gata peutuwoe peurintah-peurintah nyang ulôn bri ubak gata nibak uroenyoe.
7 Gata peurunoe kheueh ubak aneuëk-aneuëk gata. Bah kheueh hainyoe gata peugah sabe bah nyan di dalam rumoh meunan cit di luwa rumoh, watée gata meureuhat dan nibak watée gata meukeureuja.
8 Ikat kheueh nibak jaroe gata dan pasang kheueh teuma nibak keuneng gata mangat teu ingat-ingat.
9 Gata tuléh kheueh nibak taméh pintoe rumoh gata dan nibak babah pintoe geureubang gata."
10 "TUHAN Po teu Allah ka geumeujanji ubak indatu gata Nabi Ibrahim, Nabi Ishaq dan Nabi Yakub bahwa Gobnyan teuma geubri nanggroe nyan keu gata. Banda-banda jih raya-raya meunan cit makmu-makmu, dan bukon gata nyang peudongnyan.
11 Rumoh-rumoh peunoh deungon barang-barang nyang gét-gét, dan meunan cit atra nyan bukon gata nyang pasôe. Gata teuma meurumpok deungon mon-mon, dan nyanpi kon gata nyang kueh mon nyan. Gata teuma meumeurumpok deungon lampôh-lampôh anggô dan lampôh zaiton, dan meunan cit atra nyan bukon gata nyang pula. Meunyoe TUHAN geuba gata u nanggroe nyan, dan gata meuteumé banmandum nyang gata galak keu gata pajoh,
12 jaga kheueh beugét-gét mangat gata hana gatatuwoe ubak TUHAN nyang ka geupeubeubaih gata di nanggroe Meusé, di teumpat gata jicok keunamiet.
13 Horeumat kheueh ubak TUHAN, Po teu Allah gata, dan gata seumah kheueh Gobnyan mantong, dan meunyoe gata ta meubudok, peubuet kheueh nyan deumi nan TUHAN mantong.
14 Bék kheueh gata seumah ilah-ilah nyang laén nyang jiseumah lé ureuëng nyang na di seukeulileng gata.
15 Meunyoe gata taseumah cit ilah-ilah nyang laén, deungon nyan gata geupeutreun azéb deungon meureuka jih lé TUHAN Po teu Allah gata dan geupeusapansapa atranyan banmandum, sabab TUHAN Allah gata nyang na lamkawan gata hana geutem tapeusaban deungon peue mantong.
16 Bék kheueh gata cuba TUHAN Po teu Allah gata lagée nyang ka gata peubuet di Masa.
17 Taát kheueh ubak huköm nyang ka geubri lé TUHAN Po teu Allah gata keu gata.
18 Gata peubuet kheueh nyan meunurot TUHAN nyan gét dan ade, teuma gata meuteumé seujahtra. Tanoh nyang subô nyang ka geupeujanji lé TUHAN ubak indatu gata, teuma jeuet keu hak milék gata,
19 dan gata teuma ta use bubena musoh-musoh gata lagée nyang ka geupeujanji lé TUHAN.
20 Óh singoh uroe aneuëk-aneuëk gata teuma jitanyong ubak gata, 'Pakon TUHAN Po teu Allah geutanyoe geuyue ubak geutanyoe ta-taát ubak banmandum peurintah nyan?'
21 Teuma hainyan gata harôh tajaweueb lagée nyoe, 'Masa ilée geutanyoe jeuet keu namiet raja di nanggroe Meusé, lé TUHAN laju geupeubeubaih geutanyoe deungon kuasa Gobnyan nyang luwabiasa.
22 Kamoe keudroe jeuet keusaksi TUHAN geupeubuet buet-buet nyang ajaéb dan hai-hai nyang lumpah teumakot keu ureuëng Meusé dan raja awaknyan meunan cit banmandum peujabat raja nyan.
23 Gobnyan ka geupeubeubaih geutanyoe lam nanggroe Meusé mangat geuba geutanyoe keunoe, dan tanohnyoe geubri keu geutanyoe lagée nyang ka geupeujanji ubak indatu geutanyoe.
24 TUHAN Po teu Allah geutanyoe geuyue ubak geutanyoe ta peubuet banmandum peurintah nyan dan tahoreumat Gobnyan. Meunyoe geutanyoe ta peubuet meunan, Gobnyan teuma sabe geupeulara bansa geutanyoe mangat teutab udeb seujahtra.
25 Meunyoe geutanyoe nyang deungon seutia ta-taát ubak peue nyang ka geupeurintah lé Tuhan Po teu Allah geutanyoe ubak geutanyoe, teuma Gobnyan sabe na deungon geutanyoe.' "