## Ayub

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42

-Reset+

### Chapter 27

1 Nabi Ayub geupeugah lom haba geuh, kheun gobnyan, "Deumi Allah nyang udeb, nyang hana geubri keuadelan keu ulôn,
3 ulôn meusumpah: Simantong Po teu Allah geubri nafáh keu ulôn, simantong nyawöng na lam tuboh lôn,
4 bibi ulôn hana lôn peugah haba nyang sulet, lidah ulôn hana lôn peugah tipée daya.
5 Lé sababnyan, hana lôntem peugah bahwa droeneueh beutôi; trok án maté pi teutab ulôn peuteun bahwa ulôn hana meucupa.
6 Ulôn teutab lôn mumat ubak patuh ulôn, dan até nurani lôn pih teutab gleh sabe.
7 Seumoga musoh ulôn geuhuköm sibagoe nyang doraka, dan lawan ulôn geuseupôt sibagoe ureuëng doraka.
8 Peu kheueh na harapan keu ureuëng dursila bak watée Po teu Allah geutuntot jiwa jih?
9 Peu kheueh Po teu Allah geudeungoe su mo jih watée keusosahan rhot ateueh jih?
10 Nyang sikeubiet jih jihnyan jimeucen that ubak keuseunangan nibak Po teu Allah, dan meudoá ubak Gobnyan deungon hana meurasa hek.
11 Gata teuma lôn peurunoe keuhai padubna rayeuk jih kuasa Allah, ulôn britée ubak droeneueh keuhai reuncana Nyang Mahakuasa.
12 Teuma, gata mandum ka droeneueh ngieng keudroe. Lé sababnyan, pakon droeneueh bri naseuhat nyang hana meumakna?"
13 Dan geupeugah kheueh lé Zofar, "Meunoe kheueh cara jih Po teu Allah Nyang Mahakuasa geuhuköm ureuëng nyang zalem dan doraka.
14 Meunyoe aneuëk jih le, awaknyan teuma maté lam mideuen prang dan aneuëk cucoe jih teuma udeb sabe hana lam seb.
15 Syedara jih nyang mantong na, maté keunong bala, dan inong-inong balée awaknyan hana jipeuba-e ngon mo nyang gura.
16 Jeuet mantong pirak jih meutamon-tamon dan peukayan jih meususon-suson,
17 teuma pirak dan peukayan nyan banmandum teuma jeuet keu hak milék ureuëng nyang jujoe até jih.
18 Rumoh ureuëng jeuhet leumpôk lagée eumpueng rambideuen, rumoh sikeujab mantong lagée jambô sidroe tukang jaga.
19 Jihnyan jipeureubah droe lagée ureuëng kaya, teuma hainyan hana hase jiulang teuma, watée jihnyan jibeudôh nibak teumpat éh jih, ka gadôh dan sapan sapa kheueh atra keukayaan jih.
20 Keudahsyatan rhot lagée ié raya nyang teuka hana teusangka-sangka. Angén badée óh malam teuka laju jiyueb dan jitarek jihnyan mangat jijak.
21 Angén timu jibeuôt jihnyan, dan jisampôh jihnyan nibak rumoh jih.
22 Jihnyan jipeuron ngon hana rasa gaséh, dan teupaksa jiplueng jijak mita teumpat meulindong.
23 Reubah jih laju jisambot lé gob sira jipéh-péh jaroe; dipat mantong jihnyan meuteumé peuhinaan."