## 2 Samuel

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24

-Reset+

### Chapter 10

1 Na meupadub treb teuma óh lheueh nyan Nahas raja Amon meuninggai donya, dan aneuëk gobnyan nyang agam nyang nan jih Hanun duek keugeunantoe raja.
2 Dan geupeugah lé Nabi Raja Daud, "Nahas na kheueh rakan ulôn nyang that seutia. Jadi ulôn harôh kheueh ulôn meusahabat deungon Hanun aneuëk geuh nyan." Sabab nyan Nabi Daud laju geukirém utosan u nanggroe Amon mangat teujak peuhibor até Hanun ateueh kameuninggai bapak jihnyan.
3 Bak watée awaknyan ka trok u Amon, bubena peumimpén nanggroe nyan laju jijak peugah ubak Hanun, "Bék kheueh neupike hai Teungku Amphon Nabi Daud geukirém utosan geuh nyan sabab gobnyan geukeuneuk horeumat keu bapak Teungku Amphon! Gobnyan geukirém ureuëng geuh keunoe na kheueh sibagoe mata-mata jijak muluem u nanggroe geutanyoe nyoe, jijak seulidek banda geutanyoe mangat hase jireubot lé awaknyan."
4 Lé Hanun laju jidrob utosan Nabi Daud nyan, jicuko laju janggot awaknyan siblaih, dan jigunteng teuma peukayan awaknyan sampoe óh punggong, dan laju jiyue jak awaknyan.
5 Teuma awaknyan that-that malée keuneuk jiwoe u nanggroe droe jih. Óh watée hainyan jibritée ubak Nabi Daud, gobnyan laju geukirém lom utosan mangat awaknyan tinggai mantong di Yerikho sampoe janggot awaknyan jitimoh lom teuma.
6 Óh lheueh nyan di ureuëng Amon jisada bahwa deungon buet awaknyan nyang lagée nyan bagoe Nabi Daud ka jeuet keumusoh. Sabab nyan di awaknyan laju jijak siwa 20.000 droe tantra ureuëng Siria nyang na tinggai di Bet-Rehob dan Zoba, meunan cit deungon 12.000 droe tantra di nanggroe Tob, meunan cit meusajan teuma deungon raja nibak nanggroe Maakha deungon 1.000 droe tantra gobnyan.
7 Bak watée Nabi Daud geudeungoe hai nyan, gobnyan laju geuyue Yoab deungon banmandum angkatan prang gobnyan geuyue maju jak lawan musoh.
8 Ureuëng Amon laju jiteubiet dan ji ato laju baresan jih di keu pintoe geureubang Raba ma banda awaknyan keudroe, seudangkan ureuëng Siria, ureuëng Tob dan Maakha jiatoe teuma baresan jih di dalam padang.
9 Yoab jikalon bahwa gobnyan ka teuseupet ngon ji apet lé pasokan musoh dikeue dan dilikot droe geuh. Sabab nyan gobnyan laju geupiléh tantra Israel nyang paleng gét dan laju awaknyan geupeuduek meuhadab-hadab keue deungon tantra Siria.
10 Nyang leubeh nibak tantra Israel nyan jiseurah laju ubak Abisai adoe gobnyan, nyang atoe baresan awaknyan meuhadab keue teuma deungon tantra Amon.
11 Yoab jipeugah ubak adoe jih nyan, "Meunyoe ulôn singoh ka hana ekle ulôn meuteun teuhadab tantra Siria, bubagaih kheueh neutulông ulôn; meunan cit teuma, meunyoe droe kheueh hana ekle neupeuteuen teuhadab tantra Amon nyan, ulôn teuma lôn teuka jak tulông gata.
12 Saba kheueh! Jak kheueh geutanyoe tajak muprang deungon ceubeueh dan beurani deumi keu bansa geutanyoe dan keu banda-banda Po teu Allah geutanyoe. Seumoga TUHAN geupeubuet peue nyang geukeuheundaki."
13 Yoab dan pasokan gobnyan laju jimaju u mideuen prang, akhé jih bube nyang na tantra Siria ka habéh jiplueng.
14 Bak watée ureuëng Amon jikalon tantra Siria ka jiplueng bansalamle, awaknyan pih jiplueng cit nibak Abisai dan ji surot laju u dalam banda. Óh ka lheueh jiprang ureuëng Amon, Yoab laju geuwoe riwang u Yerusalem.
15 Ureuëng Siria jitée droe bahwa jihnyan ka jipeutaloe lé ureuëng Israel, sabab nyan laju jihôi banmandum anggota pasokan jih mangat jimeusapat lom.
16 Teuma lé Raja Hadadezer geuyue jakhôi ureuëng Siria nyang na di siblaih u timu Krueng Efrat, dan jiteuka kheueh awaknyan u Helam dimiyueb pimpénan panglima Sobakh, Sobakh nyan na kheueh panglima tantra Raja Hadadezer di Zoba.
17 Ban geudeungoe hai nyan, Nabi Daud deungon reujang that geupeusapat banmandum pasokan Israel, laju geujak jeumeurang u meurandeh Krueng Yordan, óh lheuehnyan jimaju laju u Helam. Disinan na teuma ureuëng Siria teungoh ji atoe baresan jih dan laju teuma jimaju jijak prang pasokan Nabi Daud.
18 Teuma di ureuëng Israel laju jipoh sampoe jisurot u likot tantra Siria. Nabi Daud dan pasokan gobnyan ka geupoh maté 700 droe nyang mat keumudoe geuritan prang, dan 40.000 droe teuma tantra meuguda; seulaén nibak nyan si Sobakh nyang panglima prang nyan keunong teuma dan luka jih lumpah parah akhé jih sabab luka nyan jihnyan pih maté di mideuen prang.
19 Bak watée raja-raja nyang jimat kuasa lé Hadadezer jikalon bahwa awaknyan ka jipeutaloe lé tantra Israel, awaknyan laju jilakée meudamé laju jitaklok ubak ureuëng Israel. Phon watéenyan di ureuëng Siria hana jijeuet le jibantu ureuëng Amon.