## Nabi Yeremia

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52

-Reset+

### Chapter 16

1 TUHAN meufeureuman lom ubak ulôn, geupeugah,
2 "Bék meukawen dan tameu aneuëk di teumpat nyoe.
3 Teuma Ulôn peugah ubak gata peue nyang teujadi deungon aneuëk-aneuëk nyang lahé di sinoe dan deungon ureuëng syiek jih.
4 Awaknyan maté keunong peunyakét nyang jiba mawöt, dan awaknyan maté di mideuen prang atawa maté lé sabab deuk. Hana meusidroe ureuëng pi nyang jipeuba-e atawa nyang tem peukubu awaknyan lam jrat. Manyét awaknyan meutabu lagée pupuk tanoh, dan jipajoh lé cicém meunan cit lé beulatang juah.
5 Bék kheueh tajak u rumoh ureuëng nyang teungoh meuduka, Yeremia. Bék meukabông keusoe mantong. Ulôn hana Lôn bri beureukat le keu umat Ulôn deungon keuseujahteuraan, dan meunan cit hana teuma Lôn tunyok rasa wéueh ngon sayang ubak awaknyan.
6 Ureuëng kaya dan ureuëng gasien di nanggroe nyoe maté hana ureuëng nyang jak kubu awaknyan. Hana meusidroe ureuëng pih nyang jitem seksa droe atawa jicukô ôk jih sibagoe tanda meukabông keu awaknyan.
7 Meunan cit hana ureuëng nyang jitem bri khanuri keu teupeumangat até ureuëng nyang teungoh meukabông nyan. Hana ureuëng nyang jitem meuduka cita meunan cit deungon ureuëng nyang maté ayah ngon ma jihnyan.
8 Bék tatamong lam rumoh ureuëng nyang teungoh khanuri. Bék makheun atawa tajieb ié ngon ureuëng nyan.
9 Deungoe kheueh peue nyang Ulôn, TUHAN Nyang Mahakuasa, Allah Israel, keuneuk peugah ubak gata. Su nyang geumbira dan suka cita dan meuriah jih bak khanuri ureuëng meukawen Lôn peupiôh deungon sigra. Hai nyan jikalon lé ureuëng-ureuëng nyang udeb bak jamén gata nyoe.
10 Meunyoe gata tapeutrok banmandum nyoe ubak awaknyan, mungken awaknyan jitanyong keupeue Ulôn keuneuk huköm awaknyan deungon huköman nyang kreueh. Awaknyan jitanyong peue keusalahan dan desya awaknyan ateueh Lôn, TUHAN Po teu Allah awaknyan.
11 Tapeugah laju ubak awaknyan bahwa Ulôn meufeureuman lagée nyoe, 'Indatu gata ka jitinggai Ulôn keujijak seumah dan meu iébadat ubak ilah-ilah nyang laén. Awaknyan jipeubeuáh Ulôn dan hana jitem taát ubak peue-peue nyang ka Lôn boh peuratoran.
12 Teuma gata tapeubuet nyang leubeh jeuhet nibak nyang ka. Gata kreueh ulée dan nyang taseutôt kheun gata keudroe nyang jeuhet nyan. Gata hana tatem taát ubak Ulôn.
13 Sabab nyan, gata Lôn use nibak nanggroe nyoe dan Ulôn böih bak saboh nanggroe nyang lumpah that aséng nibak gata dan nibak indatu gata. Disinan gata meu iébadat uroe malam ubak ilah-ilah laén, dan Ulôn hana Lôn wéueh meubacut pih keu gata.' "
14 TUHAN meufeureuman, "Teuma teuka watée jih manusia hana le jimeubudôk deumi nan Ulôn, Po teu Allah nyang udeb, nyang ba umat Israel jiteubiet lam nanggroe Meusé,
15 teuma deumi Ulôn, Po teu Allah nyang udeb, nyang ka Lôn ba umat Israel Lôn peuteubiet lam saboh nanggroe di utara dan nibak banmandum nanggroe nyang laén di teumpat awaknyan ka lheueh Ulôn peucrebre. Awaknyan Lôn puwoe lom ubak tanoh ié jih keudroe, nanggroe nyang ka Ulôn bri keu indatu awaknyan."
16 TUHAN meufeureuman, "Ulôn keuneuk tawök neulayan nyang ramé mangat jijak drob bubena ureuëng nyoe. Óh lheueh nyan Lôn tawök ureuëng teumiyeub nyang le mangat jipeucrok awaknyan nyang na di tieb-tieb gunong dan bukét, dan di guha-guha bukét batée.
17 Ulôn kalon banmandum nyang awaknyan peubuet. Hana nyang teusöm nibak Ulôn; meunan cit desya-desya awaknyan ka lheueh Ulôn kalon.
18 Desya dan keujeuhetan awaknyan Lôn balaih deungon huköman dua goe lipat, sabab awaknyan ka jipeukuto nanggroe Ulôn deungon beurala nyang le. Beurala-beurala nyan hana meunyawöng saban cit lagée manyét."
19 TUHAN, Droeneueh kheueh nyang lindong ulôn dan nyang bri teunaga keu ulôn; Droeneueh nyang tulông ulôn watée ulôn lam susah. Bansa-bansa di meubagoe ujong bumoe jijak ubak Droeneueh sira jipeugah, "Nibak indatu kamoe na ilah peuleusu nyang meubacut pih hana meuguna.
20 Peu kheueh hase manusia jipeugot ilah jih keudroe? Teuntée hana! Nyang jipeugot nyan pasti bukon Po teu Allah."
21 "Sabab nyan," kheun TUHAN, "goe nyoe Ulôn ku peujeuet bansa-bansa mangat jirasa keukuasaan dan teunaga Ulôn mangat jeuet keu siumu masa awaknyan jiteupeue bahwa Ulôn kheueh TUHAN."