## Nabi Yeremia

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52

-Reset+

### Chapter 25

1 Bak thon nyang keu peuet óh ka lheueh Yoyakim bin Yosia jeuet keu raja Yehuda, ulôn meuteumé peusan nibak TUHAN keuhai banmandum bansa Yehuda. Bak watée nyan thon nyang keu phon óh ka lheueh Nebukadnezar jeuet keu raja Babel.
2 Ulôn peugah ubak banmandum bansa Yehuda dan peunduduek Yerusalem,
3 "Treb jih na dua ploh lhée thon, phon thon nyang keu lhée blaih peumeurintahan Yosia bin Amon ateueh Yehuda, trok ubak uroe nyoe TUHAN ka geupeugah haba ubak ulôn dan hántom na ulôn peulalée ubak gata peue nyang ka geupeugah. Teuma lé gata teutab hana tapako.
4 Meunan cit lé TUHAN hana putôh-putôh geukirém ubak gata nabi-nabi nyang hamba-hamba Gobnyan, teuma gata teutab hana tatem deungoe dan tapako awaknyan.
5 Awaknyan geuyue ubak gata mangat gata tinggai cara udeb gata nyang jeuhet, dan buet-buet gata nyang meudesya, mangat gata teutab jeuet tatinggai di nanggroe nyoe nyang ka geubri lé TUHAN ubak gata dan ubak indatu gata seubagoe hak milék pusaka.
6 Nabi-nabi nyan jitam gata taseumah atawa tameu iébadat ubak ilah-ilah nyang laén. Awaknyan jitam gata taseumah beurala-beurala nyang gata peugét keudroe, sabab nyang gata peubuet lagée nyan TUHAN keubit that meureuka. Meunyoe gata taturot peue nyang ka geupeurintah lé TUHAN nyan, Gobnyan hana geuhuköm gata.
7 Teuma TUHAN keudroe geupeugah bahwa gata hana tatem deungoe Gobnyan. Teuma seubalek jih gata tapeutamah beungéh TUHAN sabab beurala-beurala gata nyan. Gata keudroe kheueh nyang peuteuka huköman Gobnyan u ateueh droe gata keudroe.
8 Sabab gata hana tatem deungoe tutoe haba Gobnyan, teuma TUHAN Nyang Mahakuasa geupeugah,
9 'Ulôn kutawök banmandum bansa nyang na di utara, meunan cit deungon hamba Lôn, Nebukadnezar raja di nanggroe Babel. Awaknyan Ulôn kraih keujijak muprang deungon Yehuda dan peunduduek jihnyan dan banmandum bansa nyang na tinggai rab-rab disinan. Bansa Yehuda meusajan deungon bansa-bansa teutangga jihnyan Lôn peubinasa dan Lôn peuhanco keu siumu masa. Ureuëng-ureuëng nyang ngieng hainyan teukeujot dan meurasa gli. Ulôn, TUHAN, ka Lôn peugah haba.
10 Su-su awaknyan nyang teukém-kém ria ngon riôh dan ramé-ramé di rumoh ureuëng khanuri Lôn peupiôh. Awaknyan hana minyéuk keu jitot panyöt, dan gandom awaknyan teuma habéh.
11 Bansaboh nanggroe nyoe Lôn peubiyeu hanco dan seungue. Bansa-bansa nyang na bansikeulileng nyan jimeungabdi ubak raja Babel tujoh ploh thon treb jih.
12 Óh lheueh nyan Ulôn kuhuköm bansa Babel dan raja jihnyan sabab desya nyang jipeubuet lé awaknyan. Nanggroe Babel Lôn reulôh dan Lôn peubiyeu hanco siumu masa.
13 Babel Lôn huköm deungon banmandum beuncana nyang ka Ulôn reuncana keu bansa-bansa nyang ka Ulôn bri tée meulalu Yeremia -- na kheueh banmandum reuncana nyang teucetet lam kitab nyoe.
14 Buet-buet ureuëng Babel Lôn balaih; awaknyan jipeubudak lé raja-raja nyang raya dan lé bansa-bansa nyang laén.' "
15 TUHAN, Po teu Allah Israel, meufeureuman ubak ulôn, "Tacok kheueh saboh glah anggô nyoe nyang ka lheueh Lôn paso ngon anggô beungéh Lôn. Taba kheueh laju ubak meubagoe bansa ho-ho mantong gata Ulôn kirém, dan tayue ubak awaknyan mangat jijieb ié anggô nyoe.
16 Meunyoe awaknyan ka jijieb ié anggô nyan, awaknyan laju mumang meuayon-ayon dan gadôh akai watée prang Ulôn peuteuka ubak awaknyan."
17 Dan laju lôn teurimong glah anggô nyan nibak jaroe TUHAN, dan laju ulôn jak ubak meubagoe bansa bak teumpat TUHAN ka geu kirém ulôn, laju ulôn peujeuet awaknyan beujijieb ié anggô nyan.
18 Yerusalem dan banmandum banda nyang na di Yehuda, meusajan raja-raja dan peujabat-peujabat disinan, bandum ulôn bri ié anggô nyan jijieb, sampoe awaknyan ka jeuet lagée padang nyang tandus dan lumpah meubahya. Sampoe nibak uroe nyoe nan awaknyan teungui sibagoe nan teukutok.
19 Nyoe kheueh dafeutar nan-nan ureuëng laén nyang harôh jijieb nibak glah anggô TUHAN nyan: raja Meusé deungon bandum peugawée dan peujabat-peujabat gobnyan; banmandum ureuëng Meusé dan ureuëng aséng nyang na di nanggroe Meusé; bandum raja di nanggroe Us; banmandum raja banda-banda Filistin di Askelon, Gaza, Ekron; banmandum ureuëng nyang mantong udeb di Asdod; bandum ureuëng Edom, Moab, dan Amon; banmandum raja di Tirus dan Sidon; banmandum raja nyang na tinggai bak binéh Laôt Teungoh; banda-banda Dedan, Tema, dan Bus; banmandum ureuëng nyang jigunteng paneuk ôk gobnyan; banmandum raja Arab; banmandum raja sukée-sukée meujampu nyang na tinggai di padang pasi; banmandum raja di Zimri, Elam, dan Madai; banmandum raja di utara, jiôh dan tho, sidroe deumi sidroe. Banmandum bansa nyang na bansigom donya harôh jijieb ié anggô nyan. Dan ureuëng nyang keuneulheueh nyang jieb ié anggô nyan na kheueh raja Babel.
27 TUHAN meufeureuman lom ubak ulôn, "Tapeugah kheueh ubak bandum awaknyan, bahwa Ulôn, TUHAN Nyang Mahakuasa, Allah Israel, nyang yue awaknyan jijieb ié nyan sampoe mabök dan muntah-muntah. Ulôn peujeuet awaknyan reubah dan hana jeuet jibeudôh le sabab muprang nyang Ulôn peuteuka ateueh awaknyan.
28 Dan meunyoe awaknyan hánjitem teurimong glah nyan nibak jaroe gata keu jijieb ié anggô nyan, tapeugah kheueh laju bahwa TUHAN Nyang Mahakuasa nyang peurintah hai lagée nyan.
29 Ulôn kupeuphon peuhanco nyan bak banda Lôn keudroe. Bék sampoe awaknyan jisangka bahwa awaknyan hana teuhuköm. Awaknyan pasti teuhuköm sabab Ulôn Lôn peuteuka prang ateueh meubagoe bansa bansigom bumoe nyoe. Ulôn, TUHAN Nyang Mahakuasa ka Lôn peugah haba.
30 Banmandum nyang Ulôn peugah ubak gata, he Yeremia, harôh kheueh gata peusampoe. Tapeugah kheueh ubak awaknyan, 'Su TUHAN meudeungong lam syeuruga; nibak teumpat tinggai nyang suci Gobnyan geumeusu meu grum-grum geulawan umat Gobnyan. Banmandum peunduduek bumoe teudeungoe su Gobnyan geumeudumpék lagée su ureuëng keureuja bak teumpat prah ié anggô.
31 Trok bak ujong bumoe su Gobnyan meudeungong; TUHAN geupeugét peukara keu bansa-bansa. Banmandum ureuëng jiba bak sidang dan nyang jeuhet geuhuköm maté.' "
32 TUHAN Nyang Mahakuasa meufeureuman, "Di ujong trok bak ujong bumoe teudeungoe su angén badée nyang nyang meugrum-grum; beuncana rhot ateueh bansa-bansa sidroe deumi sidroe."
33 Bak uroe nyan manyét-manyét nyang ka geupoh lé TUHAN habéh meugageueng ngon meusipreuk bansigom bumoe. Awaknyan hana nyang peumo ba-e, hana teuma ureuëng nyang jitem jakcok keu jijak kubu lam jrat, teuma jipeubiyeu mantong nibak tanoh lagée sinamon bröh.
34 Ho gata banmandum peumimpén, ho gata dumna nyang rabe umat! Gata mo ba-e kheueh beuhabéh seuneuga! Meubalek-balek kheueh lam abée, sabab ka trok watée jih gata teupoh maté, dan nyang hánkeunong geupeu crebre. Gata lagée beujana nyang meuhái yuem nyang rhot dan beukah.
35 Gata pasti hana lheueh.
36 Gata apoh apah dan tamo ba-e deungon peudeh sabab TUHAN dalam keuadaan beungéh Gobnyan nyang luwa biasa sampoe habéh binasa banmandum bansa gata dan geupeuhanco nanggroe gata nyang aman nyan.
38 Lagée singa nyang jiteubiet lam uruek, meunan kheueh TUHAN geuteubiet geujak huköm umat. Keukeujaman prang dan meureuka TUHAN ka teu ubah nanggroe nyoe jeuet keu padang pasi.