## Nabi Yesaya

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66

-Reset+

### Chapter 35

1 Padang pasi dan tanoh tho teuma meugeumbira, bungöng-bungöng teuma keumang dipadang beulantara.
2 Padang pasi meukeumang deungon bagaih that, dan meudeundang deungon ca-e ria. Keugagahan jih lagée gunong Libanon, seri jih lagée Pantôn Karmel dan Saron. Dan tieb-tieb ureuëng jikalon kuasa TUHAN, dan keuagongan Allah geutanyoe.
3 Peuteuga kheueh jaroe nyang leumoh, peukong kheueh teuôt nyang guyah.
4 Peugah kheueh ubak nyang cut até, "Peukhong kheueh até gata, bék teumakot, Po teu Allah gata teuka geuhuköm musoh, Gobnyan teuka geujak peuseulamat gata."
5 Watée nyan ureuëng buta teuma jeuet jikeumalon, dan ureuëng tulo hase jimeudeungoe.
6 Ureuëng lapée jeuet jigrob-grob lagée rusa, ureuëng kalu meusurak geumbira. Sabab mata ié jiteubiet meubok-bok di padang pasi, krueng ji ile dipadang gle raya.
7 Pasi nyang seu-uem jeuet keu kulam, tanoh nyang tho kreng jeuet keu teumpat mata ié. Teumpat nyang yoh awaiphon ji keumiet lé asée uteuen, teuma jitimoh lé geulagah dan bak sikée.
8 Di sideh na rot ueh raya, "Rot teujak ubak keuseulamatan" nan jih. Ureuëng meudesya hana jijak rot nyan, ureuëng bangai hana jipeuseusat keu ureuëng nyang jak rot nyan.
9 Nibak teumpatnyan hana singa, atawa beulatang juah nyang laén. Ureuëng ramé nyang geupeuseulamat lé TUHAN teuma jijak disinan.
10 Ureuëng ramé nyang ka geupeuleuh lé TUHAN teuma jijakwoe; awaknyan jitamong u dalam banda Yerusalem sira meusurak geumbira, ruman awaknyan meucahya sabab galak that ngon harôk nyang abadi. Awaknyan meugeumbira dan meusuka ria; seudeh dan apoh apah habéh ka hana le.