## Yehezkiel

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48

-Reset+

### Chapter 6

1 TUHAN meufeureuman ubak ulôn, "He manusia fana, pandang kheueh gunong-gunong Israel, dan peusampoe kheueh peusan Ulôn keuhai huköman keu awaknyan.
3 Yue kheueh bak awaknyan beujideungoe dan jisimak peue nyang Ulôn, TUHAN Nyang Mahamanyang peugah ubak gunong-gunong nyan, meunan cit ubak bukét-bukét, barieh-barieh dan pantôn-pantôn. Beutôi, Ulôn kirém peudeueng keu Lôn peuhanco teumpat-teumpat seumah beurala.
4 Miseubah-miseubah awaknyan teureuloh dan dupa-dupa awaknyan teupeubeukah. Bandum ureuëng nyang na disinan teupeumaté dikeue beurala jihnyan.
5 Ulôn kupeujeuet manyét-manyét ureuëng Israel meutabu beba; dan tuleueng-tuleueng awaknyan Lôn peuhambô dikeue miseubah nyan.
6 Bandum banda Israel teupeuhanco, bandum miseubah dan beurala awaknyan hanco meutabu beba, dupa-dupa awaknyan meutabu teueng bayeueng hán meuho saho dan peue-peue mantong nyang awaknyan peugét gadôh.
7 Dipat mantong na ureuëng nyang teupoh maté, dan awaknyan nyang mantong udeb jiteupeue bahwa Ulôn kheueh TUHAN.
8 Teuma bacut sagai lamkawan awaknyan nyang Lôn peuseuleuseh nibak mawöt dan awaknyan Lôn peusiseu sidroe saho lamkawan bansa-bansa;
9 disideh awaknyan udeb di teumpat nyang teuböih. Laju awaknyan teuingat ubak Ulôn dan muphom bahwa Ulôn ku huköm meunan cit Lôn hina awaknyan sabab até awaknyan hana seutia ubak Ulôn. Awaknyan ka jitinggai Ulôn dan jipiléh beurala sibagoe geunantoe Ulôn. Laju awaknyan luwat deungon droe jih keudroe sabab bandum keujeuhetan dan keukeujian nyang ka awaknyan peubuet.
10 Dan awaknyan jiteupeue bahwa Ulôn kheueh TUHAN dan bahwa bandum peuingat nyang Ulôn bri bukon ancaman-ancaman beulaka."
11 TUHAN Nyang Mahamanyang meufeureuman, "Beuseudeh kheueh! Meuba-e kheueh! Tamo kheueh beu meuwéueh-wéueh sabab bandum keujeuhetan dan keukeujian nyang ka jipeubuet lé bansa Israel. Awaknyan maté lé sabab prang, deuk dan bala peunyakét.
12 Awaknyan bandum jirasa beungéh nyang raya that nibak Ulôn. Ureuëng-ureuëng nyang jiôh di teumpat nyang teuböih rhot keusakét dan laju maté; nyang tô maté dimideuen prang, dan nyang tinggai maté sabab lé deuk.
13 Manyét-manyét awaknyan meutabu beuba lamkawan beurala nyang na bansikeulileng miseubah, teugageueng di tieb-tieb bukét nyang manyang, dan nibak pucak tieb-tieb gunong, di miyueb tieb-tieb bak kayée nyang rampak dan bak kayée nyang raya; éuet haba, dipat mantong awaknyan jitot keureubeuen keu beurala awaknyan. Dan somantong ureuëng jiteupeue bahwa Ulôn kheueh TUHAN.
14 Nyoe, Ulôn Lôn beuôt jaroe Ulôn dan Lôn peuhanco nanggroe awaknyan, sampoe ka jeuet keusungue nyang hana ureuëng, phon di Guron Seulatan trok ubak banda Ribla di utara. Nibak teumpat-teumpat jiduek lé ureuëng Israel, hana meusaboh pih nyang geupeuseulamat. Dan jiteupeue kheueh bandum ureuëng bahwa Ulôn kheueh TUHAN."