## Teubileueng

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36

-Reset+

### Chapter 6

1 TUHAN meufeureuman ubak Nabi Musa
2 geuyue jak peusampoe peuratoran-peuratoran lagée nyoe keu ureuëng Israel. Tieb-tieb ureuëng agam atawa ureuëng inong nyang meusapat mangat udeb khusos keu TUHAN sibagoe sidroe nazir,
3 hana jeuet teujieb ié anggô dan meunan cit ié kreueh. Jihnyan hana jeuet jijieb ié kreueh peue mantong nyang teupeuget nibak boh anggô atawa nibak boh peue mantong. Meunan cit jihnyan hana jeuet jipajoh boh anggô nyang mantong barô atawa nyang ka thô, atawa peue mantong nyang meuasai nibak bak anggô; aneuëk jih atawa pucok jihpi hana jeuet jipajoh.
5 Meunyoe mantong jihnyan lam meukaôi hana jeuet jigunteng atawa jicuko ôk jihnyan. Nibak watéenyan ôk ngon janggot bah kheueh teupeubiyeu mantong jitimoh sampoe panyang. Jihnyan teuikat ubak kaôi sampoe teuma ubak watée teupeukhusos droe jih ubak TUHAN seuleusoe.
6 Ôk jihnyan na kheueh sibagoe tanda bahwa jihnyan teupeukhusos mantong ubak Po teu Allah. Simantong kaôi jihnyan na ureuëng nyan hana jeuet jipeukuto droe jih keudroe; jihnyan hana teuma jeuet jipeuto nibak manyét ureuëng maté, bahpi kheueh nyan manyét bapak jih keudroe, ma jihnyan, atawa syedara jih nyan saban cit hana jeuet jipeuto ngon jimat.
8 Meunyoe mantong jihnyan sidroe ureuëng nyang meujabat nazir, jihnyan na kheueh ureuëng khusos keu TUHAN.
9 Meunyoe ôk sidroe nazir nyang teupeukhusos jeuet keu kuto atawa najih kareuna jihnyan na toe ngon ureuëng maté deungon hana teusaja, teuma ureuëng nyan bah jipréh tujoh uroe treb jih; óh ka lheueh nyan harôh jicuko ôk nibak ulée jih meunan cit ngon janggot jih, barô kheueh jihnyan teukheun ka gleh.
10 Nibak uroe nyang keulapan jihnyan harôh jiba dua boh cicém mirah pati atawa cicém teukukur ubak imeum di babah pintoe Khimah TUHAN.
11 Cicém nyang saboh harôh jipeuseumah lé imeum sibagoe keureubeuen teupeu amphon desya, dan nyang saboh teuk keu keureubeuen nyang teutot gunaji keu teupeugadôh nyang kuto nibak jihnyan. Bak uroe nyan cit teuma jihnyan bah jipeukhusos lom teuma ôk jih nyan keu TUHAN
12 dan geupeubarô keuhai jipeujok droe jih sibagoe sidroe nazir. Jangka watée nyang ka lewat hana teu itongle sabab ka jeuet keu kuto. Sibagoe keureubeuen gantoe rugoe jihnyan harôh jipeuseumah saboh aneuëk bubiri nyang mantong meu-umu sithon.
13 Meunyoe kaôi sidroe nazir nyan ka seuleusoe, nazir nyan harôh teuma jipeubuet upacaranyoe. Ureuëng nyan harôh teu intat u babah pintoe Khimah TUHAN
14 deungon teuba sajan ubak TUHAN lhée boh beulatang peulara nyang hana meucupa: saboh bubiri agam nyang meu-umu sithon keu keureubeuen nyang teutot, saboh aneuëk bubiri nyang inong nyang mantong meu-umu sithon keu keureubeuen peu amphon desya, dan saboh bubiri agam keu keureubeuen peudamé.
15 Ureuëng nyan harôh jipeuseumah teuma saboh raga ruti nyang teupeuget hana meurago, na kheueh ruti bulat nyang teupeuget nibak teupông teujampu deungon minyéuk zaiton dan kue lipeh nyang teusiliek ngon minyéuk zaiton. Seulaén nibak nyan ureuëng nyan harôh teuma jipeuseumah keureubeuen sajian dan keureubeuen nyang teujieb.
16 Lé imeum harôh geuba banmandum nyan ukeue TUHAN, laju geupeuseumah keureubeuen peu amphon desya dan keureubeuen nyang teutot.
17 Meusigoe deungon ruti nyang saboh raga nyan, lé geuh nyan harôh teuma geupeuseumah bubiri agam nyan ubak TUHAN sibagoe keureubeuen peudamé. Meunan cit keureubeuen teuhidang dan keureubeuen nyang teujieb nyan harôh teupeuseumah ubak TUHAN.
18 Lé nazir nyan harôh kheueh teuma jicuko ôk jihnyan di babah pintoe Khimah TUHAN, dan lheueh nyan rhom laju atranyan u dalam apui diteumpat keureubeuen peudamé nyang teungoh teutot.
19 Óh kalheueh nyan, meunyoe pha keu bubiri agam nyan ka teupeumasak, lé imeum harôh geucok atranyan dan geukeubah atranyan meusajan-sajan deungon saboh ruti nyang bulat dan saboh teuma kue lipéh nibak raga nyan u dalam paleuet jaroe ureuëng nazir nyan.
20 Laju lé imeum harôh kheueh geutunyok peunajoh nyan sibagoe meuneubri khusos ubak TUHAN; nyan na kheueh jeumba suci nyang ka jeuet keu jeumba imeum, seulaén dada dan pha bubiri agam nyang meunurot peuratoran ka jeuet keu jeumba imeum. Barô kheueh óh ka lheueh nyan lé nazir nyan ka jeuet jijieb ié anggô.
21 Nyan kheueh peuratoran keu ureuëng nazir; teuma meunyoe sidroe nazir geupeujanji keureubeuen nyang leubeh nibak syarat-syarat kaôi jihnyan, gobnyan harôh geupeupeunoh deungon paih peue nyang ka geupeujanji nyan.
22 TUHAN meufeureuman lom ubak Nabi Musa
23 mangat geujak peusampoe ubak Nabi Harun dan aneuëk-aneuëk geuhnyan bahwa awaknyan harôh jipeugah nariet nyoe bak watée awaknyan geubri beureukat keu bansa Israel:
24 Seumoga TUHAN geubri beureukat dan geupeulara gata.
25 Seumoga TUHAN geumeuget até dan murah até keu gata.
26 Seumoga TUHAN geubri beureukat keu gata dan geubri teuma keu gata damé.
27 Dan TUHAN meufeureuman, "Meunyoe awaknyan ji teuôh nan Ulôn sibagoe beureukat ateueh bansa Israel, Ulôn teuma Lôn bri beureukat keu awaknyan."