## Nabi Yeremia

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52

-Reset+

### Chapter 7

1 TUHAN geuyue jak ulôn u Baét Gobnyan dan geuyuedong bak babah pintoe geureubang nyang jijak lé ureuëng Yehuda nyang teuka jijak seumayang. Gobnyan geuyue bak ulôn mangat lôn peumaklum peusan Gobnyan lagéenyoe keu awaknyan, "Ubah kheueh laju pi-e ngon cara udeb gata, dan Ulôn, TUHAN, Nyang Mahakuasa, Allah Israel Lôn idhin gata teutab tinggai disinoe.
4 Bék peucaya ubak ureuëng teumipée nyang jipeugah, 'Geutanyoe aman, sabab nyoe Baét TUHAN. Keubit nyoe Baét TUHAN!'
5 Ubah kheueh cara udeb gata dan pi-e gata. Peubuet kheueh nyang ade sidroe ngon nyang laén.
6 Bék le gata tindéeh ureuëng aséng, aneuëk yatém ngon meuntui dan inong-inong balée. Bék poh maté ureuëng hana meusalah di nanggroe nyoe. Bék seumah ilah-ilah laén, sabab hainyan teupeubinasa gata.
7 Meunyoe gata ta-ubah cara udeb gata dan pi-e gata dan tapiôh hana le tapeubuet banmandum nyan, Ulôn ku idhin gata teutab tinggai di nanggroe nyoe nyang ka Ulôn bri sibagoe tanoh pusaka ubak indatu gata.
8 Teuma, nyang sikeubitjih, sia-sia mantong gata peucaya ubak tutoe haba nyang sulet.
9 Gata taceumeucue, tapoh maté gob, meumukah, jeuet keusaksi nyang sulet, peuseumah keureubeuen keu Baal, dan gata seumah dewa-dewa nyang hana gata turi.
10 Óh lheueh banmandum nyan gata peubuet, gata tajak meuhadab Ulôn di sinoe, di Baét Ulôn keudroe, dan tapeugah, 'Kamoe aman!' Óh lheueh nyan gata peubuet lom buet gata nyang jeuhet nyan.
11 Peu kheueh gata anggab Baét Ulôn nyoe uempueng peurampok? Banmandum buet gata ka Ulôn kalon.
12 Tajak laju u Silo, banda nyang ilée Ulôn piléh jeuet keu teumpat iébadat ubak Ulôn. Ngieng kheueh peue nyang ka Ulôn peujeuet keu teumpat nyan sabab desya umat Ulôn Israel.
13 Bahpi ka meu ulang-ulang Lôn peugah haba ubak gata, gata teutab cit hán tatem deungoe. Gata tapeubuet banmandum desya nyan, dan hana taseuôt meunyoe Ulôn hôi.
14 Nyang kheueh, Baét Ulôn nyang gata peubangga nyan, dan teumpat nyang Ulôn bri keu indatu gata dan ubak gata nyoe teuma Ulôn peujeuet lagée Silo yoh masa ilée.
15 Gata Lôn use dikeue Ulôn lagée nyang ka lheueh Lôn use kawöm syedara gata, umat Israel."
16 TUHAN meufeureuman, "He Yeremia, bék kheueh neumeudoá keu ureuëng-ureuëng nyoe. Bék neulakée tulông atawa neumeudoá keu awaknyan; bék neupaksa Ulôn, sabab Ulôn hán kutem deungoe nyang teulakée nyan.
17 Gata ka neungieng keudroe peue nyang awaknyan peubuet di banda-banda Yehuda dan rot-rot di Yerusalem!
18 Aneuëk-aneuëk manyak jipeusapat kayée apui, di ureuëng agam jipeuhu apui, dan di ureuëng inong jilawok teupông keu teupeugét juadah keu dewi nyang awaknyan boh nan Ratu Syeuruga. Dan keu teupeusakét até Ulôn awaknyan jipeuseumah cit ié anggô keu ilah-ilah nyang laén.
19 Teuma nyang sikeubitjih, kon Ulôn nyang awaknyan peusakét, teuma droe jih keudroe sampoe awaknyan malée.
20 Ulôn, TUHAN Nyang Mahamanyang, Lôn peuteuka meureuka Ulôn nyang luwabiasa u ateueh rumoh iébadat nyoe, ateueh manusia dan beulatang, meunan cit ateueh bak-bak kayée dan hase bumoe. Beungéh Ulôn meutamah-tamah ju lagée apui nyang hán hase teupeulon."
21 TUHAN meufeureuman, "He umat Lôn, gata tateupeue bahwa keureubeuen nyang gata tot di ateueh miseubah harôh teutot sampoe habéh, dan keureubeuen nyang laén jeuet gata pajoh. Teuma Ulôn, TUHAN meufeureuman, hanapeue, jeuet tapajoh banmandum nyan!
22 Bak watée Ulôn ba indatu gata Lôn peuteubiet nibak nanggroe Meusé, Ulôn hana Lôn bri keu awaknyan peuratoran keuhai keureubeuen nyang teutot atawa keureubeuen-keureubeuen nyang laén.
23 Teuma Ulôn peurintah ubak awaknyan mangat awaknyan jitaát ubak Ulôn mangat Ulôn beujeuet keu Po teu Allah awaknyan, dan awaknyan jeuet keu umat Lôn. Ulôn yue bak awaknyan mangat udeb meunurot nyang Ulôn peurintah mangat awaknyan mubahgia.
24 Teuma awaknyan hánjitem deungoe dan hánjitem simak hainyan. Awaknyan nyang jiseutôt peue nyang jikheun lé até jih keudroe nyang kreueh dan jeuhet nyan. Awaknyan kon meutamah jroh teuma meutamah jeuhet leubeh nibak nyang ka.
25 Yoh phon indatu gata jiteubiet lam nanggroe Meusé sampoe nibak uroenyoe Ulôn sabe Lôn kirém hamba-hamba Lôn, nabi-nabi, keu gata.
26 Teuma hana nyang jitem deungoe atawa nyang tem simak. Gata meutamah kreueh ulée dan jeuhet leubeh nibak indatu gata."
27 Óh lheueh nyan TUHAN meufeureuman lom, "Lé sababnyan, he Yeremia, bahpi gata bri tée banmandum nyan ubak umat Lôn, awaknyan hana jipako tutoe haba gata. Bahpi gata tawök awaknyan, awaknyan teutab hán jitem seuôt.
28 Lé sababnyan, peugah kheueh ubak awaknyan bahwa awaknyan na kheueh saboh bansa nyang hánjitem taát ubak Ulôn, TUHAN, Po teu Allah awaknyan. Awaknyan hánjitem meuruno ubak huköman nyang ka jirasa keudroe. Keuseutiaan ubak Ulôn ka habéh, dan hana teupeugah le."
29 TUHAN meufeureuman, "Wahe peunduduek Yerusalem, meukabông kheueh! Koh kheueh ôk gata dan tiek kheueh keudeh! Meuca-e kheueh deungon ca-e meuba-e diateuh gle-gle gunong-gunong, sabab Ulôn, TUHAN, teungoh mureuka dan ka Lôn tulak gata banmandum nyan.
30 Ureuëng Yehuda ka jipeubuet buet nyang jeuhet. Beurala-beurala awaknyan nyang that Lôn banci ka jikeubah lam Baét Lôn, sampoe Baét Ulôn nyan ka jeuet keukuto.
31 Saboh miseubah nyang nan jih Tofet ka awaknyan peudong di Pantôn Hinom keu jipeuseumah aneuëk-aneuëk awaknyan sibagoe keureubeuen nyang teutot. Padahai Ulôn hántom Lôn yue ubak awaknyan mangat jipeubuet hai nyang lagée nyan, hántom na hai nyang lagéenyan teupike lam até Lôn.
32 Sababnyan, trok saát jih teumpat nyan hana le teuboh nan Tofet atawa Pantôn Hinom, teuma Pantôn Teumpat Seumeusie. Tanoh nyan teuma jeuet keu lampôh jrat sabab hana teumpat nyang laén.
33 Manyét-manyét awaknyan jeuet keupeunajoh cicém atawa beulatang buih nyang laén, hana ureuëng nyang jijeuet seugah.
34 Nanggroe nyoe jeuet keu padang tandus. Su keugeumbiraan dan su ureuëng meukeureuja meukawen Lôn peupiôh di banda-banda Yehuda atawa di jalan-jalan Yerusalem.