## Nabi Yeremia

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52

-Reset+

### Chapter 20

1 Teungku Imeum Pasyhur bin Imer na kheueh mando nyang kawai Baét TUHAN. Watée jideungoe ulôn peumaklum banmandum nyan,
2 laju jipeurintah mangat lôn nyoe jiseupôt ngon jipasông bak babah Pintoe Geureubang Benyamin, geureubang blaih ateueh di Baét TUHAN.
3 Óh beungoh singoh watée Pasyhur jipeulheueh ulôn lam pasông, laju lôn peugah ubak gobnyan, "Nan nyang geubri lé TUHAN keu gata kon Pasyhur, teuma 'Timbak gob jeub-jeub sagoe'.
4 TUHAN keudroe geupeugah, 'Gata Lôn peujeuet tukang teumimbak keu gata keudroe dan keu rakan-rakan gata. Gata tangieng awaknyan jipoh maté lé musoh-musoh awaknyan. Banmandum ureuëng Yehuda Lôn peubiyeu jikuasa lé raja Babel; siladum nibak awaknyan jiba u Babel sibagoe ureuëng teutawan, nyang leubeh nibaknyan jipoh maté.
5 Meunan cit musoh awaknyan Lôn peubiyeu jibloh dan jiangkot u Babel bandum keukayaan banda nyoe, meunan cit banmandum hareuta milék jih, dan barang-barang pusaka raja-raja Yehuda.
6 Dan gata, Pasyhur, meusajan deungon bandum keuluwarga gata teudrob dan teuangkot u Babel. Disideh gata maté dan jikubu; meunan cit deungon banmandum rakan gata nyang ka jideungoe haba-haba gata nyang sulet.' "
7 TUHAN, Droeneueh neubujuk ulôn dan ulôn ka keunong bujuk. Droeneueh leubeh teuga nibak ulôn dan ka neupeutundok ulôn. Ulôn jipeuhina lé tieb-tieb ureuëng, jipeuhina phon beungoh trok seupôt.
8 Tieb-tieb ulôn peugah haba, harôh lôn tawök seuhabéh teunaga, "Keukeujaman! Beuncana!" TUHAN, ulôn jihina tieb-tieb watée, sabab lôn peusampoe peusan Droeneueh.
9 Teuma meunyoe jikheun lé até lôn, "Bah kheueh TUHAN nyan ulôn peutuwoe, hán kutem le lôn peugah haba ateueh nan Gobnyan," dan peusan Droeneueh lagée apui nyang hu meuháb-háb lam até sanubari. Ka lôn cuba peuteun, teuma teunyata hana kuasa nibak ulôn.
10 Teudeungoe su ureuëng meusáh-sáh jeub-jeub sagoe, "Teumakot meuraja lela! Jak talapor jihnyan ubak nyang meukuasa!" Meunan cit banmandum rakan krab ulôn ka jipreh-preh ulôn rhot. Jipeugah lé awaknyan, "Kadang deungon bujukan, jihnyan hase tapeutaloe, mangat jeuet hase ta balaih dam keu jihnyan."
11 Teuma, Droeneueh, ya TUHAN, neudong blah ulôn; Droeneueh lumpah teuga lom lumpah that kha. Awaknyan nyang tiyeub dan nyang tindéeh ulôn reubah dan hana meudaya. Awaknyan meuteumé malée siumu masa, dan bateue kheueh bandum reuncana awaknyan. Keuhai hina awaknyan teu ingat sabe.
12 Teuma, ya TUHAN, Nyang Mahakuasa, deungon ade neu ujoe manusia; Droeneueh neuteupeue até dan pikeran awaknyan. Sabab nyan neupeu idhin kheueh bak ulôn lôn ngieng Droeneueh neubalah buet nyang jeuhet nibak musoh sabab ubak Droeneueh lôn seurah peukara ulôn.
13 Meuca-e kheueh ubak TUHAN dan pujoe kheueh Gobnyan, sabab Gobnyan nyang peulheueh ureuëng nyang teuteugon nibak kuasa ureuëng doraka.
14 Teukutôk kheueh uroe ulôn lahé! Bah kheueh keunong hina saát ulôn geupeulahé lé ma.
15 Meunan cit beuteukutôk kheueh ureuëng nyang ba beurita sampoe jeuet ureuëng syiek lôn lumpah geumbira, watée teubri tée ubak gobnyan, "Droeneueh meuteumé sidroe aneuëk agam!"
16 Bah kheueh ureuëng nyang ba haba nyan saban lagée banda-banda nyang geupeuhanco lé TUHAN deungon hana geuweueh. Bah kheueh jideungoe su kliek nyang sakét bak watée beungoh, dan dumpék su muprang watée cot uroe.
17 Sabab gobnyan hana geupoh maté lôn watée ulôn mantong lam pruet ma, mangat ulôn teutab geukandong lé ma dan lam rahim gobnyan jeuet keulôn sibagoe kuburan.
18 Pakon ulôn harôh lahé lam donya nyoe? Peu kheueh keu deurita dan meususah payah? Dan mangat udeb lôn jijak laju teutab lam malée?