## Habakuk

Chapter: 1 2 3

-Reset+

### Chapter 1

1 Nyoe peusan nyang geupeusampoe lé TUHAN ubak Nabi Habakuk.
2 Ya TUHAN, sampoe án pajan ulôn harôh meulakée tulông? Pajan Droeneueh neudeungoe dan neupeuseulamat kamoe nibak jitindéeh lé gob?
3 Pakon Droeneueh peubiyeu ulôn ngieng keujeuhetan nyang meunan le? Trok até Droeneueh neukalon peulanggaran nyang meunan jai? Dipat mantong na keuhancoran dan keukeurasan, dan ureuëng meulo dan peuseuliseh paham.
4 Huköm jianggab hana dan keuadelan hántom na jipeudong. Ureuëng jeuhet leubeh teuga ateueh ureuëng nyang jujoe, dan keuadelan jiputa balek.
5 Óh lheueh nyan TUHAN meufeureuman ubak umat Gobnyan, "Ngieng kheueh bansa-bansa bansilingka gata, teuma gata hireuen dan teuceungang. Sabab bak jamén gata Ulôn Lôn peubuet peue-peue mantong, nyang hana gata peucaya meunyoe teuma teucalitra ubak gata.
6 Bansa Babel nyang beuhe dan ganah nyan Lôn peujeuet keu bansa nyang meukuasa. Awaknyan meubareh keujiteubiet nibak nanggroe jihnyan dan jijeulajah bansigom donya keu teupeutaklok bansa-bansa laén.
7 Dipat mantong awaknyan jipeuteuka teumakot; deungon sombong awaknyan jitulak bandum huköm teukeucuali nyang sisuai deungon keuheundak awaknyan keudroe.
8 Guda awaknyan leubeh bagaih jiplueng nibak rimueng tutul, dan leubeh ganah nibak asée srigala nyang deuk. Pasokan meuguda awaknyan jiteuka nibak nanggroe-nanggroe nyang leubeh jiôh; awaknyan jiteuka lagée kleung seumama.
9 Sipa-i awaknyan jiseureubu keu jipeubuet buet nyang keujam, bandum ureuëng yo watée jikalon awaknyan jiteuka. Tawanan awaknyan hana ék teukira jeumeulah jih.
10 Awaknyan jihina raja-raja dan jipeukém bubena peugawée manyang. Jianggab hana tieb-tieb kuta, dan jitamon tanoh laju geureupah kuta nyan.
11 Dan lagée angén plueng jibeurangkat kheueh ureuëng-ureuëng nyang peudewa teunaga jih keudroe."
12 TUHAN, yoh ilée Droeneueh na kheueh Po teu Allah, Droeneueh Allah ulôn nyang suci dan keukai. TUHAN, Allah ulôn dan peulindong ulôn, bansa Babel nyan Droeneueh piléh dan Droeneueh peujeuet peukasa ji jihuköm kamoe.
13 Teuma pakriban Droeneueh ék neungieng ureuëng-ureuëng jeuhet nyang keujam nyan? Kon kheueh Droeneueh lumpah that suci keu neupandang keujeuhetan? Bukon kheueh Droeneueh meurasa luwat watée neukalon keuhana adelan? Jadi, pakon Droeneueh seungab mantong watée ureuëng saleh jipeuhanco lé ureuëng doraka?
14 Pakon manusia Droeneueh anggab lagée uengkot lam laôt, dan lagée sidom mirah nyang hana peumimpén?
15 Bansa Babel jidrob ureuëng-ureuëng deungon kawe, siulah-ulah awaknyan uengkot. Ureuëng-ureuëng nyan jibahue u dalam jeue dan bansa Babel mesukaria deungon hase awaknyan.
16 Óh lheuehnyan jeue nyan awaknyan seumah dan awaknyan bri peuseumahan keureubeuen, sabab, deungon jeue nyan awaknyan ka meuteumé rezeki nyang meulimpah ruwah dan ka jeuet keu makmu.
17 Ék kheueh awaknyan hana piôh-piôh jisuet peudeueng lam sarong dan geupeumaté bansa-bansa ngon hana amphon?