## 1 Samuel

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31

-Reset+

### Chapter 24

1 Geubeudôh di sinan Nabi Daud laju geujak u daerah En-Gedi, lagée lazem jih laju geumusöm di dalam guha-guha.
2 Bak watée Raja Saul banmantong geuwoe nibak muprang geujak lawan ureuëng Filistin, gobnyan geuteurimong laju haba bahwa Nabi Daud na di padang pasi tô that deungon En-Gedi.
3 Ban geudeungoe nyan Raja Saul deungon reujang that geupiléh lhée ribée droe tantra nibak bansaboh Israel, óh lheuehnyan laju geubeurangkat geujak mita Nabi Daud dan aneuëk buah gobnyan di siblaih u timu Gunong Batée Kaméng Uteuen.
4 Dan watée teungoh geujak nyan Raja Saul laju trok ubak meu padubboh uempung bubiri nyang to ngon binéh rot. Disinan na teuma saboh guha, dan Raja Saul geutamong laju u dalam guha nyan keuneuk geujak u krueng rayeuk. Keubeutulan Nabi Daud dan aneuëk buah gobnyan pih na disinan teungoh geumusöm, teuma jiôh bacut u dalam.
5 Dan jipeugah kheueh lé aneuëk buah Nabi Daud ubak gobnyan, "Nyoe kheueh keuseumpatan nyang paleng get keu droeneueh hai Bapak! Bukon kheueh TUHAN ka geupeugah ubak droeneueh nyang lagée nyoe, 'Musoh gata Ulôn intat ubak gata, tapeusaneut kheueh ban galak até gata ateueh jihnyan!' " Óh lheuehnyan Nabi Daud sira geumeuéue ngon teuot geupeurab laju ubak Raja Saul nyang teungoh geu toih ék nyan. Deungon cara seungab-seungab laju geukoh bacut ija bajée jubah Raja Saul nyang meuhue-hue meureula ateueh tanoh nyan.
6 Teuma óh lheuehnyan, Nabi Daud meurasa ka meusalah sabab gobnyan ka geupeubuet hainyan.
7 Gobnyan geupeugah ubak aneuëk buah geuh, "Seumoga TUHAN geujaga bék sampoe ulôn peubuet jeuhet ateueh raja ulôn nyang ka geupiléh lé TUHAN. Mubacut pih hainyan hana jeuet ulôn peusakét até gobnyan, sabab gobnyan raja nyang geupiléh lé TUHAN!"
8 Meunan kheueh carajih Nabi Daud geupeuteunang até aneuëk buah geuh, dan hana geupeu idhin aneuëk buah geuh nyan jijak heuntam Raja Saul. Óh ka lheueh geuboih hajat rayeuk nyan Raja Saul laju geubeudôh dan geutinggai laju guha nyan, laju geujak lom teuma.
9 Nabi Daud pih laju geuteubiet lam guha nyan dan geumeuhôi laju Raja Saul dari likot, "Hoi, Teungku Amphon!"
10 Raja Saul laju geupaleng u likot dan Nabi Daud pi laju geusujut ubak tanoh sira geubri horeumat sira geupeugah, "Pakon Teungku Amphon neudeungoe haba gob nyang jipeugah bahwa ulôn keuneuk peuceulaka Teungku Amphon?
11 Jinoenyoe Teungku Amphon ka neurasa keudroe bahwa di dalam guha bunoe, TUHAN ka geuseurah Teungku Amphon ubak ulôn. Ulôn ka jibujuk lé sidroe-droe ureuëng mangat ulôn poh maté Teungku Amphon, teuma hainyan ulôn tulak. Ulôn jaweueb ubak awaknyan bahwa ulôn hana lôntem peusakét raja ulôn nyang ka geupiléh lé TUHAN.
12 Neukalon kheueh nyoe, hai Bapak ulôn! Neukalon kheueh ujong bajée jubah Teungku Amphon nyang ulôn koih nyoe! Nyang seubeuna jih ulôn hase ulôn peumaté Teungku Amphon bak watéenyan, teuma hainyan hana ulôn peubuet cuma ulôn koih mantong bacut ujong bajée jubah Teungku Amphon. Le sababnyan, deuh kheueh bahwa ulôn hana mubacut pih na niet dalam até ulôn keu meukeusut doraka u ateueh Teungku Amphon. Teuma Teungku Amphon hana piôh neutiyeub-tiyeub ulôn keuneuk neupeu maté ulôn, bahpih ulôn nyoe hana meusalah mubacut pih ubak Teungku Amphon.
13 Seumoga TUHAN kheueh nyang puputôh soe kheueh nibak geutanyoe nyang meusalah! TUHAN kheueh kira jih nyang balaih buet Teungku Amphon ateueh ulôn, teuma di ulôn hana mubacut pih na niet ulôn peusakét Teungku Amphon.
14 Teungku kon neuteupeue pribasa kuno nyoe, 'Buet nyang jeuhet teuma jipeubuet lé ureuëng nyang jeuhet.' Sabab nyan kheueh ulôn hana niet ulôn peuceulaka Teungku Amphon.
15 Neukalon kheueh u ateueh ulôn nyoe nyang jikeuneuk poh lé raja Israel! Neungieng kheueh ulôn nyoe nyang jilet-let sabe! Ulôn nyoe na kheueh lagée saboh asée maté, atawa lagée saboh gutée.
16 TUHAN jeuet keu hakém Teungku Amphon ngon ulôn. Seumoga Gobnyan geupeureksa peukara nyoe, dan geubila ulôn dan geupeuseeulamat ulôn nibak Teungku Amphon."
17 Óh ka seuleusoe Nabi Daud geupeugah haba nyan, geupeugah kheueh lé Raja Saul, "Droe kheueh nyan, hai Daud, aneuëk ulôn?" Dan geumo kheueh laju Raja Saul nyan.
18 Dan geupeugah lom ubak Nabi Daud, "Droeneueh nyang beutôi hai, aneuëk meutuwah, dan ulôn kheueh nyang salah.
19 Jeuhet ulôn ateueh droe kheueh ka tabalaih deungon buet nyang jroh. Bak uroenyoe gata ka tatunyok bahwa gata meukeusut jroh that ateueh ulôn, sabab gata hana tapoh ulôn, bah kheueh TUHAN ka geuseurah ulôn ubak gata.
20 Jareueng meuteumé ureuëng nyang meurumpok deungon musoh jih teuma jipeubiyeu meunan mantong musoh jihnyan udeb! Lé sababnyan, seumoga TUHAN geubri beureukat ubak gata lé sabab buet gata nyang gét ateueh ulôn nibak uroe nyoe!
21 Jinoenyoe ulôn ka yakén bahwa gata teuma jeuet keuraja ateueh Israel dan bahwa keurajeuen Israel teutab teuga dimiyueb peumeurintahan gata.
22 Jinoenyoe tameujanji kheueh ubak ulôn deumi TUHAN, bahwa gata hana tapeumaté keuturonan ulôn, dan meunan cit hana teuma tasampöh nan keuluwarga ulôn!"
23 Dan geumeusumpah kheueh laju Nabi Daud keu geutaát ubak banmandum nyan. Óh lheueh nyan geuwoe kheueh laju Raja Saul u rumoh gobnyan, dan Nabi Daud ngon aneuëk buah geuhpi laju teuma geuriwang ubak teumpat gobnyan musöm.