## Imeum-Imeum

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27

-Reset+

### Chapter 14

1 TUHAN geubri ubak Nabi Musa peuratoran-peuratoran lagée nyoe keuhai upacara teupeugleh óh ka lheueh puléh nibak peunyakét kulét nyang mubahya. Bak uroe ureuëng nyang teupeugah gleh, ureuëng nyan harôh teuba ubak imeum,
3 lé imeum laju geuba ureuëng nyan uluwa khimah-khimah. Meunyoe meunurot teupareksa ureuëng nyan ka puléh,
4 lé imeum laju geuyue ba ubak ureuëng nyan dua boh cicém udeb nyang hana hareuem, sikrék kayée bak aron, sikrék talo mirah dan saboh tangke ôn hisop.
5 Cicém nyang saboh harôh teusie ateueh beulangöng tanoh nyang meuasoe ié gleh nyang teucok nibak mata ié.
6 Cicém nyang saboh treuk nibak kayée bak aron, talo mirah ngon saboh tangke ôn hisop harôh teuculok lam darah cicém nyang ka teusie nyan.
7 Lé imeum laju geureutek tujoh goe darah cicém nyan ubak ureuëng nyang ka puléh nyan, dan laju geupeugah bahwa ureuëng nyan ka gleh. Dan cicém nyang mantong udeb geujak peuleueh laju u blang.
8 Óh lheueh nyan lé ureuëng nyan laju jijak rhah peukayan droe jih, jicukö mandum ôk jih, dan jijak manoe. Deungon nyan gleh kheueh ureuëng nyan, dan ka jeuet jitamong u dalam khimah-khimah, teuma tujoh uroe treuk ureuëng nyan hana jeuet jitamong lam khimah jih keudroe.
9 Bak uroe nyang keutujoh ureuëng nyan harôh jicukö mandum ôk jih, meunan cit deungon janggot jih, calak mata ureuëng nyan dan banmandum bulée nyang na nibak tuboh ureuëng nyan. Óh lheueh nyan lé ureuëng nyan laju jijak rhah peukayan jih keudroe dan jimanoe. Barô kheueh óh lheueh nyan ureuëng nyan ka gleh.
10 Bak uroe nyang keu lapan ureuëng nyan harôh jiba dua boh aneuëk bubiri agam dan saboh aneuëk bubiri inong nyang meu umu sithon, nyang maséng-maséng hana meucupa. Seulaén nibak nyan jiba teuma lhée kilo gram teupông nyang ka teujampu ngon minyéuk zaiton dan siper lhée arée minyéuk zaiton.
11 Lé imeum laju jiba ureuëng nyan meusigoe ngon peuseumahan jih nyan ubak babah pintoe Khimah TUHAN.
12 Imeum harôh geucok saboh aneuëk bubiri agam dan siper lhée arée minyéuk zaiton keu keureubeuen geunantoe rugoe, dan laju geupeuseumah sibagoe keureubeuen teubri ubak TUHAN.
13 Aneuëk bubiri nyan harôh teusie bak teumpat nyang khusos na kheueh bak teumpat sie keureubeuen peu amphon desya dan keureubeuen teutot. Bubiri nyan harôh teusie disinan sabab keureubeuen gantoe rugoe ngon keureubeuen peu amphon desya na kheueh lumpah that suci dan jeuet keu jeumba imeum.
14 Imeum harôh geucok bacut darah aneuëk bubiri nyan laju geusiliek ubak punyueng blah uneuen, bak nang jaroe uneuen dan bak nang gaki uneuen ureuëng nyang teuma geupeugah ka gleh.
15 Óh lheueh nyan lé imeum geucok laju bacut minyéuk zaiton laju geuro lam paleuet jaroe geuh nyang blah wie.
16 Óh ka lheueh gobnyan geuculok aneuëk jaroe geuh nyang blah uneuen lam minyéuk, dan geu ceupet tujoh goe lam Khimah TUHAN.
17 Dan minyéuk nyang mantong na tinggai bacut bak jaroe gobnyan nyan laju geusiliek ubak teumpat-teumpat nyang ka teusiliek darah, na kheueh ubak ôn punyueng blah uneuen, bak nang jaroe blah uneuen, dan nang gaki blah uneuen ureuëng nyang teuma geupeugah ka gleh.
18 Minyéuk nyang leubeh nyan harôh geuro ateueh ulée ureuëng nyan. Deungon lagée nyan imeum ka geupeuna upacara peusuci keu ureuëng nyan dikeue TUHAN.
19 Óh lheueh nyan lé imeum harôh geupeuseumah keureubeuen peu amphon desya mangat ureuëng nyang najih nyan ka jeuet keu gleh. Óh lheueh nyan gobnyan harôh geusie beulatang keu keureubeuen nyang teutot
20 dan geupeuseumah meusajan ngon keureubeuen teuhidang ateueh miseubah. Deungon lagée nyan imeum ka geupeuna ucapara teupeusuci keu ureuëng nyan, dan ureuëng nyan pih ka jeuet keu gleh.
21 Meunyoe ureuëng nyan gasien dan hana mampu, teuma keu keureubeuen geunantoe rugoe jihnyan jeuet jiba saboh aneuëk bubiri agam sibagoe keureubeuen nyang teujok ubak TUHAN. Seulaén nibak nyan sikilo gram teupông nyang teujampu ngon minyéuk zaiton sibagoe keureubeuen teuhidang, dan siper lhée minyéuk zaiton.
22 Meunan cit di ureuëng nyan harôh teuma jiba dua boh cicém mirah pati nyang mantong muda atawa cicém leuek muda: saboh keu keureubeuen peu amphon desya dan saboh treuk keu keureubeuen teutot.
23 Banmandum peuseumahan nyan harôh teuba ubak imeum dikeue babah pintoe Khimah TUHAN bak uroe nyang keu lapan upacara teupeu gleh droe gobnyan.
24 Le imeum laju geucok aneuëk bubiri ngon minyéuk zaiton dan laju geupeuseumah sibagoe keureubeuen nyang teujok ubak TUHAN, dan nyan keu jeumba imeum.
25 Laju lé imeum harôh geusie aneuëk bubiri nyan dan geusiliek laju darah jih bacut ubak punyueng blah uneuen, nang jaroe blah uneuen dan nang jaroe gaki uneuen ureuëng nyang ka geupeugah gleh.
26 Lé imeum harôh geuro bacut minyéuk ubak tapak jaroe gobnyan blah wie
27 dan deungon jaroe uneuen gobnyan laju geupicet minyéuk nyan tujoh goe u dalam Khimah TUHAN.
28 Dan minyéuk nyang na tinggai bacut treuk lam jaroe gobnyan harôh geusiliek ubak teumpat-teumpat nyang ka teusiliek darah, na kheueh ubak ôn punyueng nyang blah uneuen, nang jaroe uneuen dan nang gaki blah uneuen ureuëng nyang teuma geupeugah gleh.
29 Minyéuk nyang leubeh nyan harôh geuro ateueh ulée ureuëng nyan sibagoe upacara teupeu gleh droe gobnyan dikeue TUHAN.
30 Óh lheueh nyan lé imeum harôh geupeuseumah saboh cicém mirah pati muda atawa cicém leuek muda
31 keu keureubeuen peu amphon desya, dan saboh treuk keu keureubeuen nyang teutot meusigoe ngon keureubeuen teuhidang. Deungon lagée nyan imeum geupeuna upacara teupeu gleh ateueh ureuëng nyan dikeue TUHAN.
32 Nyan kheueh peuratoran keuhai upacara teupeusuci óh ka lheueh keunong peunyakét kulét nyang mubahya keu ureuëng nyang hana meudaya.
33 TUHAN geubri ubak Nabi Musa ngon Nabi Harun
34 peuratoran-peuratoran keuhai rumoh nyang ka keunong peunyakét rapöh dan ka jimeu-eue. Peuratoran-peuratoran nyoe teupeubuet óh ka lheueh bansa Israel jitamong u Kanaan, nanggroe nyang geubri lé TUHAN keu awaknyan.
35 Soemantong nyang meuteumé rumoh droe ka keunong rapöh, harôh jijak peugah hainyan ubak imeum.
36 Sigohlom imeum teuka geujak pareksa nyang keunong rapöh nyan, gobnyan harôh geupeurintah mangat peue-peue nyang na lam rumoh nyan teupeuteubiet uluwa. Meunyoe hán, peue mantong nyang na lam rumoh nyan ka jeuet keu najih, dan laju imeum teuka
37 keu geupareksa nyang rapöh nyan. Meunyoe na deuh meucak-cak rab lagée ijo-ijo atawa mubayang-bayang mirah nyang leumah jih lagée ka jitamong u dalam beuton nyan,
38 imeum harôh geutinggai laju rumoh nyan dan geupeubiyeu mantong rumoh nyan teugunci nyang treb jih tujoh uroe.
39 Bak uroe nyang keutujoh imeum nyan harôh geuteuka dan geupareksa lom teuma. Meunyoe nyang rapöh nyan ka jimeu-eue,
40 gobnyan harôh geupeurintah mangat batée-batée beuton nyang ka keunong rapöh nyan teureulôh dan mandum beuton siblah udalam teu kréh. Nyang teukréh nyan lagée peulaster ngon batée-batée nyan harôh teujak böih ubak saboh teumpat nyang najih nyang na diluwa banda.
42 Dan batée-batée nyang ka geupeuteubiet nyan harôh teugantoe deungon batée-batée nyang barô. Banmandum beuton rumoh nyan harôh teulapeh ngon peulaster barô.
43 Meunyoe rapöh nyan jiteuka lom, padahai batée-batée rumoh nyan ka teugantoe dan beuton-beuton rumoh nyan ka teu kréh dan teupeulaster lom,
44 lé imeum harôh geujak ngieng dan geupareksa rumoh nyan lom. Meunyoe rapöh nyan keubiet ka ji-éue meuluwah teuma rumoh nyan ka jeuet keu najih
45 dan harôh teureulôh. Batée-batée, kayée-kayée dan banmandum peulaster jih harôh teuba u teumpat nyang najih nyang na di luwa banda.
46 Sigohlom nyan soe mantong nyang tamong lam rumoh nyan ka jeuet keu najih sampoe mata uroe jilob.
47 Soe mantong nyang éh atawa jimakheun nibak rumoh nyan harôh ji rhah peukayan droe jih.
48 Teuma meunyoe imeum nyang teuka dan meunurot nyang geupareksa lé gobnyan hana jiteuka lé nyang rapöh óh ka lheueh rumoh nyan teupeulaster lom, gobnyan harôh geupeugah bahwa rumoh nyan ka gleh, sabab nyang rapöh nyan ka gadôh banmandum.
49 Keu teupeu suci rumoh, imeum harôh geucok dua boh cicém, kayée bak sala, talo mirah dan saboh tangke hisop.
50 Cicém nyang saboh harôh teusie ateueh beulangöng nyang meuasoe ié gét nibak mata ié.
51 Laju óh lheueh nyan, kayée bak sala, talo mirah, hisop dan cicém nyang mantong udeb harôh teuculok lam darah cicém nyang ka lheueh teusie dan u dalam ié nyang gét. Óh lheueh nyan, rumoh nyan harôh geureutek tujoh goe.
52 Cicém nyang mantong udeb harôh geupeuleueh lam padang uluwa banda. Deungon lagée nyan imeum ka geupeubuet upacara teupeusuci rumoh, dan rumoh nyan ka jeuet keu gleh.
54 Nyan kheueh peuratoran-peuratoran keuhai peunyakét kulét nyang paleng mubahya,
55 keuhai bucôh-bucôh, luhok atawa meucak-cak putéh atawa kumong nibak tuboh, dan keuhai rapöh nibak peukayan atawa rumoh.
57 Peuratoran-peuratoran nyan guna jih keu teupeu teuntée peu kheueh sapeue-peue nyan gleh atawa najih.