## Imeum-Imeum

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27

-Reset+

### Chapter 3

1 Meunyoe sidroe-droe ureuëng jipeuseumah saboh leumô keu keureubeuen peudamé, leumô nyan jeuet nyang agam dan jeuet nyang inong, teuma hana jeuet meucupa.
2 Ureuëng nyang peuseumah atra nyan harôh jikeubah jaroe jihnyan ateueh ulée beulatang nyan laju jisie bak babah pintoe Khimah TUHAN. Imeum-imeum keuturonan Nabi Harun harôh geureutek darah leumô nyan ateueh ban peuet boh sagoe miseubah nyan.
3 Keu keureubeuen peudamé ubak TUHAN, imeum harôh geupeuseumah bagian-bagian nyoe, nibak beulatang nyan: gapah nyang meubalot asoe pruet jih,
4 boh keuiéng deungon gapah jih dan bagian nyang paleng gét nibak até jih.
5 Mandumnyan meusajan-sajan deungon keureubeuen-keureubeuen nyang laén, harôh teutot u ateueh miseubah. Bée keureubeuen nyang teutot nyan lumpah that galak até TUHAN.
6 Meunyoe nyang jipeuseumah keu keureubeuen peudamé nyan saboh bubiri atawa kaméng, beulatang nyan jeuet agam dan jeuet inong, teuma hana jeuet meucupa.
7 Meunyoe sidroe-droe ureuëng jipeuseumah saboh bubiri, ureuëng nyan harôh jiba atranyan ubak Khimah TUHAN.
8 Disinan ureuëng nyan harôh jipeuduek jaroe jih ateueh ulée bubiri nyan óh lheueh nyan laju jijak sie dikeue Khimah. Dan di imeum laju geureutek darah beulatang nyan ateueh ban peuet boh sagoe miseubah nyan.
9 Keu keureubeuen peudamé ubak TUHAN imeum harôh geupeuseumah bagian-bagian nyoe nibak bubiri nyan: gapah jih, mandum ikue nyang na gapah dan teukoh bak bineh tuleueng-tuleueng jih, gapah nyang meubalot asoe pruet jih,
10 boh keuiéng deungon gapah jih dan bagian nyang paleng gét nibak até jih.
11 Imeum nyang meutugaih disinan harôh geutot banmandum nyan di ateueh miseubah keu keureubeuen peunajoh keu TUHAN.
12 Meunyoe nyang jipeuseumah saboh kaméng, ureuëng nyang peuseumah atranyan harôh jiba ubak Khimah TUHAN.
13 Nibak teumpat nyan harôh jipeuduek jaroe jihnyan ateueh ulée kaméng nyan dan laju jisie dikeue Khimah. Imeum harôh geureutek darah beulatang nyan ateueh ban peuet boh sagoe miseubah.
14 Keu keureubeuen peunajoh keu TUHAN, imeum harôh geupeuseumah bagian-bagian nyoe nibak kaméng nyan: gapah nyang meubalot asoe pruet jih,
15 boh keuiéng ngon gapah jih dan bagian nyang paleng gét nibak até jih.
16 Imeum nyang meutugaih disinan harôh geutot mandum nyan u ateueh miseubah. Bée keureubeuen peunajoh nyan lumpah that galak até TUHAN. Mandum gapah beulatang nyan keu TUHAN.
17 Ureuëng Israel sagai-sagai hana jeuet jipajoh gapah atawa darah. Peuratoran nyan teutab na siumu masa dan harôh jitaát lé tieb-tieb ureuëng Israel dipat mantong jihnyan tinggai.