## Yehezkiel

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48

-Reset+

### Chapter 44

1 Óh lheuehnyan lé ureuëng agam nyan geuhue lom ulôn ubak pintoe geureubang luwa di siblaih utimu lingkongan Baét TUHAN. Pintoe geureubang nyan teutôb,
2 TUHAN meufeureuman ubak ulôn, "Pintoe geureubang nyoe harôh teutab teutôb dan hana jeuet teupeuhah. Hana meusidroepi nyang jeuet tamong keunan, sabab Ulôn, TUHAN Po teu Allah Israel, ka Lôn tamong u Baét Lôn meulalu babah pintoe geureubang nyoe. Jadi babah pintoe geureubang nyoe harôh teutab teutôb.
3 Teuma lé peunguasa nyang mat peurintah nanggroe jeuet jijak ubak teumpat nyan keu jipajoh peunajoh suci dikeue Ulôn. Gobnyan harôh jitamong rot ruweueng rayeuk dan jigisa rot nyan cit lom."
4 Óh lheuehnyan lé ureuëng agam nyan geuba ulôn ubak pintoe geureubang utara nyang meuhadab ngon Baét TUHAN. Ulôn peurati, dan ulôn kalon Baét TUHAN nyan ka peunoh deungon cahya muble-ble sibagoe tanda TUHAN teuka. Laju ulôn peureubah droe dan lôn sujut,
5 dan TUHAN meufeureuman ubak ulôn, "He manusia fana, tangieng kheueh beugét-gét peue nyang gata kalon dan peue nyang gata deungoe. Ulôn kupeugah ubak gata banmandum peuratoran dan huköm keuhai Baét Ulôn nyoe. Tacetet kheueh beugét-gét soe-soe nyang teubri idhin jitamong lam Baét Ulôn nyoe dan soe-soe teuma nyang hana teubri tamong.
6 Tapeugah kheueh ubak umat Israel nyang galak bak buet beurontak nyan bahwa Ulôn, TUHAN Nyang Mahamanyang, hán Lôn peubiyeu le awaknyan jipeubuet kutoe.
7 Awaknyan ka jipeukutoe Baét Ulôn, sabab teungoh darah dan gapah keureubeuen jipeuseumah ubak Ulôn, awaknyan jipeu idhin jitamong udalam ureuëng-ureuëng aséng nyang hana meusunat, dan nyang hana taát ubak Ulôn. Deungon buet-buet awaknyan nyang kutoe dan luwat nyan, awaknyan ka ji-iengkeue peujanjian Ulôn deungon awaknyan.
8 Bukon jih awaknyan keudroe nyang peubuet upacara-upacara suci lam Baét Lôn, teuma ureuëng-ureuëng aséng nyang awaknyan bri tugaih keu jipeubuet bandum nyan.
9 Ulôn, TUHAN Nyang Mahamanyang, Ulôn peumaklum bahwa ureuëng aséng nyang hana meusunat dan ureuëng nyang hana taát ubak Ulôn, ureuëng nyang lagée nyan hana jeuet jitamong lam Baét Lôn. Hainyan keunong cit teuma ubak ureuëng aséng nyang tinggai teutab lamkawan bansa Israel."
10 TUHAN meufeureuman ubak ulôn, "Ulôn kuhuköm bubena ureuëng Lewi nyang meusajan-sajan ngon ureuëng-ureuëng Israel nyang laén, ka jitinggai Ulôn dan jiseumah beurala.
11 Di dalam Baét Lôn, awaknyan teuma jeuet jipeutimang Ulôn sabagoe peugawée dan nyang jaga pintoe geureubang. Awaknyan jeuet jisie bubena beulatang keu keureubeuen nyang teutot dan keureubeuen peuseumahan, dan awaknyan wajéb jilayani umat.
12 Teuma sabab awaknyan ka jipeubuet upacara seumah beurala keu bansa Israel, dan deungon caranyan ka jihila bansa nyan udalam desya, dan, Ulôn, TUHAN Nyang Mahamanyang, meusumpah bahwa awaknyan harôh teuhuköm.
13 Awaknyan hana jeuet le jipeutimang Ulôn sibagoe teungku imeum atawa jicukéeh peue-peue nyang suci nibak Ulôn, atawa jitamong ubak teumpat Nyang Mahasuci. Nyan kheueh huköman ateueh buet-buet nyang kutoe nyang ka awaknyan peubuet.
14 Jinoe awaknyan Ulôn bri tugaih keu jipeubuet buet-buet nyang geuhon dan gasa nyang peureulée jipeubuet di Baét Ulôn."
15 TUHAN Nyang Mahamanyang meufeureuman, "Bak watée bansa Israel jitinggai Ulôn, teungku-teungku imeum Lewi nibak keuturonan Zadok teutab seutia jipeutimang Ulôn di Baét Ulôn. Sababnyan awaknyan kheueh nyang jinoe harôh jipeutimang Ulôn dan jimeuhadab ukeue Ulôn keu jipeuseumah gapah dan darah nibak keureubeuen nyang na.
16 Teuma awaknyan mantong nyang jeuet tamong u Baét Lôn, jipeutimang Ulôn di miseubah Lôn, dan jipimpén seumayang di Baét Ulôn.
17 Bak watée awaknyan jitamong bak pintoe geureubang teutuju ubak peulataran dalam, awaknyan harôh jisôk peukayan lineun. Hana jeuet awaknyan ngui peukayan nyang teupeugét nibak ija wol meunyoe teungoh meutugaih bak peulataran dalam, atawa didalam Baét Ulôn.
18 Mangat hana seu uém dan meureuôh, awaknyan harôh jisök peukayan ija lineun ngon bék jingui talo keuieng, dan ikat ulée lineun.
19 Meunyoe awaknyan jijak ubak leuen bagian luwa, diteumpat umat teungoh meugumpôi, teungku-teungku imeum nyan harôh jisuet peukayan dinaih droe jih didalam kama-kama suci Baét Ulôn, laju jisôk peukayan laén, mangat peukayan khusos nyan hana teupeuceulaka umat.
20 Di teungku-teungku imeum hana jeuet jicukoe habéh ôk nibak ulée jihnyan, atawa jipeubiyeu ôk jihnyan panyang. Ôk nyan harôh teukoh paneuk meunurot atoran nyang ka teupeuteutab.
21 Awaknyan hana jeuet ji-jieb ié anggô meunyoe keuneuk tamong u peulataran dalam.
22 Di teungku-teungku imeum jeuet jimeukawen ngon aneuëk-aneuëk dara Israel nyang mantong peurawan atawa beukaih inong balée nibak teungku imeum. Awaknyan hana jeuet jimeukawen ngon inong nyang jitaleuek lé lakoe.
23 Lé teungku-teungku imeum harôh jipeurunoe ubak umat Lôn mangat jeuet jipeubeda nyang toh nyang khusos keu Ulôn dan nyang toh nyang hana jeuet, nyang toh nyang gleh meunurot agama dan nyang toh teuma nyang kutoe.
24 Meunyoe teuka meulaén waham lam hai huköm, awaknyan harôh peuseuleusoe sisuai deungon huköm-huköm Lôn. Awaknyan harôh jipeuna khanuri-khanuri keu agama, meunurot atoran-atoran dan huköm-huköm Lôn, dan jihoreumat uroe Sabat sibagoe uroe nyang khusos keu Ulôn.
25 Sidroe teungku imeum hana jeuet jipeukutoe droe ngon cara jimat manyét, teukeucuali manyét ureuëng syiek jihnyan, aneuëk jihnyan, syedara jihnyan nyang agam atawa syedara jihnyan nyang inong nyang gohlom meukawen.
26 Óh ka lheueh jihnyan gleh lom, jihnyan harôh jipreh tujoh uroe teuk,
27 laju jijak ubak peulataran bagian dalam Baét ulôn, dan jipeuseumah keureubeuen keu jipeugleh droe jihnyan mangat jihnyan jeuet meutugaih lom di Baét Lôn. Ulôn, TUHAN Nyang Mahamanyang ka Lôn peugah haba.
28 Lé teungku-teungku imeum jiteurimong jabatan imeum nyan sibagoe bagian nibak awaknyan nibak peue nyang ka Ulôn bri ubak Israel salen meusalen. Awaknyan hana jeuet jicok keumilék peue-peue mantong nyang na di Israel: Ulôn kheueh hareuta awaknyan.
29 Awaknyan harôh udeb nibak peuseumahan gandom, keureubeuen teusampôh desya, dan keureubeuen geunantoe rugoe; dan peue-peue mantong nyang ka jipeukhusos keu Ulôn, atranyan harôh teubri keu awaknyan.
30 Ubak teungku-teungku imeum harôh teubri bagian nyang paleng gét nibak peue-peue mantong hase panen nyang phon-phon that teucok, dan nibak peue mantong nyang teupeuseumah ubak Ulôn. Pajan mantong bansa Israel jipeugét ruti, teuma ruti nyang phon that na kheueh keu teungku-teungku imeum. Dan Ulôn Lôn bri beureukat keu rumoh-rumoh bansa Israel.
31 Cicém dan beulatang-beulatang nyang laén nyang maté keudroe, atawa nyang jiteugöm lé beulatang buih, atranyan hana jipajoh lé teungku-teungku imeum."