## Amos

Chapter: 1 2 3 4 5 6 7 8 9

-Reset+

### Chapter 5

1 Deungoe kheueh he umat Israel! Ulôn keuneuk meuca-e keu gata saboh ca-e duka:
2 Ka rhot Israel nyang mantong peurawan, jihnyan hana geubeudôh le! Di ateueh tanoh jih keudroe jihnyan teupeubiyeu, hana nyang tulông jihnyan keu jidong lom teuma.
3 TUHAN Nyang Mahamanyang meufeureuman, "Na saboh banda di Israel laju geukrah siribée droe tantra, teuma nyang na woe lom cit sireutoh droe; banda nyang laén jikrah teuma sireutoh droe, nyang na woe lom cit siploh droe."
4 TUHAN meufeureuman ubak umat Israel, "Tawoe kheueh ubak Ulôn, teuma gata meuteumé udeb.
5 Bék tajak u Bersyeba dan keu tajak seumayang. Bék tamita Ulôn di Betel, sabab Betel hanco. Meunan cit bék teuma tajak u Gilgal, sabab peunduduek banda nyan teuangkot u teumpat nyang teuböih."
6 Tawoe kheueh ubak TUHAN, teuma gata meuteumé udeb. Meunyoe gata hana tagisa ubak Gobnyan, Gobnyan teuka lagée apui jimeuéue dan geutot habéh ureuëng Israel. Di Betel hana meusidroe pih nyang hase jipeulon apui nyan.
7 Meupaloe kheueh gata, gata nyang puta balek keuadelan dan nyang peukosa hak ureuëng laén!
8 TUHAN Nyang peujeuet bintang-bintang di langét -- bintang Belantik dan bintang Kartika. Gobnyan nyang ubah seupôt jeuet keu peungéuh dan uroe jeuet keu malam; ié lam laôt geurô ateueh darat. Nyang peubuet bandum nyan nan Gobnyan na kheueh TUHAN.
9 Gobnyan nyang peubinasa ureuëng mat kuasa meusajan ngon peutahanan awaknyan.
10 Gata tabanci keu ureuëng nyang ade nyang jilawan keu hana adelan dan keu ureuëng nyang peugah haba beuna di kantô mahkamah.
11 Gata tatindéeh ureuëng gasien dan gandom gobnyan gata reupah. Ngon sabab nyan gata hana tinggai didalam rumoh-rumoh gata nyang meuwáh, nyang ka gata peudong nyan. Gata hana tajieb ié anggô nibak lampôh anggô nyang gata pula.
12 Ulôn kuteupeue padub na rayeuk keujeuhetan gata dan padub na le desya gata. Gata tatindéeh ureuëng nyang jroh; gata teurimong sogok dan tapeubiyeu ureuëng gasien dipeusaneut hana ade di kantô peungadelan.
13 Lé sabab buet gata nyan, teuma ureuëng-ureuëng nyang bijaksana leubeh get seungab mantong bak masa nyang jeuhet lagée nyan.
14 Useuha kheueh tapeubuet nyang jroh dan bék tapeubuet jeuhet, jeuet gata udeb. Dan TUHAN Allah Nyang Mahakuasa bit-bit tinggai lamkawan gata lagée nyang gata peugah.
15 Banci kheueh keu nyang jeuhet, dan cinta kheueh ubak nyang gét, dan tapeudong kheueh keuadelan. Mungken TUHAN geugaséh keu ureuëng-ureuëng nyang na tinggai nibak bansa Israel.
16 TUHAN Allah Nyang Mahakuasa meufeureuman, "Nibak rot-rot banda, ureuëng ramé jimo ba-e dan apoh apah sabab seudeh. Dan bube na peutani jitawök mangat jimo meusajan ureuëng-ureuëng nyang jibayeue keu jipeuratok ureuëng maté.
17 Nibak bansaboh lampôh anggô, ureuëng ramé meuratok sabab Ulôn teuka dan Lôn huköm gata. Ulôn, TUHAN, ka Lôn peugah haba."
18 Ceulaka that gata nyang meuharab uroe TUHAN! Keupeue guna jih uroe nyan nibak gata? Uroe nyan na kheueh uroe nyang seupôt, kon uroe nyang peungéuh keu gata.
19 Keuadaan jih lagée ureuëng nyang peuplueng droe nibak babah singa, teuma meurumpok deungon cagée. Atawa lagée ureuëng nyang woe u rumoh dan meutumpang ngon jaroe bak beuton, laju jicatuek lé uleue!
20 Uroe TUHAN keubit geupeuteuka seupôt, kon peungéuh -- uroe reudôk nyang keulabée.
21 TUHAN meufeureuman, "Ulôn banci dan luwat Lôn kalon peurayaan-peurayaan agama gata!
22 Meunyoe gata taba keureubeuen nyang teutot dan keureubeuen gandom, Ulôn hana Lôn teurimong. Ulôn hana Lôn teurimong beulatang-beulatang gata nyang teumbon-teumbon nyan nyang gata peuseumah keu Ulôn sibagoe keureubeuen peudamé.
23 Peupiôh laju ca-e-ca-e gata nyang jipeukroe ôn punyueng nyan; Ulôn hana Lôn tem teurimong peumeuéun keucapi gata.
24 Leubeh gét, meu useuha kheueh mangat keuadelan ji ile lagée ié, dan keujujoran lagée ié krueng nyang hántom tho.
25 He umat Israel, watée Ulôn tunton gata rot padang pasi peuet ploh thon treb jih, Ulôn hana Lôn lakée peuseumahan dan keureubeuen nibak gata.
26 Teuma bak saát nyoe gata taseumah Sakut nyang gata anggab raja gata nyan, dan Kewan, bintang nyang gata peudewa nyan. Lé sabab nyan arca-arca nyang ka gata peugét nyan harôh gata angkot keudroe.
27 Meunyoe Ulôn Lôn böih gata bak saboh nanggroe nyang leubeh jiôh nibak Damsyik. Ulôn, TUHAN Nyang nan Allah Nyang Mahakuasa ka Lôn peugah haba."