## Yehezkiel

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48

-Reset+

### Chapter 41

1 Ureuëng agam nyan laju geuba ulôn bak kama teungoh, nyang teuboh nan Teumpat Nyang Suci. Gobnyan laju geusipat jurong nyang teutuju keunan: panyang jih na lhée metée,
2 dan luwah jih limong metée. Bintéh bandua binéh jih teubai jih na dua siteungoh metée. Óh lheuehnyan laju geu sipat Teumpat Nyang Suci nyan: panyang jih na 20 metée dan luwah jih 10 metée.
3 Óh lheuehnyan ureuëng agam laju geutamong lam kama dalam. Gobnyan laju geusipat jurong nyang teutuju keunan: panyang jih na simetée, luwah jih lhée metée, dan bintéh bandua boh binéh jih teubai jih lhée siteungoh metée.
4 Laju gobnyan keusipat teuma kama nyan: bantuek jih timang peuet sagoe, panyang dan luwah jih maséng-maséng siploh metée. Óh lheueh nyan ureuëng agam nyan geupeugah ubak ulôn, "Nyoe kheueh Teumpat Nyang Mahasuci."
5 Óh ka lheuehnyan di ureuëng agam nyan laju geusipat beuton dalam Baét TUHAN: teubai jih lhée metée. Bak bintéh beuton silingka Baét TUHAN nyan na kama-kama nyang luwah jih maséng-maséng dua metée.
6 Kama-kama nyan meutingkat lhée dan bak tieb-tieb tingkat na
30 boh kama. Bintéh timbok luwa di tieb-tieb tingkat leubeh lipeh nibak beuton nyang na di tingkat dimiyueb, seuhingga kama-kama nyan jeuet teususon deungon hana teupeuruhuéng bintéh beuton Baét TUHAN nyan.
7 Rot luwa, bintéh beuton Baét TUHAN nyan deuh jih saban teubai jih nibak miyueb sampe trok u ateueh. Bak bintéh timbok luwa nibak Baét TUHAN, disiblaih uluwa kama-kama nyan, na dua boh reunyeun nyang raya, deungon nyan jeuet teu ék phon tingkat sa trok ubak tingkat dua dan lhée.
8 Bintéh luwa nibak kama-kama nyan teubai jih na dua siteungoh metée. Bangunan nyan na pintoe nyang teutuju ubak kama-kama siblaih utara Baét TUHAN, dan pintoe laén nyang teutuju ubak kama-kama siblaih seulatan. Ban sikeulileng Baét TUHAN na seuramoe nyang luwah jih dua siteungoh metée; teuduek jih lhée metée ateueh tanoh, dan teupeugét saban manyang jih deungon pondasi kama-kama nibak beuton Baét TUHAN. Lamkawan seuramoe dan geudong-geudong nyang geupeuguna lé teungku-teungku imeum, na manjue nyang luwah jih siploh metée, di wie uneuen Baét TUHAN.
12 Dimeurandeh peulataran siblaih ubarat, na bangunan rayeuk nyang panyang jih 45 metée dan luwah jih 35 metée, dan teubai bintéh-bintéh jih dua siteungoh metée.
13 Ureuëng agam nyang geusipat panyang jih Baét TUHAN: 50 metée. Rot siblah ulikot Baét TUHAN sampoe trok ubak beuton likot bangunan rayeuk disiblaih ubarat nyan jiôh jih na cit 50 metée.
14 Bagian keue nibak Baét TUHAN nyang meuhadab utimu deungon peulataran di wie ngon uneuen jih, luwah jih na cit 50 metée.
15 Ureuëng agam nyan keusipat cit bangunan nyang rayeuk nyang meuhadab peulataran siblaih ubarat: luwah jih 50 metée, meunan cit deungon bintéh-bintéh wie ngon uneuen jih. Ruweueng-ruweueng di Baét TUHAN, ruweueng bagian keue, Teumpat Nyang Suci, dan Teumpat Nyang Mahasuci,
16 teuhias deungon bingkée kayée, phon aleue sampoe ubak peuradeun-peuradeun jih. Peuradeun-peuradeun nyan jeuet teutôb deungon tirée.
17 Bandum bintéh bagian dalam teuhias deungon meubagoe rupa ukeran
18 bak palem dan kerub, sibak bak palem lamkawan tieb-tieb dua kerub. Kerubnyan na teuma dua boh rupa,
19 saboh rupa manusia nyang meuhadab ubak bak palem siblaih si uwie, dan rupa singa nyang meuhadab ubak bak palem siblaih si uneuen. Mubagoe rupa ukeran nyan na meuteumé nibak Baét TUHAN,
20 phon nibak aleue sampoe ubak bagian ateueh pintoe.
21 Taméh-taméh pintoe nibak Teumpat Nyang Suci bantuek jih peuet sagoe timang. Dikeue Teumpat Nyang Mahasuci na sisuatu nyang leumah jih lagée mezbah nyang teupeugét nibak kayée.
22 Manyang jih sa siteungoh metée dan luwah jih simetée. Sudut-sudut jih, lapék jih dan bintéh jih teupeugét nibak kayée. Ureuëng agam nyan geupeugah ubak ulôn, "Nyoe kheueh meuja nyang na dikeue keuhaderan TUHAN."
23 Bak ujong jurong nyang teutuju u Teumpat Nyang Suci na saboh pintoe, meunan cit bak ujong jurong nyang teutuju ubak Teumpat Nyang Mahasuci.
24 Pintoe-pintoe nyan na dua ôn pintoe nyang teuhah bak teungoh.
25 Pintoe-pintoe di Teumpat Nyang Suci teuhias deungon ukeran-ukeran bak palem dan kerub-kerub, lagée bak bintéh-bintéh jih. Bak muka ruweueng keue na kheueh siblaih siuluwa, na tirée nyang teupeugét nibak kayée.
26 Bak bandua binéh bintéh sampéng nyan na peuradeun-peuradeun, dan bintéh jih teuhias deungon ukeran bak palem.