## Nabi Yeremia

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52

-Reset+

### Chapter 24

1 Saboh watée óh ka lheueh Yoyakhin bin Yoyakim raja Yehuda meusajan deungon peujabat peumeurintah Yehuda, dumna ureuëng tukang seumeuget dan banmandum ureuëng nyang malem nibak buet jiba lé Nebukadnezar raja Babel, dan jicok sibagoe tawanan di Yerusalem u Babel, TUHAN geujok saboh keumalon ubak ulôn. Ulôn kalon na dua boh raga nyang meuasoe deungon boh ara teupeuduek dikeue Baét TUHAN.
2 Raga nyang phon meuasoe boh ara nyang gét-gét, lagée boh ara hase nyang phon, seudangkan raga nyang keu dua meu asoe boh ara nyang brok-brok, sampoe hana jeuet teupajoh.
3 Laju TUHAN meufeureuman ubak ulôn, "Yeremia, peue nyang gata kalon?" Laju lôn jaweueb, "Boh ara, TUHAN. Nyang gét-gét lumpah gét, dan nyang brok-brok lumpah brok sampoe hana jeuet teupajoh."
4 Dan TUHAN meufeureuman lom,
5 "Ureuëng nyang ka Lôn peubiyeu jiba u Babel nyan Lôn anggab lagée boh ara nyang gét-gét nyoe; sabab nyan, Ulôn, TUHAN, Po teu Allah Israel, Lôn peusaneut awaknyan deungon gét.
6 Ulôn kujaga awaknyan dan Lôn peuwoe lom awaknyan u nanggroe nyoe. Ulôn kupeudong, kon Lôn peureuloh awaknyan; Ulôn kupula, kon Lôn cabot awaknyan.
7 Ulôn kubri ubak awaknyan hasrat mangat jipeuphom bahwa Ulôn kheueh TUHAN. Dan awaknyan jeuet keu umat Lôn, dan Ulôn jeuet keu Allah awaknyan, sabab awaknyan jigisa ubak Ulôn deungon sipeunoh até.
8 Teuma Zedekia raja Yehuda, meunan cit deungon bubena peujabat nyang rab deungon jihnyan, dan ureuëng Yerusalem nyang na mantong tinggai sidroe-droe sapat nyang mantong tinggai di nanggroe nyoe dan nyang ka jiminah u nanggroe Meusé, awaknyan banmandum lon peujeuet lagée boh ara nyang brok-brok nyoe, nyang hana jeuet teupajoh. Ulôn, TUHAN, ka Lôn peugah haba.
9 Ulôn kupeuceulaka awaknyan lagéenyan bagoe sampoe banmandum bansa nyang na bansigom donya nyoe jeuet teumakot. Dipat mantong awaknyan Ulôn tabu, awaknyan ji hina, jipeujeuet keu bahan jipeukém lé gob dan jiceuleuóh. Nan awaknyan jingui sibagoe kutokan.
10 Ulôn kupeuteuka prang u ateueh awaknyan, deuk, dan bala peunyakét sampoe awaknyan banmandum maté dan hana nyang tinggai di nanggroe nyoe nyang ka Ulôn jok keu awaknyan dan indatu awaknyan."