## Nabi Yeremia

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52

-Reset+

### Chapter 17

1 TUHAN meufeureuman, "He bansa Yehuda, desya gata ka teu uke bak até gata dan bak bandum sagoe-sagoe miseubah gata deungon beuso meumata pensée nibak intan.
2 Ureuëng-ureuëng gata jimeu iébadat ubak miseubah-miseubah nyang taméh-taméh beurala nyang ka teupeudong keu Dewi Asyera di tieb-tieb bak kayée nyang leuhu, di pucak-pucak bukét,
3 dan di gunong-gunong nyang na di luwa banda. Sabab banmandum teumpat seumah beurala nyang ka gata peudong bansaboh nanggroe dan sabab banmandum desya nyang ka gata peubuet, dan Ulôn Lôn peujeuet musoh-musoh gata jiangkot banmandum hareuta dan keukayaan gata.
4 Gata teupaksa tajok tanoh nyang ka Ulôn bri keu gata, dan Ulôn kupeujeuet gata tameungabdi ubak musoh gata bak nanggroe nyang banmandum aséng nibak gata. Peue nyang Ulôn peubuet banmandum nyan sabab beungéh Ulôn hán ék Lôn teun le lagée apui nyang hu be raya dan hana hase teupeulon le."
5 TUHAN meufeureuman, "Meunyoe ureuëng jitinggai Ulôn, TUHAN jihnyan, dan jimeuharab ubak manusia dan jimeusadeue ubak teunaga manusia nyan, teuma Ulôn kuhuköm ureuëng nyan.
6 Ureuëng nyan lagée seunaman nyang timoh lam padang, bak tanoh nyang tho, seungue seungab dan meusira teuma, hántom na jirasa gét.
7 Teuma ureuëng nyang meuharab ubak Ulôn, ureuëng nyan Lôn bri beureukat hana reuda.
8 Ureuëng nyan lagée bak kayée nyang timoh binéh krueng nyang ié krueng nyan sabe ji ile; ukeue bak kayée nyan jimeu éue trok lam ié. Hana jitakot musém keunong khueng, ôn-ôn kayée nyan sabe ijo. Bahpi nanggroe habéh tho sabab musém khueng, bak kayée nyan hana yo sabab kayée nyan hántom putôh bak jimuboh.
9 Até manusia hana nyang hase gob duga, paleng licek nibak peue nyang na dan lumpah that parah deungon peunyakét.
10 Ulôn, TUHAN, nyang seulidek até, baten manusia Ulôn nyang ujoe. Tieb-tieb ureuëng Lôn balaih sisuai deungon pi-e nyang ji peubuet, dan Lôn peusaneut sisuai deungon buet nyang jikeureuja."
11 Lagée cicém nyang keumaröm teuma nyang jikaröm nyan kon boh droe jih, meunan kheueh ureuëng nyang hana jujoe meuteumé hareuta. Bak umu nyang salah layeue ureuëng nyan teuma gadôh banmandum hareuta. Nibak akhé udeb ureuëng nyan teubukeuti bahwa ureuëng nyan ureuëng nyang paleng bangai hana meu areuti.
12 Baét TUHAN geutanyoe lagée takhta nyang mulia, di gunong nyang manyang seujak seumula.
13 TUHAN, Droeneueh kheueh harapan Israel, umat Droeneueh; bandum nyang tinggai Droeneueh teuma jeuet keu malée. Awaknyan teuma teusampôh di ateueh bumoe dan jijak ubak donya ureuëng nyang maté. Sabab, Droeneueh mata ié udeb ka jitinggai lé awaknyan, ya TUHAN.
14 TUHAN, peupuléh kheueh ulôn, teuma ulôn jeuet keu seuhat. Peuseulamat kheueh ulôn, teuma ulôn seulamat. Droeneueh kheueh mantong nyang ulôn peumulia!
15 Ureuëng jipeugah ubak ulôn, "Dipat banmandum ancaman TUHAN nyan? Bah kheueh jinoe geulaksana!"
16 Teuma, ya TUHAN, hántom na ulôn peukarat ubak Droeneueh mangat Droeneueh neupeuteuka ceulaka ateueh awaknyan. Meunan cit deungon ulôn hana teuma lôn meuharab mangat awaknyan jiteuka beuncana. Droeneueh neuteupeue nyan, TUHAN. Droeneueh neuteupeue peue nyang ulôn pengah.
17 Bék kheueh Droeneueh jeuet keu sapeue-peue nyang teupeutakot até ulôn. Droeneueh teumpat lôn meungungse pajan mantong ulôn meuteumé bala.
18 Seumoga nyang peucrok dan nyang teugom ulôn, Droeneueh peumalée dan Droeneueh peupeunoh deungon teumakot. Teuma bék kheueh lagée nyan neupeubuet u ateueh ulôn, ya TUHAN. Peuteuka kheueh balanyan u ateueh awaknyan sampoe awaknyan hanco binasa.
19 TUHAN meufeureuman ubak ulôn, "Yeremia, tajak kheueh laju ubak babah Pintoe Geureubang Rakyat nyang jijak lé raja-raja Yehuda meunyoe awaknyan jiteubiet tamong lam banda. Meunan cit tajak kheueh laju ubak babah pintoe geureubang nyang laén nyang na di Yerusalem.
20 Tapeusampoe kheueh peusan Ulôn ubak raja-raja dan ubak banmandum ureuëng Yehuda meunan cit ubak banmandum peunduduek Yerusalem nyang na jijak rot babah-babah pintoe nyan.
21 Tapeugah kheueh laju lagée nyoe: 'Meunyoe gata hana tatem maté, bék kheueh ta-angkot barang bak uroe Sabat, atawa tapeutamong rot pintoe-pintoe geureubang Yerusalem.
22 Bék tameubuet atawa taba barang peue mantong nyang na lam rumoh gata nibak uroe Sabat. Peukhusos kheueh uroe nyan keu Ulôn lagée nyang ka Ulôn peurintah ubak indatu gata.
23 Teuma indatu gata hánjitem deungoe atawa hánjitem pakoe peue nyang Ulôn peugah. Awaknyan kreueh ulée hán jitem taát atawa teuseugah.
24 Taát kheueh ubak bandum peurintah Lôn. Bék taba barang peue mantong rot babah pintoe geureubang banda nyoe nibak uroe Sabat. Teupeukhusos kheueh, uroe Sabat keu Ulôn, dan bék kheueh tapeubuet peue mantong nibak uroe nyan.
25 Meunyoe gata bit-bit tapeujak peue mantong nyang Ulôn peurintah nyan, teuma raja-raja dan peujabat-peujabat nyang mat peurintah lagée Nabi Daud jitamong ubak babah pintoe geureubang banda Yerusalem. Awaknyan meusajan deungon ureuëng Yehuda dan meunduduek Yerusalem, teuma jipasang ateueh geuritan guda, sampoe banda Yerusalem jeuet keuramé nyang luwabiasa.
26 Ureuëng-ureuëng laén teuma teuka di meubagoe banda Yehuda, dan di gampông-gampông nyang na nibak binéh-binéh banda Yerusalem; awaknyan teuka di wilayah Benyamin, di daerah gaki bukét, dan daerah gunong-gunong, dan di Yehuda bagian seulatan. Awaknyan jiba u Baét Lôn beulatang-beulatang keureubeuen, bah kheueh nyang teutot meunan cit nyang hana, meunan cit deungon peuseumahan gandom dan keumeunyan dan peuseumahan syukoe.
27 Banmandum nyan teujadi meunyoe gata taát ubak Ulôn dan tapeu khusos uroe Sabat keu Ulôn. Bék gataba barang peue mantong rot babah pintoe geureubang Yerusalem nibak uroe nyan. Meunyoe gata taiengkeue ubak peue-peue nyang ka Ulôn peurintah nyan, pintoe-pintoe geureubang Yerusalem meunan cit deungon meuligoe-meuligoe jihnyan teuma Ulôn tot sampoe habéh dan apui nyan hana meuhase teupeu maté.' "