## Yehezkiel

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48

-Reset+

### Chapter 12

1 TUHAN meufeureuman lom ubak ulôn, kheun Gobnyan,
2 "He manusia fana, gata tinggai lamkawan kawöm peumbeurontak. Bak awaknyan na mata, teuma hana jimeungieng; na geulinyuéng, teuma hana jeuet meudeungoe, sabab awaknyan galak bak buet beurontak.
3 Sabab nyan, he manusia fana, teungoh uroe mantong peungéuh, peukemah laju barang-barang gata dan peutamong laju dalam bingkih ija lagée lazém nyang ka jipeubuet lé ureuëng nyang teuböih. Sigohlom malam teuka, tinggai kheueh laju rumoh gata trang-trang lagée ureuëng nyang teuba u teumpat nyang teuböih. Peuruhuéng kheueh laju bintéh rumoh gata deungon jikalon lé kawöm peumbeurontak nyan, dan taba laju bingkih barang gatanyan tapeutamong rot ruhuéng nyang ka gata peubeusôt bak bintéh rumoh gata dan peuteubiet laju. Gulam kheueh bingkih nyan ateueh bahoe gata. Beurangkat kheueh lam seupôt buta; tatôb kheueh mata gata sampoe gata hana deuh rot nyang teungoh tajak nyan. Bah kheueh silurôh bansa Israel jikalon bandum peue nyang gata peubuet nyan, mangat jeuet keupeu ingat nibak awaknyan, barang kali awaknyan insaf bahwa droe awaknyan keudroe na kheueh peumbeurontak."
7 Laju ulôn peubuet peurintah TUHAN ubak ulôn. Bak uroe nyan cit teuma, watée mantong uroe, laju lôn peukeumah barang-barang lôn dalam saboh bingkih ija, lagée nyang ka lazém geupeubuet lé ureuëng meungungse. Watée uroe ka jipeuphon malam, laju lôn peugét ruhuéng ngon jaroe lôn bak bintéh rumoh lôn keudroe, óh lheuehnyan laju lôn teubiet lam rumoh nyan. Deungon jingieng lé bandum ureuëng nyang na disinan, bingkih ija nyan lôn gulam bak bahô lôn, óh lheueh nyan laju ulôn jak.
8 Óh singoh beungoh TUHAN meufeureuman ubak ulôn, meunoe geupeugah,
9 "He manusia fana, bansa Israel, bansa peumbeurontak nyan ka jitanyong ubak gata peue nyang teungoh gata peubuet.
10 Sabab nyan peusampoe kheueh ubak awaknyan peue nyang Ulôn, TUHAN Nyang Mahamanyang peugah ubak awaknyan. Peusan Lôn nyan teutuju ubak raja nyang na di Yerusalem, dan mandum peunduduek banda nyan.
11 Peutrang kheueh bahwa peue nyang gata peubuet nyan na kheueh lambang peue nyang teujadi ateueh awaknyan, na kheueh: awaknyan jeuet keu ureuëng nyang teuböih dan ureuëng teutawan.
12 Lam seupôt butanyan raja awaknyan jigulam bingkih ija jih di ateueh bahô jih dan laju jijak. Ureuëng-ureuëng nyang laén jipeugét ruhuéng nibak bintéh mangat awaknyan hase jiteubiet. Gobnyan jitob mata jih mangat nék leumah rot nyang teungoh jijak nyan.
13 Teuma Ulôn kutiek jeue mangat awaknyan hase ulôn drob. Laju awaknyan Ulôn ba u banda Babel, dan disinan awaknyan maté hana jiteumé kalon banda nyan.
14 Bandum nyang na tinggai lam meuligoe jitamong cit keunan bandum peunaseuhat dan peungawai pribadi raja nyan Ulôn peucrebre u jeueb-jeueb jurosan. Awaknyan Lôn tiyeub dan Ulôn poh maté.
15 Watée awaknyan Ulôn peucrebre lamkawan bansa laén di nanggroe-nanggroe aséng, awaknyan jiteupeue bahwa Ulôn kheueh TUHAN.
16 Na bacut nibak awaknyan Lôn peuseulamat nibak mideuen prang, nibak keunong deuk, dan nibak bala peunyakét, mangat lamkawan bansa-bansa aséng nyan awaknyan sadar bahwa awaknyan ka jipeubuet nibak buet nyang paleng kuto. Dan awaknyan jimeungaku bahwa Ulôn kheueh TUHAN."
17 TUHAN meufeureuman ubak ulôn, "He manusia fana, beuyo kheueh gata bak watée gata pajoh bu, dan beumeutot-tot kheueh sabab gata teumakot bak watée gata tajieb ié.
19 Peusampoe kheueh ubak mandum bansa, peue nyang Ulôn, TUHAN Nyang Mahamanyang peugah ubak peunduduek Yerusalem nyang mantong tinggai ditanoh awaknyan. Awaknyan yo watée jipajoh bu dan yo meukot-kot watée jijieb ié. Tanoh awaknyan jeuet keu tandus, sabab bandum ureuëng nyang na tinggai disinan hana putôh-putôh geuiengkeue huköm.
20 Banda-banda nyang jinoenyoe peunoh deungon peunduduek teupeuhanco dan ladang-ladang jeuet keu guron. Dan jiteupeue kheueh lé awaknyan bahwa Ulôn kheueh TUHAN."
21 TUHAN meufeureuman ubak ulôn, "He manusia fana, pakon ureuëng Israel galak jipeugah-peugah pribasa nyoe: 'Masa meugantoe, teuma nubuat-nubuat hana ántom teujadi'?
23 Nah, peutrok kheueh ubak awaknyan bahwa Ulôn, TUHAN Nyang Mahamanyang, Ulôn jaweueb lagée nyoe: Pribasa nyan Lôn peugadôh, sampoe hana le jipeugah-peugah di Israel. Sibagoe geunantoe peugah laju ubak awaknyan lagée nyoe, 'Masa jih ka trok, dan tieb-tieb nubuat teuma teujadi.'
24 Di Israel hana na le keumalon dan ramaian peuleusu,
25 Ulôn, TUHAN Nyang Mahamanyang Lôn mariet bak bansa Israel, dan bandum nyang Ulôn peugah pasti teujadi, hana teupeue eunteuk singoh le. Deungoe kheueh hé kawöm peumbeurontak! Watée masa udeb gata Lôn peubuet bandum nyang Ulôn peurintah ubak gata. Ulôn, TUHAN Nyang Mahamanyang ka Lôn peugah haba."
26 Feureuman TUHAN ubak ulôn,
27 "He manusia fana, ureuëng-ureuëng Israel jipeugah bahwa keumalon dan nubuat gata barô kheueh jeuet jiôh bak uroe nyang teuma teuka.
28 Sabab nyan, peugah kheueh ubak awaknyan, bahwa Ulôn, TUHAN Nyang Mahamanyang, Lôn peugah: Bandum nyang Ulôn peugah pasti jadéh na, hana teupeu eunteuk singoh le. Ulôn, TUHAN Nyang Mahamanyang ka Lôn peugah haba!"