## Yehezkiel

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48

-Reset+

### Chapter 10

1 Laju ulôn kalon ubak kubah nyang na di ateueh ulée kerub-kerub nyan, dan lôn ngieng sapeue-peue nyang lagée takhta batée nilam.
2 Óh lheueh nyan Po teu Allah geupeugah ubak ureuëng nyang sôk peukayan lineun nyan, "Lhob kheueh laju lam ruweueng ruda-ruda nyang na di miyueb kerub-kerub nyan, dan cok laju saboh reugam ngeue apui. Dan sipreuk kheueh ngeue apui nyan u ateueh banda." Gobnyan jiturot, dan di ulôn ku ngieng hainyan.
3 Watée ureuëng nyan jitamong, kerub-kerub nyan teungoh jidong di siblaih seulatan Baét TUHAN. Na sigumpai awan ka peunoh lam seuramoe dalam dan bansaboh Baét TUHAN.
4 Cahya nyang muble-ble sibagoe tanda TUHAN ka teuka keunan leumah jiteubiet dalam kerub-kerub nyan dan laju jiminah ubak babah pintoe tamong lam Baét TUHAN, sampoe seuramoe nyan ka peungéuh ngon trang bandrang nyang meucahya.
5 Su sayeueb kerub-kerub nyan watée jikeupak teudeungoe ubak seuramoe luwa, lagée su Po teu Allah Nyang Mahakuasa.
6 Óh ka lheueh TUHAN geuyue bak ureuëng nyang sok peukayan lineun nyan saboh reugam ngeue apui lam ruweueng ruda dimiyueb kerub-kerub nyan, ureuëng nyan tamong dan jidong digeunireng saboh lamkawan ruda-ruda nyan.
7 Dan laju saboh lamkawan kerub nyan jipeutamong jaroe jih u dalam apui nyang na lamkawan awaknyan, dan jicok laju napadub krék ngeue apui nyan, dan ngeue apui nyang ka jicok nyan jijok laju ubak ureuëng nyang sok peukayan lineun nyan. Ureuëng nyan laju jiteurimong óh lheueh nyan jibeudôh di sinan laju jijak.
8 Deuh ulôn kalon bahwa dimiyueb sayeueb tieb-tieb kerub nyan na sapeue-peue nyang hi jih saban ngon jaroe manusia.
9 Meunan cit deuh ulôn kalon bahwa tieb-tieb kerub nyan maséng-maséng na saboh ruda disampéng. Ban peuet boh ruda nyan saban, dan hu muble-ble lagée peumata indah. Maséng-maséng na saboh teuk ruda laén nyang meulienteueng di teungoh-teungoh nyan.
11 Deungon lagée nyan kerub-kerub nyan jeuet jijak bak peuet jurosan. Awaknyan jeuet jijak homantong nyang awaknyan galak, deungon hana jiputa tuboh jih nyan.
12 Bansaboh tuboh awaknyan, rhueng jihnyan, jaroe jih, sayeueb jih dan ruda-ruda pih peunoh deungoe mata.
13 Ulôn deungon bahwa ruda-ruda nyan teuboh nan, "puteueng beuliong".
14 Tieb-tieb kerub nyan hi jih meulaén-laén. Hi nyang phon na kheueh lagée banteng, nyang keudua hi manusia, nyang keu lhée hi singa, dan nyang keu peuet hi cicém siwah.
15 Kerub-kerub nyan kheueh nyang ulôn ngieng ilée nibak binéh Krueng Kebar. Pajan mantong keurub-kerub nyan jimeugrab atawa jipeukeumang sayeueb jihnyan, ji-ék u manyang atawa jipo maju atawa jipiôh, ruda-ruda nyan sabe jiseutôt, sabab jikuasa lé kerub-kerub nyan.
18 Laju lé cahya muble-ble nyang tanda jih keuteuka TUHAN jitinggai laju babah pintoe tamong u Baét TUHAN dan jiminah u ateueh keurub-kerub nyan.
19 Ulôn ngieng kerub-kerub nyan jipeukeumang sayeueb jih laju jipo jitinggai tanoh, dan ruda-ruda jihnyan pih jijak sajan. Laju awaknyan jipiôh bak binéh pintoe geureubang Baét TUHAN nyang na di siblaih u timu, seudangkan cahya muble-ble teutab na ateueh awaknyan.
20 Ulôn laju teuingat bahwa nyan kheueh keurub-kerub nyang yoh masa dilée ulôn kalon na dimiyueb Po teu Allah Israel, bak binéh Krueng Kebar.
21 Kerub-kerub nyan maséng-maséng na peuet macam hi, dua pasang sayeueb, dan meunan cit sapeue-peue lagée jaroe manusia dimiyueb sayeueb-sayeueb jihnyan.
22 Ruman awaknyan saban cit lagée nyang ka ulôn ngieng nibak binéh Krueng Kebar. Maséng-maséng jijak teupat ukeue.