## Zabur

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66 67 68 69 70 71 72 73 74 75 76 77 78 79 80 81 82 83 84 85 86 87 88 89 90 91 92 93 94 95 96 97 98 99 100 101 102 103 104 105 106 107 108 109 110 111 112 113 114 115 116 117 118 119 120 121 122 123 124 125 126 127 128 129 130 131 132 133 134 135 136 137 138 139 140 141 142 143 144 145 146 147 148 149 150

-Reset+

### Chapter 147

1 Pujoe kheueh TUHAN! sabab jroh that teupujoe Gobnyan, dan keubit galak keu teumeuca-e lagu seumujoe keu Gobnyan!
2 TUHAN geupeupuléh Yerusalem; ureuëng-ureuëng nyang ka teuböih geupeuwoe lom teuma.
3 Gobnyan geupeupuléh ureuëng nyang ka patah até, dan geubalot bubena luka-luka awaknyan.
4 Gobnyan nyang peuteuntée padubna jeumeulah bintang di langét ijo, dan maséng-maséng bintang nyan Gobnyan boh nan.
5 Keubit raya dan hebat TUHAN geutanyoe, keubijaksanaan Gobnyan hana teuhingga.
6 Gobnyan nyang peudong ureuëng nyang keunong teugon, teuma ureuëng jeuhet Gobnyan nyang tiek ateueh tanoh.
7 Meuca-e kheueh deungon lagu puja ngon pujoe ubak TUHAN, peumeuén kheueh keucapi keu Allah geutanyoe.
8 Gobnyan kheueh nyang lheueng awan di langét manyang; Gobnyan nyang peutron ujeuen ateueh bumoe, dan nyang peutimoh naleueng jitimoh di ateueh bukét.
9 Gobnyan nyang bri uempeuen keu beulatang, dan keu aneuëk cicém gagak nyang meuciéb-ciéb jimeuhôi ma.
10 Keusukaan TUHAN bukon kheueh bak guda nyang teuga; dan bukon cit teuma ubak peujuang nyang gagah beurani.
11 TUHAN harok ubak ureuëng nyang taqwa, dan ubak ureuëng nyang teutab meuharab geunaséh ubak Gobnyan.
12 Pujoe kheueh TUHAN, hai Yerusalem! Pujoe kheueh Allah gata, hai Sion!
13 Sabab Gobnyan nyang peukong pintoe-pintoe geureubang gata, dan nyang bri beureukat keu peunduduek gata.
14 Gobnyan nyang jaga daerah gata jeuet teutab aman, dan nyang peutroe gata deungon boh gandom nyang paleng gét.
15 Gobnyan nyang bri peurintah ubak bumoe, dan haba Gobnyan bagaih that jipeubuet laju.
16 Gobnyan nyang peutron salju nyang putéh lagée gapeueh, dan nyang peuhambo iémbon kreueh lagée abée.
17 Gobnyan nyang peutron ujeuen éeh lagée batée keurikée; hana ureuëng nyang ék jiteun nibak leupie ngon sijuek nyan.
18 Dan ateueh peurintah Gobnyan éeh nyan pi caye; laju geuyueb angén, dan ié pih laju ji ile.
19 Gobnyan nyang peusampoe peusan Geuh ubak umat Gobnyan, keuputosan dan huköm Gobnyan keu umat nyang ka geupiléh.
20 Hai lagéenyan hana geupeubuet ubak bansa-bansa laén, awaknyan hana jituri ubak huköm-huköm Gobnyan.