## Hosea

Chapter: 1 2 3 4 5 6 7 8 9 10 11 12 13 14

-Reset+

### Chapter 4

1 TUHAN na peukara deungon peunduduek nanggroe nyoe. He Israel, tadeungoe peue nyang geupeugah lé Gobnyan, "Di nanggroe nyoe hana keuseutiaan atawa gaséh sayang, dan peunduduek nanggroe nyoe hana jiaku Ulôn sibagoe Allah.
2 Awaknyan meusumpah teuma hana jipeubuet lagée nyang jimeusumpah nyan; awaknyan meusulet, tukang poh maté gob, ceumucue, dan tukang meumukah. Keujeuhetan meutamah-tamah, dan jipoh maté gob sabena hántom reuda.
3 Sabab nyan nanggroe nyoe jeuet keu nanggroe nyang tho, dan peue-peue mantong nyang udeb disinan maté. Meubagoe jeunéh beulatang nyang na di manyang, darat, dan laôt binasa."
4 TUHAN meufeureuman, "He teungku-teungku imeum, bék kheueh na nyang peusalah atawa beungéh keu umat Lôn, sabab gata kheueh nyang Ulôn peusalah!
5 Uroe malam gata peubuet buet nyang salah, meunan cit teuma deungon dumna nabi. Sabab nyan Ulôn Lôn peubinasa Israel, ma gata.
6 Gata, he teungku-teungku imeum, hana tapakoe keu Ulôn, dan umat Lôn pih hana jipakoe keu Ulôn sampoe awaknyan ceulaka. Gata tatulak ajaran-ajaran Ulôn. Lé sababnyan, Ulôn pih Lôn tulak gata, dan aneuëk-aneuëk gata hana Ulôn angkée sibagoe teungku-teungku imeum Lôn.
7 Seumaken gata meutamah le, seumaken meutamah meudesya gata ubak Ulôn, he teungku-teungku imeum! Sabab nyan keuadaan gata Lôn ubah; gata hana jihoreumat lé gob, teuma jihina.
8 Gata ka jeuet keukaya sabab desya-desya umat Ulôn, sabab nyan kheueh gata meuharab mangat awaknyan teutab meudesya sabe.
9 Dan gata meudeurita saban lagée rakyat! Ulôn Lôn huköm gata nyang sisuai deungon buet gata.
10 Gata tapajoh nibak keureubeuen-keureubeuen nyang jipeuseumah, teuma gata teutab deuk. Gata taseumah dewa-dewa keusuboran, teuma peunduduek gata teutab hana meutamah, sabab gata ka tatinggai Ulôn keu taseumah ilah-ilah nyang laén."
11 TUHAN meufeureuman, "He umat Lôn, bah kheueh anggô nyang treb meunan cit anggô nyang barô ka teupeugadôh keumampuan gata keu gata seumike seucara seuhat.
12 Gata lakée naseuhat ubak sikrak kayée! Sikrak tungkat jipeugah ubak gata peue nyang gata keuneuk teupeue! Gata lagée sidroe binoe nyang jeuet keu lunte; gata tatinggai Ulôn dan tapeujok droe ubak ilah-ilah laén.
13 Bak teumpat-teumpat seumah beurala di pucak-pucak bukét dan gunong, gata tapeuseumah keureubeuen, dan tatot keumeunyan dimiyueb bak-bak kayée raya nyang rampak disideh sabab teumpat nyan reului. Teuma peu kheueh akibat jih? Aneuëk-aneuëk dara gata ka jeuet keu inong lunte dan meulintée-meulintée gata nyang inong ka jimeumukah!
14 Teuma Ulôn hana Lôn huköm buet awaknyan, sabab gata keudroe pi tajak ubak inong-inong lunte nyang meubuet di kuil-kuil, dan meusajan deungon awaknyan gata tapeuseumah keureubeuen keu dewa, keubit beutôi that ungkapan nyoe: 'Bansa nyang hana peungeurtian keuhai Allah bansa nyan reulôh.'
15 He gata ureuëng Israel, gata hana seutia ubak Ulôn! Teuma, Ulôn harab Yehuda hana jipeubuet buet nyang salah nyang sa! Bék meuiébadat di Gilgal atawa di Betel. Bék tameusumpah disinan deumi nan TUHAN nyang udeb.
16 Gata, he ureuëng Israel, lumpah that kreueh ulée! Pakriban Ulôn hase Lôn rabe gata lagée bubiri di blang naleueng?"
17 Umat Israel ka teugoda deungon beurala. Sabab nyan tapeubiyeu kheueh awaknyan.
18 Óh ka lheueh mabök sabab ka le that ji-jieb ié anggô, awaknyan meulunte ban galak droe. Awaknyan leubeh galak teuhina nibak teuhoreumat.
19 Sabab nyan awaknyan gadôh lagée angén ploih. Awaknyan meuteumé malée sabab keureubeuen-keureubeuen nyang awaknyan peuseumah keu dewa-dewa.