## Nabi Yeremia

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52

-Reset+

### Chapter 42

1 Óh lheueh nyan, bandum ureuëng, ubit dan rayeuk, meusajan ngon peuwira-peuwira, jitamong cit keunan Yohanan bin Kareah dan Azarya bin Hosaya jijak
2 ubak ulôn dan jipeugah, "Pak, lagée nyang Bapak ngieng keudroe, kamoe nyoe dilée le, teuma saát nyoe tinggai bacut teuk. Kamoe meuharab mangat Bapak neutem meudoá keu kamoe ubak TUHAN Allah nyang Bapak seumah. Meudoá kheueh keukamoe nyang mantong tinggai sidroe dua nyoe,
3 mangat TUHAN Po teu Allah geutunyok ubak kamoe ho nyang harôh kamoe jak dan peue nyang harôh kamoe peubuet."
4 Laju ulôn jaweueb, "Get kheueh, meunyoe meunan. Ulôn teurimong peue nyang gata lakée nyan. Ulôn meudoá ubak TUHAN Po teu Allah geutanyoe, dan peue mantong nyang Gobnyan jaweueb, teuma lôn peugah ubak gata; sapeue pih hana lôn söm keu gata."
5 Awaknyan geupeugah ubak ulôn, "Kamoe lakée Bapak neumeudoá ubak TUHAN Allah tanyoe, sabab kamoe ka kamoetem taát ubak gobnyan, mangat keuadaan kamoe jeuet keu get. Jadi, get atawa brok peusan TUHAN nyan, kamoe teutab kamoe seutôt. Bah kheueh TUHAN jeuet keusaksi nyang jujoe dan seutia teuhadab kamoe, meunyoe kamoe hana kamoe turot banmandum peurintah nyang TUHAN bri ubak kamoe meulalu Bapak."
7 Na siploh uroe teuma óh lheueh nyan TUHAN meufeureuman ubak ulôn.
8 Dan laju ulôn hôi Yohanan meunan cit deungon peuwira-peuwira gobnyan dan bandum ureuëng laén nyang teuka meusajan deungon gobnyan.
9 Ulôn peugah ubak awaknyan, "Gata tayue ulôn mangat lôn peusampoe nyang gata lakée ubak TUHAN, Allah Israel. Nyoe, TUHAN ka geupeugah,
10 'Meunyoe tatem teutab tinggai di nanggroe nyoe, Ulôn Lôn angkat gata, bukon Ulôn peu rhot; Ulôn Lôn peudong gata, kon Ulôn reuloh. Ulôn seudeh that-that sabab ka Lôn peuteuka beuncana ateueh gata.
11 Bék le tatakot bak raja Babel nyan. Ulôn na di teungoh-teungoh gata keu Lôn tulông dan Lôn peulheueh gata nibak keukuasaan jih nyan.
12 Sabab na gaséh sayang bak gata, Ulôn Lôn peujeuet raja Babel jigaséh keu gata dan jibri idhin keu gata mangat jeuet gata woe. Ulôn, TUHAN, ka Lôn peugah haba.' "
13 Teuma gata nyang mantong tinggai di Yehuda bék kheueh meubangkang keu TUHAN Allah gata dan bék tapeugah, "Kamoe hana kamoe tem tinggai di nanggroe nyoe. Kamoe keuneuk jak u nanggroe Meusé dan kamoe tinggai disinan. Di nanggroe Meusé nyan kamoe hana le kamoe rasa prang, hana le kamoe deungoe su beureuguih nyang teuhôi kamoe keuteujak ngaza, dan hana teuma kamoe deurita keunong deuk." Meunyoe gata tameukreueh até keu tajak u nanggroe Meusé dan tatinggai disinan, nyoe kheueh peusan TUHAN Nyang Mahakuasa, Allah Israel, keu gata:
16 "Muprang dan deuk nyang gata takot nyan teuma jitiyeub gata sampoe u nanggroe Meusé, dan gata maté di nanggroe nyan.
17 Bandum ureuëng nyang jimeukreueh keujijak u nanggroe Meusé dan tinggai disinan ureuëng nyan maté di mideuen prang, atawa maté sabab keunong deuk dan keunong bala peunyakét. Hana meusidroe pi nyang teupeusie nibak beuncana nyang Ulôn peuteuka ateueh awaknyan; banmandum maté.
18 Lagée Ulôn, TUHAN, Po teu Allah Israel Lôn peuteuka beungéh dan geungeuen Ulôn u ateueh peunduduek Yerusalem, meunan cit teuma Lôn peuteuka geungeuen Ulôn ateueh gata nyang tajak u Meusé. Ureuëng laén gli jikalon gata; gata jihina, dan nan gata jipeuguna sibagoe kutokan. Gata hana takalon tanoh ié gata nyoe masa nyang teuma teuka."
19 Laju ulôn peugah lom, "TUHAN ka geupeurintah mangat gata nyang na mantong tinggai sidroe sapat di Yehuda hana gata jak u nanggroe Meusé. Sabab nyan ulôn peuingat ubak gata saát nyoe
20 bahwa gata ka tapeubuet keusalahan nyang paleng raya. Gata lakée mangat ulôn meudoá ubak TUHAN Po teu Allah geutanyoe keu gata, dan gata meujanji mangat gata peubuet bandum nyang geupeugah lé TUHAN.
21 Jinoenyoe ulôn ka lôn peusampoe peusan TUHAN Allah geutanyoe ubak gata, teuma gata hana tatem seutôt peusan nyan.
22 Sabab nyan, ingat kheueh: di nanggroe nyang meuhéut gata keuneuk jak dan tinggai teutab disinan, gata maté dimideuen prang, atawa sabab keunong deuk atawa bala peunyakét."