## Peumo Ba-E

Chapter: 1 2 3 4 5

-Reset+

### Chapter 3

1 Ulôn kheueh ureuëng nyang ka lôn rasa udeb seungsara, sabab teuginton ngon beungéh Po teu Allah.
2 Maken jiôh ulôn teuhila u dalam seupôt nyang hana deuh sapeue.
3 Ulôn geupoh meuleuböb-leuböb hana geupiôh, hana rasa gaséh bansipanyang uroe.
4 Gobnyan geupeujeuet tuboh lôn ka habéh luka luhok-luhok, dan tuleueng-tuleueng ulôn ka habéh patah.
5 Gobnyan geupeupeunoh ulôn deungon duka dan deurita.
6 Ulôn geupaksa tinggai dalam seupôt lagée ureuëng nyang maté bak jamén ilée.
7 Deungon beuleunggu nyang kong laju geu ikat ulôn, sampoe ka hana le rot lôn teubiet.
8 Laju ulôn kliek lôn lakée tulông, teuma Po teu Allah hán geutem deungoe.
9 Gobnyan laju geulinteueng rot ulôn jak deungon beuton-beuton batée.
10 Lagée cagée meuluem Gobnyan geupreh lôn, lagée singa Gobnyan geulinteueng ulôn.
11 Geutiyeub ulôn sampoe meusimpang bak binéh jalan, laju ulôn geuteugöm ngon geupriek-priek geutinggai sinan.
12 Lom geureuntang busur Gobnyan, dan geupeujeuet ulôn teumpat timbak aneuk panah Gobnyan.
13 Aneuk panah Gobnyan ka beusöt nibak tuboh lôn sampoe trok teutôb nibak jantong lôn.
14 Si uroe seupôt ulôn jipeukém lé bandum ureuëng, dan geupeujeuet keubahan gob pansi haba.
15 Teuma nyang phet nyang geubri keu ulôn keu peunajoh dan nyang ulôn jieb.
16 Muka ulôn geupreu-preu ubak tanoh, dan gigo ulôn geu antôk ubak batée sampoe patah.
17 Ka treb that hántom lôn rasa udeb seujahteura; katuwoe ulôn pakriban udeb bahgia.
18 Nibak ulôn ka hana le meusyeuhu, Gadôh kheueh harapan ulôn ubak TUHAN.
19 Ulôn pike keuhai meurawöh dan keuhai nyang malang lagée lôn jieb ié tuba nyang lumpah that phet.
20 Hana putôh-putôh hai nyan ulôn pike, sampoe baten ulôn ka teuteugon hana meuguna.
21 Bahpi meunan harapan ulôn jibeudôh lom, watée lôn ingat hai nyoe:
22 Geunaséh TUHAN keukai abadi, rakhmat Gobnyan hántom na habéh,
23 sabe barô tieb-tieb beungoh keubit that TUHAN seutia lagoena!
24 TUHAN na kheueh hareuta ulôn hana nyang laén. Sabab nyan kheueh, ulôn meuharab ubak Gobnyan.
25 TUHAN gét that keu ureuëng nyang meuharab ubak Gobnyan, dan ubak ureuëng nyang mita Gobnyan.
26 Lé sababnyan, bah kheueh tanyoe preh deungon teunang sampoe TUHAN trok geujak bri peutulôngan;
27 bah kheueh tanyoe meurunoe jeuet keutabah bak watée geutanyoe mantong muda.
28 Watée TUHAN geubri peundeuritaan, bah kheueh geutanyoe taduek keudroe deungon seungab.
29 Bah kheueh geutanyoe ta peumiyueb droe dan meunyeurah, sabab mungken harapan mantong na.
30 Bahpi jitampa dan jirapa, bah kheueh banmandum nyan tanyoe teurimong.
31 Sabab, TUHAN hana geutulak geutanyoe siumu masa.
32 Óh ka lheueh Gobnyan geubri peundeuritaan, nibak gobnyan pih na gaséh sayang, sabab Gobnyan teutab geugaséh keu geutanyoe deungon geunaséh nyang hana bataih.
33 Gobnyan hana deungon rila até geupeubiyeu geutanyoe meudeurita dan seudeh.
34 Meunyoe jiwa geutanyoe teuteugon didalam glab,
35 Meunyoe geutanyoe gadôh hak nyang geubri lé TUHAN,
36 sabab keuadelan geuputa balék, pasti kheueh TUHAN geuteupeue dan geupeurati.
37 Meunyoe TUHAN hana geugalak keu sapeue-sapeue, pasti manusia hana hase jipeugét sapeue keu nyan.
38 Gét dan brok teutab jipeujak na kheueh ateueh peurintah TUHAN.
39 Pakon manusia harôh apoh apah meunyoe jihnyan teuhuköm sabab desya-desya jih keudroe?
40 Bah kheueh geutanyoe tatilek udeb geutanyoe, dan tawoe bak TUHAN Allah di dalam syeuruga. Jak kheueh geutanyoe ta peuhah até dan meudoá,
42 "Kamoe meudesya dan beurontak ubak Droeneueh, ya TUHAN, dan Droeneueh hán neubri keuamphonan.
43 Kamoe Droeneueh peulet Droeneueh poh maté, gaséh sayang ka teusöm lam beungéh Droeneueh.
44 Meureuka Droeneueh lagée awan nyang teubai that sampoe hana hase jilhob lé doá-doá kamoe.
45 Kamoe ka neupeujeuet lagée brôh nyang hana meuguna nibak mata bansigom donya.
46 Kamoe jihina lé bandum musoh dan jipeukém-peukém kamoe;
47 Kamoe ka keunong lé keuceulakaan dan keuhancoran, dan udeb lam bahya dan teumakot nyang hán teukira.
48 Ié mata lôn ji ile lagée ié krueng sabab bansa ulôn ka habéh hanco.
49 Ulôn teuma lôn mo hana piôh-piôh,
50 sampoe Droeneueh, ya TUHAN di syeuruga, neungieng kamoe.
51 Até ulôn ka jeuet keuseudeh kamoe ngieng naséb ureuëng inong di banda kamoe.
52 Lagée cicém, ulôn jitiyeub lé musoh nyang hana keudaléeh neubanci ulôn.
53 U dalam mon nyang tô kreng, awaknyan jitiek ulôn udeb-udeb laju jiseubée ulôn ngon aneuk batée.
54 Ié ji-ék sampoe trok bak ulée lôn, dan ulôn pike, -- 'Habéh kheueh riwayat lôn!'
55 Ya TUHAN, ulôn meulakée ubak Droeneueh, nibak tuwie mon nyang lhok nyan.
56 Ulôn meuharab nyang that-that bék kheueh neusumpai geulinyueng Droeneueh keu nyang ulôn lakée mangat Droeneueh neutulông ulôn. Dan doá ulôn Droeneueh deungoe, dan Droeneueh teuka neujak peutoe; Droeneueh neupeugah, 'Bék yo.'
58 Droeneueh teuka neupeujuang peukara ulôn, ya TUHAN, nyawöng ulôn ka Droeneueh peuseulamat.
59 Droeneueh neungieng buet nyang jeuhet nyang jipeubuet ateueh ulôn, reuncana jeuhet musoh nyang banci ulôn. Sabab nyan, ya TUHAN, neubila kheueh peukara ulôn.
61 Droeneueh, TUHAN, neudeungoe ulôn jihina; Droeneueh neuteupeue bandum reuncana awaknyan.
62 Awaknyan jipeubiyeu ulôn siuroe seupôt. keu jipeuceulaka ulôn, awaknyan jipeugét reuncana nyang kutoe.
63 Phon beungoh trok án malam, ulôn jipeujeuet keubarang nyang jipeukém.
64 Huköm kheueh awaknyan, nyang sisuai deungon buet jih, ya TUHAN.
65 Kutok kheueh awaknyan, dan neupeubiyeu kheueh awaknyan tinggai dalam keuadaan putôh asa.
66 Peulét kheueh dan peubinasa kheueh awaknyan banmandum sampoe awaknyan teusampôh habéh lam donya."