## Yehezkiel

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48

-Reset+

### Chapter 47

1 Ureuëng agam nyan geuba lom ulôn ubak babah pintoe tamong u Baét TUHAN. Leumah lôn kalon ié teungoh ji ile rot miyueb pintoe nyan u arah timu, lagée Baét TUHAN pih meuhadab u timu. Ié nyan ji ile rot miyueb ambang pintoe Baét TUHAN bagian seulatan meulalu sisi seulatan nibak mezbah.
2 Óh lheueh nyan lé ureuëng agam nyang geupeuteubiet ulôn meulalu babah pintoe geureubang utara dan geutunton ulôn ubak geureubang timu. Krueng ubit nyan ji ile nibak sisi seulatan geureubang nyan.
3 Teungoh teusipat ngon tungkat seuneupat gobnyan, ureuëng agam nyan geuba laju ulôn seutôt talo krueng nyan arah utimu nyang jiôh jih na 500 metée, laju geuyue ulôn mangat lôn jeumeurang. Nibak teumpatnyan ié cit éuet mata gatôk.
4 Óh lheuehnyan gobnyan geusipat 500 metée teuk, dan di teumpat nyan ié jih na éuet teuôt. Gobnyan geusipat 500 metée teuk, dan ié jih na éuet keuieng.
5 Geusipat lom sigoe teuk nyang jiôh jih 500 metée, dan disinan ié jih lumpah that lhok keu teubloh teujak ngon tapak. Meunyoe ureuëng keuneuk jeumeurang harôh kheueh jimeulangue.
6 Laju geupeugah lé ureuëng nyan ubak ulôn, "He manusia fana, takalon kheueh nyoe beujroh-jroh." Óh lheuehnyan gobnyan geuba lom ulôn teujak seutôt talo krueng,
7 dan ulôn kalon bahwa bak bandua binéh krueng nyan jai that jitimoh bak kayée.
8 Ureuëng nyan geupeugah ubak ulôn, "Krueng nyoe ji ile utimu meulalu nanggroe nyoe dan meulalu Pantôn Krueng Yordan teutuju u Laôt Maté. Meunyoe ié jih trok u dalam Laôt Maté, ié laôt nyang masen nyan geugantoe ngon ié tabeue.
9 Ho mantong ié krueng nyan ji ile, disinan cit teuma na meuteumé meubagoe macam uengkot dan beulatang laén. Ié Laôt Maté geupeujeuet jeuet keu ié tabeue, dan homantong ié nyan ji ile, disinan na udeb.
10 Nibak mata-mata ié di En-Gedi sampoe trok ubak mata-mata ié di En-Eglaim, tieb-tieb bagian binéh jih ramé that deungon ureuëng-ureuëng neulayan nyang geu ade jeue gobnyan nibak teumpat nyan. Beubagoe macam uengkot na didalam ié nyan, lagée nyan na lam Laôt Teungoh.
11 Teuma ié nyang na lam-lam rawa dan paya-paya bansipanyang panté nyan hana jeuet keutabeue, teuma teutab jeuet keu sumber sira.
12 Ban sipanyang krueng nyan timoh meubagoe macam bak kayée muboh. Ôn kayée nyan hántom na layée, dan boh-boh kayée nyan hántom na habéh. Bak bak kayée nyan jimuboh boh kayée nyang barô tieb-tieb buleuen, sabab ié nyang ile disinan na kheueh ié nibak Baét TUHAN. Boh-boh kayée nyan jeuet keupeunajoh dan ôn-ôn kayée nyan meuguna jeuet keu ubat."
13 TUHAN Nyang Mahamanyang meufeureuman, "Nyoe kheueh bataih-bataih tanoh nyang teubagi-bagi ubak bandua blaih sukée Israel. Sukée Yusuf jiteurimong dua bagian.
14 Ulôn ka Lôn meusumpah bahwa tanoh nyan Ulôn bri ubak indatu gata. Sabab nyan, tacok kheueh tanoh nyan dan neubagi kheueh deungon ade lamkawan gata.
15 Bataih rot utara teupeuphon di Laôt Teungoh teutuju utimu sampoe u banda Hetlon, u arah Hamat, laju u banda Zedad,
16 u Berota dan Sibraim (banda-banda nyan teuduek jih lamkawan banda Damsyik dan banda Hamat), óh lheuehnyan u banda Hazar-Enan, dibataih banda Hauran.
17 Jadi, bataih siblaih utara teupeuphon rot Laôt Teungoh sampoe utimu, u banda Hazar-Enan; dan daerah Damsyik dan Hamat na di siblaih utara bataih nyan.
18 Bataih siblaih utimu teutuju u seulatan, nibak saboh teumpat lamkawan Damsyik dan daerah Hauran. Jadi, Krueng Yordan na kheueh bataih lamkawan tanoh Israel di siblaih ubarat dan Gilead siblaih utimu, sampoe trok u Tamar di Panté Laôt Maté.
19 Bataih disiblaih seulatan teutuju ubarat daya, nibak Tamar ubak mata ié Kades-Meriba, laju ubarat laôt sipanyang bataih nanggroe Meusé sampoe u Laôt Teungoh.
20 Bataih siblaih ubarat teupeuget lé Laôt Teungoh, laju teutuju u utara ubak saboh teumpat di siblaih ubarat rot tamong u Hamat.
21 Taweuek kheueh tanoh nyan seusabe gata, meunurot sukée-sukée Israel;
22 dan tanoh nyan na kheueh atra gata keu siumu masa. Ureuëng-ureuëng aséng nyang tinggai teutab lamkawan gata, dan na aneuëk-aneuëk nyang lahé disinan, harôh meuteumé cit bulueng nibak atranyan. Awaknyan harôh teuanggab sibagoe warga nyang peunoh nibak bansa Israel, dan awaknyan harôh turot teu undi mangat jeuet meuteumé tanoh watée teupeuna peumbagian di lamkawan sukée-sukée Israel.
23 Tieb-tieb peunduduek aséng harôh teubri tanoh meusajan ngon sukée Israel dipat mantong awaknyan tinggai. Ulôn, TUHAN Nyang Mahamanyang ka Lôn peugah haba."