## Peungkhotbah

Chapter: 1 2 3 4 5 6 7 8 9 10 11 12

-Reset+

### Chapter 2

1 Ulôn ka lôn peuputôh keu lôn peumangat droe mantong mangat lôn teupeue peue keubahgiaan nyan. Teuma mandum nyan pih sia-sia.
2 Ulôn meutamah sadar bahwa kém nyan na kheueh keubodohan dan keuseunangan hana meuguna.
3 Jidorong lé keuheundak ulôn keu jeuet keucarông, ulôn ka neukat lôn meuseunang-seunang sira lôn jieb ié anggô dan meupesta pora. Ulôn sangka nyan kheueh cara nyang paleng gét keu manusia keu jinékmat udeb gobnyan nyang paneuk di ateueh bumoe nyoe.
4 Buet-buet nyang raya ka lheueh ulôn peubuet. Ulôn peudong rumoh-rumoh keu ulôn. Ulôn peugét taman-taman lampôh-lampôh nyang ulôn pula deungon bak anggô dan sigala macam bak kayée nyang jeuet pajohboh.
6 Ulôn kueh kulam-kulam keu lôn peuile ié u dalam taman dan lampôh-lampôh nyan.
7 Nibak ulôn lethat lôn peulara namiet bah kheueh nyan ulôn bloe meunan cit nyang peulahé di rumoh ulôn. Beulatang peulara ulôn jiôh leubeh le nibak beulatang soemantong nyang ka lheueh tinggai di Yerusalem.
8 Ulôn gumpôi banmandum méuh dan pirak hase seumeumah nibak raja-raja di nanggroe-nanggroe nyang ulôn jajah. Ureuëng meuca-e agam dan inong sunggoh that galak até ulôn deungon ca-e-ca-e nyang awaknyan ba. Meunan cit ulôn peulara inong-inong seulir sidub toh mantong nyang ulôn keuheundaki.
9 Sunggoh, ulôn leubeh rayeuk nibak soemantong nyang ka lheueh jitinggai di Yerusalem, dan hikeumat ulôn pih teutab unggul.
10 Peue mantong nyang ulôn meuhéut, ulôn peupueh. Hántomna ulôn teundroe ulôn keu lôn nékmat keuseunangan peue mantong. Ulôn bangga ateueh sigala hase jeureh payah ulôn, dan nyan kheueh upah ulôn.
11 Teuma óh lheuehnyan ulôn seulidek peue mantong buet ulôn, dan banmandum jeureh payah ulôn keu lôn peuseuleusoe karya-karya lôn nyan, teuma sadar kheueh ulôn bahwa banmandum nyan hana meumakna sama seukali. Useuha lôn nyan sia-sia lagée teutiyeub angén mantong.
12 Pakriban kheueh mantong sidroe raja teuma bisa jipeubuet peue nyang ka geupeubuet lé raja-raja nyang ka awai nibak gobnyan. Laju di ulôn pih lôn peuphon pike: Peue areuti jih jeuet keu áreh atawa bangai atawa bodoh?
13 Meumang, ulôn teupeue, "Hikeumat leubeh gét nibak keubodohan, lagée trang pih leubeh gét nibak seupôt buta.
14 Ureuëng áreh bisa geukalon arah nyang geutuju; ureuëng bodoh lagée geujak meuraba-raba." Teuma ulôn teupeue cit bahwa naseb nyang sirupa teuma jitimpa bak awaknyan bube nyang na.
15 Teuma ulôn pike, 'Naseb nyang jitimpa nibak ureuëng bodoh teuma lôn teurimong cit teuma. Jadi, keupeue guna jih sigala hikeumat ulôn?' Laju ulôn peuputôh bahwa hikeumatnyan meumang hana meuguna meubacut pih.
16 Ureuëng nyang bodoh teuma bagaih that jupeutuwoe, teuma ureuëng nyang na hikeumat pih hana teuma ji ingat-ingat. Treb bak treb geutanyoe banmandum teuma gadôh nibak ingatan. Geutanyoe mandum harôh maté, bah kheueh nyan ureuëng nyang áreh meunan cit deungon ureuëng bangai.
17 Sababnyan udebnyoe hana areuti le nibak ulôn, laén pihan. Banmandum nyan sia-sia; ulôn ka lôn tiyeub angén mantong.
18 Banmandum hase nyang ulon peubuet dan nyang ulôn teumé hana meuguna nibak ulôn, sabab atranyan harôh ulôn tinggai keu ureuëng nyang ulôn gantoe.
19 Dan panena ta teupeue peu kheueh jihnyan áreh atawa bodoh? Teuma pakriban kheueh mantong jihnyan harôh jeuet keuwaréh ateueh hareuta ulôn nyan nyang ka ulôn teumé simantong ulôn udeb di ateueh donya nyoe beureukat jeureh payah dan hikeumat ulôn. Jadi, nyan pih sia-sia hana meuguna.
20 Jinoenyoe ulôn meunyeusai ka ulôn meukeureuja deungon brat.
21 Sabab manusia meukeureuja brat deungon geungui sigala hikeumat, peungeutahuan dan keuahlian gobnyan keu meuteumé sisuatu. Teuma bak akhé jih gobnyan harôh geutinggai meunan mantong sigala hase jeureh payah gobnyan ubak ureuëng nyang meubacut pih hana jiteubit reuôh keu hareutanyan. Jadi, nyan pih sia-sia, lom teuma sunggoh hana ade!
22 Siumu udeb manusia meukeureuja brat dan meususah payah; laju pat hase jeureh payah gobnyan nyang bisa geupeubangga?
23 Peue mantong nyang geupeubuet seumantong gobnyan udeb, jiba deurita dan sakét até nibak droe gobnyan. Bak watée malam pih até gobnyan meutampo-tampo. Jadi, banmandum nyan sia-sia hana meuguna.
24 Hana nyang leubeh gét nibak manusia seulaén geumakheun, jieb ié dan geunékmat peuhase nyang ka geupeubuet nyan. Ulôn sadar bahwa nyan pih atra nyang geubri lé Po teu Allah.
25 Soe kheueh nyang bisa geumakheun dan meuseunang-seunang hana Po teu Allah?
26 Po teu Allah geubri hikeumat, peungeutahuan dan keubahgiaan ubak ureuëng nyang jipeuseunang até gobnyan. Teuma ureuëng meudesya geuyue peubuet jak mita hareukat dan jitamon hase jih keu jijôk ubak ureuëng nyang peugalak até Allah. Jadi, banmandum nyan sia-sia lagée ureuëng jitiyeub angén.