## Nabi Yeremia

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52

-Reset+

### Chapter 30

1 TUHAN, Po teu Allah Israel meufeureuman ubak ulôn, "Tatuléh kheueh dalam saboh kitab banmandum nyang ka Ulôn peugah ubak gata.
3 Sabab teuka watée jih Ulôn peupuléh keuadaan umat Ulôn Israel dan Yehuda. Ulôn kuba lom awaknyan u nanggroe nyang ka Ulôn jok keu indatu awaknyan. Nanggroe nyan awaknyan jicok lom. Ulôn, TUHAN, ka Lôn peugah haba."
4 TUHAN meufeureuman keu umat Israel dan Yehuda,
5 "Ulôn ka Lôn deungoe geumeuciek ureuëng nyang yo meugum-gum geumeuciek ureuëng nyang teumakot nyang hana nibak jihnyan keudaméan.
6 Ci kheueh tapike dan taseulidek! Peu kheueh mungken ureuëng agam jipeulahé aneuëk? Meunyoe meunan, pakon na Lôn ngieng soe mantong ureuëng agam ruman jihnyan masam ngon pucat dan jipicet pruet jihnyan deungon jaroe lagée ureuëng inong keuneuk peulahé aneuëk?
7 Uroe nyang luwa biasa ka trok jiteuka, uroe nyang hana bandeng jih. Nibak umat Lôn, nyan kheueh uroe nyang paleng gundah; teuma awaknyan Lôn peuseulamat."
8 TUHAN Nyang Mahakuasa meufeureuman lom ubak umat Gobnyan, "Meunyoe ka trok nibak uroe nyan, gandoe nyang teupeungui bak kudok gata Ulôn wiet, dan beuleunggu gata Lôn ploih. Gata hana jeuet le keu namiet ureuëng aséng.
9 Gata meungabdi ubak Ulôn, TUHAN Po teu Allah gata, dan ubak sidroe keuturonan Nabi Daud nyang Lôn angkat sibagoe raja.
10 Umat Ulôn Israel, bék kheueh teumakot! Hamba Ulôn Nabi Yakub, bék kheueh yo! Gata dan keuturonan gata Lôn peuseulamat di nanggroe jiôh, di teumpat gata keunong teun. Gata teuma tawoe dan tinggai di nanggroe gata deungon aman. Gata udeb deungon teuntram; hana nyang peureulée gata takot.
11 Ulôn teuka dan gata Lôn peuseulamat. Bansa-bansa, teumpat gata Ulôn peucrebre bandum nyan Lôn peubinasa, teuma gata hana Lôn peubuet lagée nyan. Bit gata hana tuwoe keu huköman teuma huköman nyang Lôn peu rhot ateueh gata na kheueh ade dan sisuai deungon nyang teupeuteuntée. Ulôn, TUHAN, ka Lôn peugah haba."
12 TUHAN meufeureuman ubak umat Gobnyan: "Peunyakét gata lumpah that parah, luka gata nyan hana ubat jih.
13 Hana meusidroe pih nyang jitem peupuléh peunyakét gata, hana ubat keu cumuet-cumuet gata, hana harapan gata jeuet keupuléh.
14 Bandum geunaséh gata ka tuwoe ubak gata; awaknyan hana jitem le pike keuhai droe gata. Lagée musoh ka jiseurang dan jihuköm gata deungon keujam, sabab desya gata nyang ka le dan raya that salah gata.
15 Bék kheueh le apoh apah keuhai luka-luka gata, sabab nibak gata hana le harapan jeuet keu puléh. Gata Ulôn huköm nyang lagée nyan sabab desya gata nyang ka lumpah le dan salah gata nyang lumpah raya.
16 Teuma jinoe banmandum nyang uét gata teumajiuét, dan bandum musoh gata teuma jiangkot u teumpat nyang teuböih. Ulôn nyang tindéeh keu ureuëng nyang tindéeh gata, Ulôn kureubot bak ureuëng nyang reupah gata.
17 Bahpi musoh gata jipeugah, 'Sion ka jiböih, dan hana nyang tem kalon,' teuma gata Lôn peujeuet seuhat lom, dan luka-luka gata Lôn peu ubat teuma."
18 TUHAN meufeureuman lom: "Gata, umat Lôn teuma Lôn gaséh dan Lôn peupuléh keuadaan gata di tanoh ié gata keudroe. Yerusalem teupeudong keulai, dan meuligoe disinan teureuhab lom teuma.
19 Peunduduek disinan jipujo Ulôn deungon meuca-e, dan seumurak meuhubo deungon geumbira. Ulôn peujeuet awaknyan jihoreumat lé ureuëng laén dan hana jihina, dan jeumeulah awaknyan meutamah le.
20 Bansa gata Lôn peujeuet jaya lagée yoh masa dilée, dan jidong lom sibagoe umat Lôn. Banmandum nyang teugom awaknyan Lôn huköm habéh.
21 Raja nyang peurintah gata asai gobnyan nibak bansa gata. Deungon beubaih jihnyan jipeurab bak Ulôn meunyoe jih nyan Lôn tawök meuhadab bak Ulôn. Sabab soe kheueh nyang jijeuet meuhadab Ulôn ateueh keuheundak jih keudroe? Gata teuma jeuet keu umat Lôn dan Ulôn jeuet keu Allah gata. Ulôn, TUHAN, nyang peugah nyan."
23 Beungéh TUHAN lagée angén badée, lagée angén puteung beuliyong nyang tajam meutaga sampoe habéh jisampôh bubena ureuëng jeuhet, dan hana reuda sigohlom banmandum reuncana Gobnyan teulaksana. Óh uroe dudoe umat Gobnyan barô sadar keuhai nyan.