## Teubileueng

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36

-Reset+

### Chapter 23

1 Kheun Bileam ubak Raja Balak nyan, "Gata peudong kheueh laju di teumpatnyoe tujoh boh miseubah keu ulôn, dan gata peusiab teuma disinan tujoh boh leumô agam dan tujoh boh teuma bubiri agam."
2 Raja Balak nyan geupeubuet laju lagée nyang geupeugah lé Bileam ubak gobnyan. Di ateueh tieb-tieb miseubah nyan awaknyan keubah laju saboh leumô agam dan saboh bubiri agam.
3 Laju Bileam geupeugah ubak Raja Balak, "Gata dong kheueh to ngon keureubeuen nyang teutot atra droeneueh nyan. Siat nyoe ulôn jak ngieng peu kheueh TUHAN geutem meurumpok deungon ulôn atawa hana. Teuma ulôn peugah banmandum peue-peue nyang geupeugah lé TUHAN ubak ulôn." Teuma Bileam geujak laju sidroe gobnyan ubak pucak saboh bukét,
4 dan disinan Po teu Allah teuka laju ubak gobnyan. Geupeugah lé Bileam ubak Po teu Allah, "Ulôn ka ulôn peudong tujoh boh miseubah dan ulôn peuseumah saboh leumô agam dan saboh teuma bubiri agam di ateueh maséng-maséng miseubah nyan."
5 Laju TUHAN geubri tée ubak Bileam peue nyang harôh geupeugah, dan geuyue laju Bileam nyan geugisa ubak raja Balak mangat geujak peutrok peusan TUHAN keu jih nyan.
6 Bileam laju geugisa dan geukalon Balak mantong teudong to ngon keureubeuen nyang teutot atra geuh nyan, meusajan-sajan deungon banmandum peumimpén Moab.
7 Laju Bileam geumeu lagu deungon nubuat nyoe, "Nibak Aram, gunong-gunong di timu sidéh, Balak, raja Moab jijak hôi ulôn, geupeugah, 'Neuteuka kheueh, dan neumeututoe kheueh keu ulôn. Neukutok kheueh bansa Israel nyan!'
8 Peu kheueh mungken ulôn kutok nyan, geupeugah lé Po teu Allah hana teukutok? Mungken kheueh ulôn keunong huköm, meunyoe TUHAN hana geumeuhuköm?
9 Nibak ateueh pucak gunong-gunong ulôn kalon awaknyan: nibak bukét-bukét ulôn pandang awaknyan. Ngieng kheueh, saboh bansa nyang teu aséng keudroe hana jitamong ubak kawöm bansa-bansa laén.
10 Keuturonan Nabi Yakub lagée ano di panté nyang hana hase teubileueng; bansa Israel nyan ramé jih hana ngon peusa. Seumoga ulôn maté lagée ureuëng nyang jujoe kira jih ajai ulôn lagée ajai ureuëng-ureuëng nyan."
11 Laju Raja Balak geupeugah ubak Bileam, "Peu kheueh nyang teupeubuet ateueh ulôn? Gata ulôn ba keunoe mangat takutok musoh-musoh ulôn. Teuma meubalek gata bri beureukat ateueh awaknyan."
12 Geujaweueb lé Bileam, "Ulôn teuma hase ulôn peubuet peue nyang ka TUHAN yue ubak ulôn."
13 Laju Raja Balak geupeugah lom ubak Bileam, "Jak kheueh geutanyoe tajak meusajan-sajan u teumpat nyang laén; phon sinan droeneueh jeuet neukalon teuma siladum mantong nibak bansa Israel. Neukutok kheueh laju awaknyan enteuk phon disinan."
14 Teuma Raja Balak geuba laju Bileam u padang Zofim, di pucak Gunong Pisga. Meunan cit disinan laju geupeudong tujoh boh miseubah dan geupeuseumah laju saboh leumô agam dan saboh teuma bubiri agam di ateueh maséng-maséng miseubah nyan.
15 Geupeugah lé Bileam ubak Balak, "Tinggai kheueh droeneueh disinoe, to ngon keureubeuen nyang teutot atra Teungku, jinoenyoe ulôn jak meurumpok deungon TUHAN disinan."
16 TUHAN geumeurumpok laju deungon Bileam dan geubri tée laju ubak gobnyan peue nyang harôh geupeugah, laju gobnyan geugisa ubak Balak keu geujak peusampoe peusan TUHAN nyan.
17 Teuma geugisa laju Bileam geujak meurumpok ngon Balak nyang mantong teudong to ngon keureubeuen nyang teutot atra geuhnyan, meunan cit na disinan dumna peumimpén ureuëng Moab. Raja Balak nyan laju geutanyong peue nyang ka geupeugah lé TUHAN ubak Bileam nyan,
18 laju Bileam geumeu lagu lom lagée nyoe, "Hai, Balak, aneuëk Zipor, neujak kheueh keunoe, deungoe kheueh peue nyang ulôn peugah nyoe.
19 Po teu Allah kon lagée manusia nyang mudah meunyeusai dan galak teuma meubuhak bak peugah haba. Meunyoe Po teu Allah meujanji, janji nyan pasti geupeutrok! Meunyoe Gobnyan geupeugah haba, nyan ka teuntée teupeubuet teuma!
20 Ulôn geuyue bri beureukat; dan meunyoe Po teu Allah nyang bri beureukat, nyan hana hase ulôn tarék lom teuma.
21 Bak Nabi Yakub hana leumah buet nyang jeuhet; bak ureuëng Israel hana teuma deuh nyang payah-payah. TUHAN, Po teu Allah awaknyan, sabena deungon awaknyan. Awaknyan jimeusurak: Gobnyan kheueh Raja!
22 Po teu Allah nyang ba awaknyan geupeuteubiet nibak nanggroe Meusé; lagée banteng kleuet nyang jimeulo keu awaknyan.
23 Hana iéleumé sihe nyang hase keunong ateueh Nabi Yakub hana teuma iéleumé tanueng nyang meudaya u ateueh ureuëng Israel. Keuhai bansa nyan gob laén teuma jipeugah, 'Kalon, buet ajaéb nyang geupeuleumah lé Po teu Allah!'
24 Bansa nyan jibeudôh lagée singa inong, dan jidong óh cot na lagée singa agam. Singa nyan hana lom jiéh sigohlom ji teugom umpeuen jih dan jijieb darah musoh nyang jeuet keu umpeuen jihnyan."
25 Laju Balak jipeugah ubak Bileam, "Ka kheueh nyan, meunyoe gata hana cit tatem kutok bansa Israel; teuma bék kheueh cuba-cuba neubri beureukat keu awaknyan!"
26 Jaweueb Bileam, "Bukon kheueh ka lheueh ulôn peugah ubak Teungku bahwa ulôn teuma lôn peubuet peue-peue mantong nyang geupeurintah lé TUHAN?"
27 Geupeugah lom lé Raja Balak ubak Bileam, "Bôh jak kheueh geutanyoe tajak u teumpat nyang laén, pat tateupeue, mungken diteumpat nyan teuma Po teu Allah geupeu biyeu gata kutok ureuëng Israel keu ulôn."
28 Teuma Raja Balak nyan laju jiba Bileam u ateueh pucak Gunong Peor nyang meuhadab u padang pasi.
29 Geupeugah lé Bileam ubak Raja Balak nyan, "Neupeudong kheueh laju tujoh boh miseubah disinoe dan neupeusiab kheueh teuma tujoh boh leumô agam dan tujoh boh teuma bubiri agam."
30 Raja Balak nyan geupeubuet laju lagée nyang geupeurintah lé Bileam. Gobnyan geukeureubeuen laju saboh leumô agam dan saboh teuma bubiri agam di ateueh tieb-tieb miseubah nyan.