## Ayub

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42

-Reset+

### Chapter 42

1 Jaweueb Nabi Ayub ubak TUHAN, "Ulôn kuteupeue, ya TUHAN, bahwa Droeneueh Mahakuasa; Droeneueh hase neupeubuet peue mantong.
3 Droeneueh neutanyong pakon ulôn kujeuet ragu ubak hikeumat Droeneueh padahai ulôn keudroe hana lôn teupeue sapeue. Ulôn meututoe keuhai-hai nyang hana ulôn muphom, keuhai-hai nyang lumpah that ajaéb nibak ulôn nyoe.
4 Droeneueh neuyue ulôn deungoe watée Droeneueh peugah haba, dan ulôn jaweueb meunyoe Droeneueh teumanyong.
5 Yoh watée ilée, peungeutahuan ulôn keuhai Droeneueh ulôn deungoe nibak gob mantong, teuma jinoenyoe ulôn turi Droeneueh deungon meuhadab keue.
6 Lé sababnyan ulôn malée lôn ingat mandum tutoe haba lôn dan deungon meunyeusai ulôn duek lam abée."
7 Óh ka lheueh geumeututoe ubak Nabi Ayub, meufeureuman kheueh TUHAN ubak Elifas, "Ulôn beungéh ubak gata dan ubak bandua rakan gata, sabab gata hana tapeugah nyang sibeutôi jih keuhai droe Ulôn. Teuma namiet Lôn Nabi Ayub hana lagée nyan.
8 Jinoe, cok kheueh laju tujoh boh leumô agam dan tujoh boh bubiri agam, dan jak kheueh ubak Nabi Ayub. Óh lheueh nyan peuseumah kheueh laju nyan sibagoe keureubeuen nyang teutot keudroe gata. Nabi Ayub teuma meudoá keu gata dan doá jihnyan teuma Ulôn teurimong. Gata hana Ulôn peumalée, bahpi gata patot tateurimong huköman. Gata hana tapeugah nyang sibeutôi jih keuhai droe Ulôn, seudangkan Nabi Ayub jipeugah nyan."
9 Elifas, Bildad dan Zofar laju geupeubuet peue nyang geuyue lé TUHAN nyan, dan TUHAN geuteurimong doá Nabi Ayub.
10 Óh lheueh nyan, óh ka lheueh Nabi Ayub geumeudoá keu ban lhée droe rakan gobnyan, TUHAN geupeujeuet Nabi Ayub nyan kaya lom teuma dan geujôk keu gobnyan dua goe lipat nibak atra gobnyan yoh awai ilée.
11 Banmandum aduen dan syedara inong Nabi Ayub, meunan cit mandum rakan gobnyan nyang awai, teuka jijak saweue gobnyan dan laju jipeuna khanuri dirumoh gobnyan, awaknyan jipeugah turot meuduka cita ateueh mandum keusosahan nyang geupeutron lé TUHAN u ateueh gobnyan, dan jihibor gobnyan. Maséng-maséng lamkawan awaknyan laju jijôk sijeumeulah péng dan sineuk euncien méuh ubak Nabi Ayub.
12 Nabi Ayub geubri beureukat lé TUHAN deungon leubeh meulimpah nibak umu geuh nyang hana panyang le nyan, nibak watée gobnyan gohlom keunong musibah. Nabi Ayub na 14.000 boh kaméng ngon bubiri, 6.000 boh unta, 2.000 boh leumô, dan 1.000 boh keuleudée.
13 Gobnyan na geumeu aneuëk tujoh droe aneuëk agam dan lhée droe aneuëk inong.
14 Aneuëk inong nyang phon geuboh nan Yemima, nyang keudua Kezia, dan nyang tulot Kerenhapukh.
15 Bansaboh nanggroe nyan hana aneuëk dara nyang lagak lagée ban lhée droe aneuëk dara Nabi Ayub nyan. Awaknyan geujôk jeumba lam atra waresan ureuëng syiek jih, sadub ngon atra waresan syedara awaknyan nyang agam.
16 Óh ka lheueh nyan Nabi Ayub mantong udeb sireutoh peuet ploh thon treb jih, sampoe gobnyan hase geukalon cucoe-cucoe geuh dan aneuëk-aneuëk awaknyan.
17 Lheuehnyan laju meuninggai kheueh Nabi Ayub nibak umu ka tuha that.