## Nehemia

Chapter: 1 2 3 4 5 6 7 8 9 10 11 12 13

-Reset+

### Chapter 8

1 Bak buleuen nyang keutujoh ureuëng Israel ka tinggai teutab di banda jih maséng-maséng. Bak tanggai sa buleuen nyan awaknyan banmandum meugumpôi di Yerusalem, di leuen bagian keue Pintoe Geureubang Ié. Awaknyan jilakée mangat jeuet Kitab Huköm geujak cok lé Teungku Imeum Ezra, sidroe ureuëng malem lam hai Huköm nyang geubri lé TUHAN keu Israel meulalu Nabi Musa.
2 Laju lé Ezra geuba kitab nyan ukeue jeumaáh nyang kana disinan, jeumaáh nyan na kheueh ureuëng agam, ureuëng inong dan aneuëk miet nyang katrok umu keuhase jipuphom.
3 Óh lheueh nyan, phon beungoh sampoe trok án cot uroe, Ezra geubeuet Huköm nyan keu jeumaáh nyan, dan sidang jeumaáh pih ék jideungoe deungon peunoh peuratian.
4 Ezra geudong di ateueh peudium kayée nyang ka teuseudia keu acara nyan. Nibak blaih uneuen gobnyan jidong ureuëng-ureuëng nyang teupeugah nyoe: Matica, Sema, Anaya, Uria, Hilkia dan Maaseya; teuma nyang dong blaih wie gobnyan na kheueh: Pedaya, Misael, Malkia, Hasum, Hasbadana, Zakharia dan Mesulam.
5 Peudium teumpat geudong Ezra nyan leubeh manyang nibak ureuëng-ureuëng nyang na disinan, sampoe awaknyan banmandum hase jingieng ateueh Ezra. Hana treb óh ka lheueh geusalob kitab nyan lé Ezra, awaknyan banmandum jidong.
6 Laju geupeugah lé Ezra, "Pujoe kheueh TUHAN, Allah nyang rayeuk!" Banmandum rakyat laju jibeuôt jaroe jih manyang-manyang sira jijaweueb, "Amin, amin!" Laju awaknyan sujut jiseumah Po teu Allah.
7 Óh lheuehnyan di ureuëng ramé nyan laju jibeudôh sira jidong di teumpat droe jih maséng-maséng, dan lé siladum ureuëng Lewi nyang na disinan laju jipeutrang banmandum Huköm nyan ubak awaknyan. Nan-nan ureuëng Lewi nyan na kheueh: Yesua, Bani, Serebya, Yamin, Akub, Sabetai, Hodia, Maaseya, Kelita, Azarya, Yozabad, Hanan, dan Pelaya.
8 Awaknyan jiteujeumah Huköm Allah nyan nibak bagian deumi bagian sira jipeutrang sampoe rakyat hase jipuphom beuet nyan.
9 Watée jideungoe teubeuet Huköm, bubena rakyat teuharu sira jimo. Dan gubunur Nehemia dan Teungku Imeum Ezra nyang malem that nibak Huköm nyan, meunan cit deungon ureuëng-ureuëng Lewi nyang ka jipeutrang keuhai Huköm nyan, jipeugah laju ubak mandum rakyat lagéenyoe, "Uroe nyoe na kheueh uroe nyang khusos keu TUHAN, Allah gata, sababnyan bék kheueh gata seudeh atawa tamo.
10 Jinoenyoe tajak woe kheueh u rumoh gata maséng-maséng; tamakheun dan tajieb kheueh ié deungon mangat dan geumbira. Tajok kheueh siladum nibak peunajoh dan anggô gatanyan keu ureuëng nyang bit-bit peureulée. Uroe nyoe na kheueh uroe nyang khusos keu TUHAN, Allah geutanyoe, jadi, bék kheueh gata peususah até. Geumbira nyang geujok lé TUHAN keu gata nyan na kheueh mangat teupeuteuga gata."
11 Meunan cit deungon ureuëng-ureuëng Lewi carông that bak geucok até rakyat sira jipeugah meu-ulang-ulang lagée nyoe, "Bék ragoe até gata nibak uroe nyang khusos nyoe."
12 Dan jiwoe kheueh banmandum rakyat nyang na jijak keunan, óh trok u rumoh laju jimakheun ngon jijieb ié sira jibagi-bagi peunajoh keu ureuëng laén. Awaknyan banmandum galak ngon seunang até sabab ka jituóh puphom banmandum tafeuse nyang ka lheueh jibeuet nyan.
13 Óh singoh beungoh meusapat kheueh banmandum ulée-ulée kawöm, teungku-teungku imeum dan ureuëng-ureuëng Lewi, óh ka meusapat laju jijak ubak Ezra keuneuk jak tanyong deungon purunoe keuhai Huköm TUHAN.
14 Awaknyan na meuteumé bahwa lam Huköm nyang ka geubri lé TUHAN meulalu Nabi Musa, TUHAN geuyue umat Israel mangat jiduek lam jambo-jambo darurat sigohlom habéh Khanuri Jambo Ôn nyan.
15 Lé sabab nyan, bansaboh Yerusalem bah kheueh nyan di banda-banda meunan cit di gampông-gampông, awaknyan laju ji peumaklum peurintah nyoe, "Tajak kheueh laju u ateueh gunong tacok laju cabeueng-cabeueng kayée bak sala, bak zaiton, bak minyéuk, palma dan bak kayée nyang laén mangat teupeugot jambo nyang sisuai deungon peuratoran nyang na teutuléh lam Kitab Huköm."
16 Ban jideungoe peurintah nyang lagée nyan di rakyat pih laju jijak teungoh u ateueh gunong jijak koih bak kayée nyang teupeugah nyan. Awaknyan banmandum jipeudong jambo nyang bubong jih data di ateueh rumoh jih, nibak leuen rumoh droe jih, nibak leuen Baét TUHAN, nibak padang nyang rab deungon Pintoe Geureubang Ié dan nibak padang Pintoe Geureubang Efraim.
17 Banmandum rakyat nyang ka jiwoe nibak teumpat nyang teuböih nyan hana nyang tinggai banmandum jipeudong jambo-jambo darurat nyan dan jiduek disinan. Nyang kheueh phon that jipeubuet yohphon jamén Yosua bin Nun, dan banmandum awaknyan galak ngon mubahgia.
18 Na tujoh uroe treb jih teupeuna khanuri nyan. Tieb-tieb uroe bagian deumi bagian nyang na teutuléh lam Kitab Huköm Allah nyan geupeubeuet lé Ezra. Bak uroe nyang keulapan laju geutôb acara nyan, nyang paih deungon peuratoran Huköm.