## Amos

Chapter: 1 2 3 4 5 6 7 8 9

-Reset+

### Chapter 3

1 Deungoe kheueh feureuman TUHAN nyoe, he bansa Israel nyang ka geupeuteubiet di nanggroe Meusé lé TUHAN! TUHAN meufeureuman,
2 "Nibak banmandum bansa nyang na dalam donya nyoe, bansa gata mantong nyang Ulôn turi dan Ulôn peurati. Nyang kheueh sabab jih desya gata raya, dan Ulôn pasti Lôn huköm gata."
3 Peu kheueh mungken dua droe ureuëng jijak meusaho hana mupakat leubeh ilée?
4 Peu kheueh singa nyang na lam uteuen jiteumauém, meunyoe singa nyan gohlom meuteumé uempeuen? Peu kheueh aneuëk singa jiteumauém meunyoe jih gohlom jiteumé teugöm meusapeue pi?
5 Peu kheueh cicém jitamong lam cintra, meunyoe taron hana teuteuen? Peu kheueh cintra teutôb meunyoe hana nyang teudrob?
6 Peu kheueh manusia hana yo meunyoe jideungoe su beureuguih prang? Mungken kheueh saboh banda keunong beuncana, meunyoe TUHAN hana geukeuheundak?
7 TUHAN Nyang Mahamanyang hántom na geupeubuet sapeue-peue meunyoe hana geupeugah reuncana Gobnyan ubak bandum nabi, hamba-hamba Gobnyan.
8 Meunyoe singa ka jiteumauém, soe kheueh ureuëng nyang hana teumakot? Meunyoe TUHAN Allah ka geupeugah haba, soe kheueh nyang jeuet geuiem droe dan hana jipeumaklum peusan TUHAN nyan?
9 Peumaklum kheueh nyoe ubak ureuëng-ureuëng nyang tinggai di meuligoe Meusé dan Asdod, "Meusapat kheueh bak gunong-gunong nyang na bansikeulileng Samaria, dan tangieng kheueh harok hara nyang raya dan ureuëng paksa gob nyang jipeubuet disinan."
10 TUHAN meufeureuman, "Ureuëng-ureuëng nyan jipasoe meuligoe-meuligoe jih nyang jiteumé nibak buet paksa dan keukeujaman. Lom teuma awaknyan meubacutpi hana jiteupeue jipeubuet jujoe.
11 Deungon sabab nyan nanggroe awaknyan jikeupông lé musoh, kuta awaknyan jipeuhanco dan meuligoe-meuligoe awaknyan jireupah.
12 Lagée sidroe ureuëng meurabe nyang jiteumé lom sipasang gaki dan saboh cue ôn punyueng bubiri jih nyang ka jiteugöm lé singa, meunan cit deungon peunduduek Samaria na bacut sagai nyang na tinggai bak saátnyoe mangat geuéh-éh ateueh kasô nyang leumiek."
13 TUHAN Allah Nyang Mahakuasa dan nyang Mahamanyang meufeureuman, "Ngieng kheueh jinoe, dan peuingat kheueh ubak keuturonan Nabi Yakub.
14 Bak uroe Ulôn huköm ureuëng Israel sabab desya jihnyan, Ulôn kupeuhanco bubena miseubah-miseubah di Betel. Tieb-tieb miseubah teupeupatah ujong-ujong jih sampoe rhot bak tanoh.
15 Rumoh-rumoh keu musém sijuek dan rumoh-rumoh meureuhat watée musém khueng Lôn peuhanco. Rumoh-rumoh nyang teupeungui deungon gadeng reubah; bandum rumoh nyang rayeuk hanco.