## 1 Samuel

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31

-Reset+

### Chapter 21

1 Teuma geujak kheueh laju Nabi Daud ubak Teungku Imeum Ahimelekh di Nob. Deungon rasa that teukeujot Ahimelekh laju geuteubiet geujak meurumpok ngon Nabi Daud dan geutanyong laju ubak gobnyan, "Peubuet tajak keunoe sidroe gata mantong?"
2 Geujaweueb lé Nabi Daud, "Ulôn ka geubri saboh tugaih lé teungku raja dan geutam tugaih nyoe teupeugah ubak soe mantong. Sabab nyan aneuëk buah ulôn ka ulôn yue preh bak saboh teumpat.
3 Meuáh, jinoenyoe ulôn keuneuk teumanyong, peuna peunajoh nyang na nibak Bapak? Neubri kheueh laju ubak ulôn ruti limong boh atawa peue mantong nyang na disinoe."
4 Laju geupeugah lé teungku imeum nyan, "Bak ulôn hana ruti nyang biasa, nyang na hanya ruti keureubeuen; gata jeuet tacok rutinyan, asai aneuëk buah gata hana jipubuet buet meusituboh nyang ban barô-barô nyoe."
5 Geujaweueb lé Nabi Daud, "Ka teuntée awaknyan hana jipeubuet hainyan, meunyoe awaknyan lam tugaih, aneuëk buah lôn sabe jijaga mangat awaknyan gleh meunurot ajaran agama, padahai nyan na kheueh keu tugaih-tugaih biasa; peuteuk lom tugaih nyang khusos lagée nyoe bagoe!"
6 Dan lé imeum nyan laju geujok ubak Nabi Daud ruti keureubeuen nyan, sabab nyang na bak gobnyan na kheueh ruti nyang teupeukeureubeuen ubak Po teu Allah, dan ka teurueng nibak miseubah keuteugantoe ngon ruti barô. (
7 Keubeutolan, Doëg ureuëng Edom, ulée kawan nyang rabe beulatang peulara Raja Saul na disinan nibak uroe nyan, ureuëng nyan jijak keunan keujijak peupunoh sapeue-sapeue keuwajéban agama jih.)
8 Óh lheuehnyan geutanyong kheueh lé Nabi Daud ubak Ahimelekh, "Peu kheueh bak Bapak na neukeubah kapak atawa peudeueng nyang jeuet ulôn peuguna? Peurintah Po raja nyan keubiet meudab-dab that nyang kheueh jeuet ulôn jak keunoe deungon teugeusa-geusa hana hase le lôn jakcok peudeueng atawa sinjata nyang laén."
9 Geujaweueb lé Ahimelekh, "Nibak ulôn na lôn keubah peudeueng Goliat, ureuëng Filistin nyang gata poh maté nibak Pantôn Ela nyan; peudeueng nyan na dilikot Efod, balot lam ija. Meunyoe gata peureulée, cok kheueh, sabab nyan kheueh nyang na sinjata disinoe." Seuôt Nabi Daud, "Peudeueng nyan peudeueng nyang paleng gét bansaboh nanggroe, neujok kheueh nyan ubak ulôn!"
10 Bak uroenyan cit teuma Nabi Daud geupulkueng nibak Raja Saul, laju trok ubak Akhis raja banda Gat.
11 Ubak Akhis jipeugah lé peugawée gobnyan lagée nyoe, "Kon kheueh jihnyoe Nabi Daud, raja nibak nanggroe jih? Dan kon kheueh keujih nyan bubena ureuëng inong jimeunari-nari sira jimeunyanyoe lagée nyoe, 'Saul jipoh maté meuribée musoh, teuma Nabi Daud meuploh ribée musoh?' "
12 Tutoe haba nyan keubiet that jeuet keupikeran Nabi Daud, dan gobnyan ka jeuet teumakot that-that keu Raja Akhis.
13 Lé sabab nyan, dikeue ureuëng ramé Nabi Daud pura-pura pungoe. Watée awaknyan jicuba keuneuk jiteun gobnyan, Nabi Daud laju geupeudeuh droe lagée ureuëng pungoe; gobnyan geugaro-garo pintoe banda dan nibak babah gobnyan geupeubiyeu mantong ié babah geuh meuliléh bak janggot geuh.
14 Lé Akhis laju geupeugah ubak peugawée jih, "Peu kheueh hana deuh gata ngieng bahwa ureuëng nyan pungoe? keupeue gata ba keunoe?
15 Peu kheueh mantong kureueng ureuëng nyang hana waraih bansikeulileng lôn, sampoe gata ba lom sidroe teuk ureuëng pungoe u rumoh lôn nyoe?"