## Hosea

Chapter: 1 2 3 4 5 6 7 8 9 10 11 12 13 14

-Reset+

### Chapter 9

1 He bansa Israel, bék kheueh tapeuraya le uroe-uroe raya gata lagée bansa-bansa laén. Gata ka tatinggai Allah gata dan hana seutia ubak Gobnyan. Di tieb-tieb teumpat ceumeuloe aneuk gandom, gata tapeubloe droe sibagoe inong lunte ubak Dewa Baal, dan galak tateurimong gandom nyang gata anggab sibagoe upah dewa nyan keu gata!
2 Teuma hana treb le gata kureueng gandom dan minyéuk zaiton, dan anggô pi teuma habéh.
3 Gata, he bansa Israel, hana teutab tinggai bak tanoh nyang geubri lé TUHAN keu gata. Gata harôh tagisa u nanggroe Meusé, dan harôh tapajoh peunajoh hareuem di Asyur.
4 Di nanggroe-nanggroe nyan gata hana meuteumé tapeuseumah anggô dan keureubeuen beulatang keuteupeu galak até TUHAN. Tieb-tieb ureuëng nyang pajoh peunajoh gata jeuet keukutoe, lagée peunajoh nyang teupajoh watée upacara teupeutron bak jrat ureuëng maté. Peunajoh nyan meuguna keu teupeutroe pruet gata; meubacutpi hana nyang teuba u Baét TUHAN keu teupeuseumah disinan.
5 Bak uroe-uroe raya agama keu teuhoreumat TUHAN, gata hana hase tapeubuet sapeue keu teupeuraya uroe nyan.
6 Meunyoe bala ka teuka, dan gata teuba u nanggroe laén, teuma nyang na tinggai di teungoh gata jigumpôi lé ureuëng-ureuëng Meusé keu jipoh maté dan jikubu di Memfis! Naleueng dan duroe jitimoh mangat jeuet teutôb teumpat-teumpat eunciek rumoh gata dan barang-barang pirak gata nyang meuhareuga.
7 Ka trok watée jih keu teuhuköm, watée keu jiteurimong balasan ateueh bandum nyang ka jipeubuet. Israel teuma jirasa hai nyan! Gata tapeugah, "Nabi nyang jikuasa lé roh nyoe na kheueh nabi bangai! Pungoe gobnyan!" Gata tapeugah lagée nyan sabab gata banci lumpah na ubak ulôn dan desya gata lumpah raya.
8 Po teu Allah geukirém ulôn sibagoe nabi keu teupeuingat gata umat Gobnyan, teuma ho-ho nyang ulôn jak, gata tauseuha keuneuk carueh ulôn lagée cicém. Bak nanggroe atra Po teu Allah keudroe, kamoe bubena nabi jicok keumusoh lé rakyat ba.
9 Lumpah that jeuhet meuneubuet gata lagée nyang ka lheueh jipeubuet lé gob di Gibea. Po teu Allah geupeuingat keusalahan gata, dan geuhuköm gata sabab desya gata.
10 TUHAN meufeureuman, "Watée Ulôn phon-phon that meurumpok ngon Israel, até Ulôn lumpah harök lagée ureuëng meuteumé boh anggô dipadang pasi. Watée Ulôn phon-phon Ulôn ngieng indatu gata, Ulôn galak lagée ureuëng meuteumé hase phon that nibak boh ara. Teuma, watée awaknyan jijak ubak Gunong Peor, awaknyan jipeuphon seumah Baal, sampoe awaknyan ka jeuet keukutoe lagée dewa nyang awaknyan cinta nyan.
11 Keumeugahan Israel jipupo gadôh lagée cicém; hana nyang raya pruet, dan hana aneuëk-aneuëk manyak nyang jipeulahé.
12 Teuma bahpi na aneuëk-aneuëk manyak nyang jipeulahé dan jipeurayeuk, awaknyan Ulôn cok; hana meusidroepi nyang Lôn peubiyeu udeb. Cilaka kheueh gata, he bansa Israel, meunyoe Ulôn ka Lôn tinggai gata!"
13 TUHAN, deuh ulôn ngieng aneuëk-aneuëk manyak awaknyan jitiyeub-tiyeub dan jipoh maté.
14 Peu kheueh nyang harôh ulôn lakée ubak gata keu ureuëng-ureuëng nyan? Tapeujeuet kheueh ureuëng-ureuëng inong awaknyan keu inong balui! Tapeujeuet kheueh awaknyan bubék jeuet jipeumom aneuëk manyak jih keudroe!
15 TUHAN meufeureuman, "Bandum keujeuhetan awaknyan phon di Gilgal. Disinan kheueh phon that Ulôn banci keu awaknyan. Sabab buet awaknyan nyang jeuhet, Ulôn Lôn use awaknyan nibak nanggroe Lôn nyoe. Ulôn hana Lôn gaséh le keu awaknyan; bandum peumimpén awaknyan ka jilawan Ulôn.
16 Ureuëng Israel Lôn huköm. Awaknyan jeuet lagée seunaman nyang hana muboh, dan nyang ukeue-ukeue jih ka habéh tho. Awaknyan hana meu aneuëk; teuma bahpi awaknyan na aneuëk, Ulôn poh maté aneuëk-aneuëk nyang jipeulahé lé awaknyan."
17 Po teu Allah nyang lôn peutimang nyan teuma geutulak umat Gobnyan, sabab awaknyan hana jitem deungoe Gobnyan. Awaknyan jijak meurawoh lamkawan bansa-bansa.