## Teubileueng

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36

-Reset+

### Chapter 10

1 TUHAN meufeureuman lom ubak Nabi Musa,
2 "Gata peuget kheueh dua boh beureuguih nibak pirak nyang teuseupoh keu teuhôi rakyat mangat jimeusapat atawa keu teuyue awaknyan mangat jijak.
3 Meunyoe ban dua boh beureuguih nyan jiyueb panyang su jih nyan muphom jih mandum umat harôh meusapat di seukeulileng gata dikeue pintoe Khimah Ulôn.
4 Teuma meunyoe saboh mantong nyang jiyueb, nyan saban cit muphom jih teuma keu ureuëng patot-patot mantong nyang harôh jimeusapat bansikeulileng gata.
5 Meunyoe beureuguih nyan teuyueb paneuk-paneuk su jih, nyan tanda jih sukée-sukée nyang jipeudong khimah disiblah rot timu harôh ji beurangkat.
6 Meunyoe beureuguih nyan teuyueb paneuk-paneuk su jih keu nyang keudua goe, teuma lé sukée-sukée nyang na disiblah seulatan harôh jibeurangkat. Jadi su beureuguih nyang paneuk-paneuk nyan tanda jih umat harôh jibeurangkat,
7 seudangkan su beureuguih nyang panyang nyan tanda jih umat harôh jimeusapat.
8 Beureuguih-beureuguih nyan harôh kheueh jiyueb lé teungku-teungku imeum, aneuëk-aneuëk Nabi Harun. Nyang kheueh peuratoran nyang harôh gata taát keu siumu masa.
9 Dan meunyoe gata tamuprang di nanggroe gata keu gata peuteuen droe ateueh musoh nyang jiseurang, gatayueb kheueh laju beureuguih-beureuguih nyan. Teuma Ulôn, TUHAN Allah gata, Lôn tulông dan Lôn peuseulamat gata nibak musoh-musoh gata nyan.
10 Meunan cit nibak uroe-uroe gata tameusuka ria, na kheueh nibak khanuri Buleuen Barô dan peurayaan-peurayaan nyang laén teuma, beureuguih nyan harôh kheueh gatayueb bak watée gata peuseumah keureubeuen nyang teutot dan keureubeuen peudamé keu Ulôn. Teuma Ulôn ku tulông gata. Ulôn kheueh TUHAN Allah gata."
11 Nibak thon nyang keudua óh ka lheueh bansa Israel jitinggai nanggroe Meusé, bak tanggai dua ploh buleuen dua, jiék kheueh awan nibak ateueh Khimah TUHAN.
12 Laju ureuëng Israel meutalo-talo jijak jitinggai padang pasi Sinai, dan awan nyan laju jipiôh bak watée awaknyan trok dipadang pasi Paran.
13 Nyan kheueh phon-phon that awaknyan jibeurangkat ateueh peurintah TUHAN meulalu Nabi Musa.
14 Dikeue that nyang beurangkat nyan na kheueh tantra nyang dimiyueb bupanji Yehuda, pasokan deumi pasokan: Nahason, aneuëk Aminadab peumimpén pasokan sukée Yehuda,
15 Netaneel aneuëk Zuar peumimpén pasokan sukée Isakhar,
16 dan Eliab aneuëk Helon nyang pimpén pasokan sukée Zebulon.
17 Laju Khimah TUHAN nyan ji reuloh, dan jibeurangkat kheueh laju kawöm Gerson dan Merari nyang gulam Khimah TUHAN nyan.
18 Óh lheueh nyan beurangkat kheueh teuma tantra nyang dimiyueb bupanji keusatuan Ruben, pasokan deumi pasokan: Elizur aneuëk Syedeur nyang pimpén pasokan sukée Ruben,
19 Selumiel aneuëk Zurisyadai geupimpén baresan sukée Simeon,
20 dan Elyasaf aneuëk Rehuel geupimpén teuma baresan sukée Gad.
21 Óh lheuehnyan beurangkat kheueh ureuëng-ureuëng Kehat nyang jiseuôn barang-barang suci. Meunyoe awaknyan ka trok ubak teumpat khimah-khimah nyang óh lheuehnyan, Khimah TUHAN ka jipeudong lom teuma.
22 Óh lheuehnyan jijak teuma tantra nyang dimiyueb bupanji sukée Efraim, pasokan deumi pasokan: Elisama aneuëk Amihud geupimpén pasokan sukée Efraim,
23 Gamaliel aneuëk Pedazur jipimpén teuma pasokan sukée Manasye,
24 dan Abidan aneuëk Gideoni jipimpén teuma baresan sukée Benyamin.
25 Akhé jih beurangkat kheueh teuma tantra nyang dimiyueb bupanji keusatuan sukée Dan. Awaknyan na kheueh peungawai dilikot banmandum keusatuan. Awaknyan jijak pasokan deumi pasokan: Ahiezer aneuëk Amisyadai nyang pimpén baresan sukée Dan.
26 Pagiel aneuëk Okhran jipimpén teuma baresan sukée Asyer,
27 dan Ahira aneuëk Enan jipimpén teuma baresan sukée Naftali.
28 Nyan kheueh urutan baresan ureuëng Israel, pasokan deumi pasokan, tieb-tieb watée awaknyan jibeurangkat keu jiminah.
29 Nabi Musa geupeugah ubak parui gobnyan, Hobab aneuëk Rehuel ureuëng Midian, "Kamoe teuma kamoejak u teumpat nyang meunurot geukheun lé TUHAN teuma geubri keu kamoe. TUHAN ka geubri janji nyang get keu ureuëng Israel. Lé sababnyan, gata seutôt kheueh, kamoe teuma kamoe peuget nyang get keu gata."
30 Geujaweueb lé Hobab, "Teurimong gaséh, teuma ulôn meuheuet keuneuk woe u gampông droe ulôn."
31 "Bék kheueh gata tinggai kamoe," geukheun lé Nabi Musa, "Gata hase jeuet keu ureuëng peutunyok rot ueh keu kamoe, sabab gata tateupeue dipat geutanyoe jeuet ta peudong khimah di padang pasi.
32 Meunyoe gata taseutôt, teuma banmandum nyang get nyang TUHAN keureuja keu kamoe, teuma kamoe peubuet cit nyan keu gata."
33 Óh ka lheueh bansa Israel nyan jitinggai Sinai, gunong teumpat tinggai TUHAN, awaknyan laju jijak lhée uroe treb jih. Peuto Peujanjian TUHAN sabe jiba teupeu awai nibak awaknyan keu teujak mita teumpat peudong khimah keu awaknyan.
34 Meunyoe awaknyan jibeurangkat nibak teumpat peukhimahan, awan TUHAN sabe na di ateueh óh watée uroe.
35 Tieb-tieb watée Peuto Peujanjian nyan teuma jiba sajan, Nabi Musa geupeugah, "Neubeudôh kheueh, ya TUHAN, neupeu crebre kheueh musoh droe neueh sampoe ureuëng nyang jibanci droeneueh jiplung banmandum."
36 Dan tieb-tieb watée Peuto Peujanjian nyan trok ubak teumpat peuniyôh, Nabi Musa geupeugah lom, "Neugisa kheueh ya TUHAN, ubak meuribée bansa Israel."