## Yehezkiel

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48

-Reset+

### Chapter 38

1 TUHAN meufeureuman ubak ulôn,
2 "He manusia fana, takutok kheueh Gog raja agong di nanggroe Mesekh dan Tubal di tanoh Magog.
3 Tapeugah kheueh ubak jihnyan bahwa Ulôn, TUHAN Nyang Mahamanyang, na kheueh musoh jih.
4 Ulôn kupeuwet jihnyan, Lôn pasang ceunawiét nibak geuhéum jih, dan Lôn peuteubiet jihnyan bandum deungon pasokan nyang meupeukayan seuragam nyan. Tieb-tieb sidadu jiba peurisai dan peudeueng.
5 Raja ji-iréng lé sipa-i-sipa-i asai Persia, Sudan dan Libia, maséng-maséng jiba peudeueng dan tupi waja.
6 Bandum peujuang nibak nanggroe-nanggroe Gomer dan Bet-Togarma di utara, jimaju meusajan ngon jihnyan, dan le bansa nyang laén jiseutôt sajan.
7 Tayue kheueh bak jihnyan mangat meusiab-siab dan tapeurintah kheueh ubak banmandum tantra nyang meugabong ngon jihnyan jeuet siab-siab jipreh peurintah nibak gobnyan.
8 Kira-kira padubthon teuk jihnyan Lôn peurintah mangat jijakprang saboh nanggroe deungon peunduduek nyang ka meusapat jiwoe nibak bansa-bansa nyang le dan nyang óh lheueh nyan tinggai seungab di nanggroe nyang aman. Gog jiduek bak gunong-gunong Israel nyang ka treb that seungue dan nyang ka jeuet keu rungka-rungka, teuma nyang saátnyoe jiduek lé rakyat nyang udeb deungon damé.
9 Jihnyan dan sipa-i jihnyan meunan cit deungon sipa-i nyang le nyang jeuet ji-iréng jihnyan teuka jijak prang lagée angén badée dan teutôb banmandum nanggroe lagée awan."
10 TUHAN Nyang Mahamanyang meufeureuman ubak Gog, "Bak saátnyan gata tapeugét reuncana nyang jeuhet.
11 Gata tapeuputôh keu taseureubu nanggroe nyang hana meukuta nyan, nyang toh peunduduek jih udeb deungon aman dan teuntram di banda-banda nyang hana meukuta dan hana alat-alat peutahanan.
12 Gata tarampok dan tareupah hareuta peunduduek di banda-banda nyang yoh dilée ka tinggai rungka-rungka. Peunduduek disinan nyang teugumpôi nibak meubagoe bansa, bak saátnyoe ka le hareuta dan beulatang peulara dan awaknyan tinggai bak pusat donya.
13 Peunduduek Syeba dan Dedan meunan cit deungon ureuëng meukat nyang na di banda-banda nanggroe Spanyol jitanyong ubak gata lagéenyoe, 'Peu kheueh gata takrah tantra teuma keu tareupah dan tarampok méuh, pirak, beulatang peulara, dan hareuta beunda, dan gata angkot banmandum nyan?' "
14 Sababnyan TUHAN Nyang Mahamanyang geukirém ulôn keu lôn jak peusampoe ubak Gog haba nyoe, "Justru bak saát umat Ulôn Israel udeb deungon aman dan teuntram, gata teuka tajak prang.
15 Gata tajak nibak teumpat gata tinggai, jiôh di utara, ji iréng lé pasokan tantra nyang raya dan hebat, bandum nibak pasokan meuguda dan meubagoe macam bansa.
16 Laju gata prang umat Ulôn Israel lagée angén badée jiheuntam bumoe. Meunyoe watée jih ka sampoe, gata Lôn kirém keu gata duek bak tanoh Lôn. Deungon lagéenyan Lôn meulalu gata, he Gog, bansa-bansa jiteupeue soe Ulôn nyoe, na kheueh Po teu Allah nyang suci.
17 Kon kheueh keuhai gata Ulôn yoh dilée Lôn peugah haba meulalu hamba-hamba Lôn nabi Israel? Awaknyan ka jiramai bahwa bak masa nyang teuma teuka Ulôn kuyue sidroe ureuëng keu jiseurang Israel. Ulôn, TUHAN Nyang Mahamanyang ka Lôn peugah haba."
18 TUHAN Nyang Mahamanyang meufeureuman, "Teuma hana treb óh lheueh Gog jiseurang Israel, Ulôn jilab beungéh.
19 Dan deungon beungéh that Ulôn peuteubiet ancaman, bahwa nibak uroenyan na geumpa bumoe nyang keubit hebat di nanggroe Israel.
20 Bandum uengkot dan cicém, bandum beulatang rayeuk dan ubit, dan bandum ureuëng di ateueh bumoe yo meugám-gám keu Ulôn. Gunong-gunong reuloh, barieh-barieh gunong teupurö dan bandum bintéh beuton hanco.
21 Laju Gog Lôn peukeujot deungon sigala macam beuncana. Ulôn, TUHAN Nyang Mahamanyang ka Lôn peugah haba. Aneuëk buah jihnyan saléng meuhéuntam deungon peudeueng.
22 Jihnyan Lôn huköm deungon bala peunyakét dan darah saléng jipeuroe. Ujeuen raya dan ujeuen és, apui dan beulerang Lôn sintong ateueh jihnyan dan sipa-i jihnyan dan ateueh bansa nyang laén nyang ka meusaho deungon jihnyan.
23 Deungon na lagée nyan Lôn tunyok ubak sigala bansa bahwa Ulôn nyoe agong dan suci. Dan jiteupeue kheueh lé awaknyan bahwa Ulôn kheueh TUHAN."