## Nabi Yesaya

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66

-Reset+

### Chapter 57

1 Ureuëng nyang gét dan nyang saleh meuninggai donya, hana nyang muphom atawa jitem kalon jih nyan. Óh ka maté, ureuëng nyan geupeujiôh nibak bala dan jimeureuhat deungon damé.
3 Teuma gata, he kawöm nyang meudesya, teuka kheueh mangat teuadili! Gata hana leubeh get nibak tukang sihe, ureuëng nyang galak nibak buet mukah dan lunte!
4 Soe kheueh nyang gata peukém? Soe kheueh teuma nyang gata hina? Kon kheueh gatanyan keuturonan ureuëng sulet dan peumbeurontak?
5 Gata taseumah dewa-dewa keusubôran deungon tapeubiyeu droe keudroe gata anyöt lam nafeusu di miyueb bak-bak kayée keuramat gata. Gata takubu aneuëk-aneuëk gata nibak pantôn krueng, lam luengkiek-luengkiek batée.
6 Lé sababnyan ka pantaih gata peusapat batée-batée nyang licen nibak teumpat nyan. Nyan kheueh jeumba gata! Ubak batée-batée nyan teuma gata leng ié anggô dan tapeuseumah gandom. Gata pike Ulôn nyoe galak keubanmandum nyan?
7 Gata tajak u pucak-pucak gunong keutajak peuseumah keureubeuen dan tapeupuih nafeusu beureuhi gata.
8 Gata keubah patong-patong gata nyang dajeue bak babah-babah pintoe rumoh gata. Gata ka tatinggai Ulôn. Gata ka tasuet peukayan gata dan laju ta-ék ubak teumpat éh nyang luwah deungon geunaséh gata nyang gata jok upah mangat jitem éh deungon gata, laju gata peupuih nafeusu gata.
9 Gata tabôh minyéuk dan bée-bée haröm nyang meuhalak, laju tajak seumah dewa Molokh. Gata kirém utosan u nanggroe-nanggroe nyang paleng jiôh, trok ubak donya ureuëng maté.
10 Hana tapike keu hék dan putôh asa gata hana tapiôh tajak mita dewa-dewa. Gata pike awaknyan hase jijok seumangat barô, sampoe gata hántom leumoh.
11 TUHAN meufeureuman, "Soe kheueh dewa-dewa nyan nyang jipeujeuet gata teumakot, sampoe gata meusulet dan hana taingat keu Ulôn? Peu kheueh gata hana taseumah le Ulôn kareuna Ulôn ka treb that Lôn iem droe?
12 Teuma Ulôn bri tée ubak gata; keusalehan gata nyan na kheueh peuleusu, dan banmandum buet gatanyan hana meuguna keu droe gata.
13 Meunyoe gata takliek ngon teumawök, bah kheueh patong-patong nyan nyang peuseulamat gata! Awaknyan teuma gadôh jipupo lé angén dan leunyab deungon saboh nafáh nyang teuprôh! Teuma ureuëng nyang meulindong nibak Ulôn teuma jeuet keuwaréh nanggroe nyan dan jiseumah Ulôn di Baét Lôn."
14 Po teu Allah meufeureuman, "Peugét kheueh dan peusiab kheueh rot keu umat Lôn, kireueh kheueh keudeh peue-peue nyang na rintangan."
15 Sabab meunoe kheueh feureuman Allah Nyang Mahamanyang dan kudus, nyang meukuasa keusiumu masa, "Ulôn tinggai di teumpat nyang manyang dan suci, teuma meunan cit lamkawan ureuëng-ureuëng nyang miyueb até dan nyang meunyeusai ubak desya-desya jihnyan, keu teupeupuléh seumangat dan harapan awaknyan.
16 Kon keusiumu masa Lôn peusalah umat Ulôn; dan hana sabe-sabe Ulôn beungéh, mangat awaknyan bék patah seumangat, padahai Ulôn kheueh nyang peu udeb awaknyan.
17 Desya serakah awaknyan nyang peujeuet Ulôn nyoe beungéh, sababnyan awaknyan Lôn huköm dan ulôn tinggai. Teuma awaknyan kreueh that ulée dan teutab jipiléh rot jih keudroe.
18 Ulôn ka lheueh Lôn ngieng pi-e awaknyan, teuma awaknyan teutab Lôn peupuléh cit teuma. Ulôn Lôn bimbeng dan Lôn tulông awaknyan dan peumangat até ureuëng nyang meuduka.
19 Ulôn Lôn bri keuteuntraman keu banmandum ureuëng, bah kheueh nyang tho meunan cit nyang jiôh-jiôh. Ulôn kupeupuléh umat Lôn.
20 Teuma ureuëng jeuhet na kheueh lagée laôt nyang meugeulumbang hántom na reuda. Ié laôt nyang ile nyan laju jipeuron brôh dan leuhôb.
21 Hántom na teuntram nibak ureuëng meudesya."